Capitolul 6 
Coarda pierdută 


Mulţi dintre dumneavoastră aţi ascultat probabil albumul lui Moody Blues 
intitulat În căutarea coardei pierdute. Chiar dacă nu aţi ascultat albumul, aţi auzit poate 
de această „coardă pierdută”, cunoscută în cercurile ezoterice (îndeosebi din tradiţia 
orientală) sub numele de „om”, pronunţată uneori „ohm”. Instrumentul fizic 


corespondent este cunoscut şi sub numele de „monocord”. 


Coarda pierdută este o metaforă care se referă la starea perfectă a creaţiei, adică 
la acea stare de conştiinţă care a existat înainte de manifestarea realităţii fenomenale. 
Repetarea silabei om are ca scop unificarea rituală a conştiinţei individuale cu conştiinţa 
supremă. În ipostaza sa supremă, om reprezintă spectrul electromagnetic complet, care 
include întreaga creaţie. Dacă privim lumea prin prisma principiilor fizicii solidelor, tot 
ce există în creaţie se află sub incidenţa spectrului electromagnetic. În această categorie 
intră întreaga materie şi toate formele de energic, inclusiv lumina şi sunetul. Atunci când 
vorbim de coarda pierdută, ne referim de fapt la ceea ce Lao Tse numea „blocul de 
marmură nesculptat”. Altfel spus, ne referim la creaţie în ipostaza sa de dinainte de 
manifestare, când nu era tulburată de nici o vibraţie. În Cabala, primul principiu al 
creaţiei este cunoscut sub numele de „Nebunul”, care este reprezentat de cartea de Tarot 
cu acelaşi nume. Nebunul se referă la prima impresie, absolut capricioasă, care tulbură 
starea inerentă a perfecțiunii, dând naştere unei vibrații. Aceasta este om. Ironia sorții 
face ca unitatea de rezistenţă electromagnetică să fie numită tot „ohm”. Prin analogie, 
putem compara acest proces cu ciupirea coardei pierdute de către „nebun”. Acest gest 
creează o unitate de interferenţă electromagnetică. De fapt, el dă naştere unei întregi serii 
de unde electromagnetice care corespund unui principiu haotic. Fiecare impuls creează 
noi şi noi unde, inclusiv lumina, energia şi materia. În ultimă instanţă, obţinem un univers 
întreg, la fel ca cel în care trăim. Căutarea coardei pierdute se referă la încercarea noastră 
de a redobândi înţelegerea acestui proces. 


Dacă examinăm această problemă într-o manieră mai pragmatică, ne confruntăm 
cu o altă ironie uimitoare a sorții, respectiv cu o altă sincronicitate, legată de E.M.I. 
Thorn, conglomeratul industrial care produce echipament electronic şi muzică şi care 
apare atât de enigmatic în seria de cărţi intitulate generic Proiectul Montauk. Iniţialele 
„E.M.L.” provin de la Electronic Musical Industries. Cel puţin, acesta este numele oficial 
al companiei. În domeniul electronicii, „EMI” vine însă de la „Interferenţă 
electromagnetică” (n.n. Electromagnetic Interference în original), expresie întâlnită 
frecvent în dicţionare. Metaforic vorbind, este ca şi cum această companie ar fi direct 
responsabilă pentru interferența electromagnetică ce ne-a îndepărtat de coarda pierdută şi 
ne-a legat de această realitate. Dacă mai adăugăm şi conceptul de , thorn” (n.n. ghimpe), 
semnificația devine şi mai ezoterică. Conceptul aminteşte de cununa de ghimpi de pe 


capul lui Christos, adică de ghimpele care tulbură „conştiinţa christică” — un alt nume 
pentru starea perfectă a creaţiei. 


Aceasta este explicaţia ezoterică a muzicii, căci orice muzică apare prin procesul 
descris mai sus. În continuare, vom examina principiile muzicii dintr-o perspectivă mai 
fizică. 


Capitolul 7 

Fizica muzicii 

Nu putem examina aspectele fizice ale muzicii fără a ţine cont de factorul uman 
şi de felul în care interferează mintea umană cu întregul scenariu. Primul pas constă în a 
înţelege că realitatea în care trăim (sau cadrul de referinţă al conştiinţei) este construită în 


exclusivitate din sunete, note, tonalități, sau oricum doriţi să le numiţi. Toate aceste 
aspecte reprezintă frecvenţe de vibraţie. Orice obiect sau orice manifestare fizică pe care 


ne-o putem imagina are o frecvenţă de vibraţie particulară, care poate fi identificată. În 
ultimă instanţă, totul se reduce la frecvenţe. 


Materia însăşi apare ca o undă care călătoreşte prin spaţiu. La un moment dat, ea 
se loveşte de un câmp magnetic, care o transformă într-o particulă. Unda devine astfel 
materie. Acest proces ne duce cu gândul la străvechea întrebare a oamenilor de ştiinţă: 
când devine o particulă energie şi când se transformă energia în particulă? Pentru a face 


x» 


această diferenţiere, fizicienii vorbesc de „corpusculi de lumină” şi de „unde de lumină”. 


Atunci când călătoreşte într-o stare de vid în care nu există nici un câmp 
magnetic, lumina se află în stare de undă. Dacă ea se loveşte de un câmp magnetic, acesta 
curbează unda de lumină (sau de energie). Aceasta începe să se rotească în jurul propriei 
sale axe, devenind o mică sferă de energie, adică o particulă, cunoscută sub numele de 
foton. Chiar dacă nu am avea decât mişcarea de rotaţie a particulei de energie în jurul 
propriei axe, tot am putea vorbi de o frecvenţă de vibraţie. Atunci când vorbeşte de 
„vibraţii”, fizica se referă de fapt la frecvenţe. Mintea umană (sau, dacă vreţi ființa 
umană) este alcătuită dintr-o serie de frecvenţe foarte complexe (sau cel puţin se situează 
într-un spectru foarte complex de frecvenţe). Semnătura (electromagnetică) a unei fiinţe 
umane este de fapt un grup complex de frecvenţe. 


Realitatea în care trăim nu este altceva decât un grup de frecvenţe sau un 
ansamblu de note muzicale. Inteligența (sau lipsa ei) depinde de felul în care comunică 
aceste frecvenţe unele cu celelalte. Ele se pot corela în funcţie de amplitudine, cicluri pe 
secundă şi faze. Amplitudinea se referă la intensitatea frecvenţei, adică la puterea care stă 
la baza ei. În termeni strict muzicali, vorbim de cât de „tare” se aude un sunet. Ciclurile 
pe secundă se referă la tonalitate. Dar ce înseamnă faza? 


Atunci când încercăm să înţelegem ce este mintea, cel mai important concept nu 
este cel de frecvenţă, ci cel de fază. Faza se referă la relaţia care există între punctul de 
pornire al unei unde cu cel al unei alte unde. Spre exemplu, dacă avem un ciclu care 
începe la un moment dat, urmat de un altul, care începe la un interval de cinci secunde 
după primul, acest interval este faza. Fazele sunt întotdeauna legate de timp şi de 
sincronizare. Să spunem că avem de-a face cu un ciclu care începe în punctul A. Faza se 
referă la un alt ciclu, care începe într-un moment diferit, înainte sau după ciclul anterior. 
Fazele sunt uneori foarte complicate, căci se pot referi la aceeaşi frecvenţă sau la 
frecvenţe multiple. Atunci când ne ocupăm de faze, avem de-a face cu o varietate infinită 
de relaţii, care pot fi foarte greu de înţeles uneori. Rolul fazei este mai uşor de înţeles 
dacă examinăm formele-gând. 


Ce este de fapt o formă-gând? Este un grup de frecvenţe care interferează, 
inclusiv în funcţie de amplitudine, fază şi orice alt aspect măsurabil. Procesul poate fi 
ilustrat foarte simplu dacă ne raportăm la un pian în care fiecare notă loveşte simultan 
două coarde, numite dublet. Deşi cele două coarde sunt acordate aproximativ la fel, din 
punct de vedere teoretic este imposibil ca ele să aibă o tensiune absolut identică. De 
aceea, ele vor genera frecvenţe sonore diferite atunci când vor fi lovite de ciocănel. Deşi 
par aproape identice, aproape orice ureche umană poate detecta diferența dintre ele. 
Motivul pentru care sunt folosite două coarde este chiar acela de a obţine un sunet 
„singular” din două frecvenţe separate (ce-i drept, foarte apropiate ca vibraţie). În mod 
evident, acest sunet va fi mai armonios decât dacă ar fi fost obținut prin lovirea unei 
singure coarde. 


Acest exemplu cu pianul mai este cunoscut şi sub numele de efect heterodin. În 
dicţionar, cuvântul „heterodin” este explicat ca „o combinaţie între două frecvenţe radio 
diferite pentru a obţine vibrații cu o frecvenţă egală cu suma sau diferenţa frecvenţelor 
originale”. În limbajul ezoteric sau psihotronic, un heterodin se referă la suma dintre două 
sau mai multe frecvenţe, care este diferită de cea a părţilor corespondente care o 
alcătuiesc. Aceasta reprezintă o modalitate excelentă de control al maselor. Este suficient 
să te joci cu diferite frecvenţe pentru a induce o revoltă sau un comportament haotic al 
maselor. Invers, poţi linişti o mulţime întărâtată prin aceeaşi metodă. Există rapoarte care 


susțin că astfel de manipulări s-au efectuat deja prin intermediul mai multor elicoptere 
negre care au survolat Los Angeles-ul în timpul revoltelor declanşate ca urmare a 
verdictului dat în cazul lui Rodney King. Rapoartele afirmă că elicopterele au transmis 
frecvenţe care au indus un comportament paşnic mulţimii dezlănţuite. Asemenea 
elicoptere negre au fost observate inclusiv în New York, deşi nu au existat revolte de 
masă. Chiar dacă au avut loc anumite proteste în Brooklyn şi Harlem la auzul verdictului 
în cazul Rodney King, mas-media a jucat un rol esenţial în dezamorsarea oricărui 
potenţial conflict. Deşi s-au produs anumite ciocniri cu forţele de ordine, acestea nu au 
fost raportate în presă, pentru a nu alarma populaţia de culoare. Şi uite-aşa, în New York 
nu am avut parte de revolte. 


Pentru a recapitula, faza se referă la anumite frecvenţe diferite (uneori, 
diferenţele între ele sunt foarte subtile), care sunt grupate împreună pentru a obţine o 
frecvenţă nouă. Aceasta este inclusiv definiţia formei-gând. La rândul lor, formele-gând 
se pot combina cu alte gânduri sau cu conştiinţa umană într-o varietate infinită de 
manifestări. 


Să ne referim acum pentru o clipă la creierul uman. Cum putem defini acest 
sistem fizic, dacă ne raportăm la mintea umană? Modelul acceptat în proiectele 
guvernamentale în care am fost implicat afirmă că cerebelul nu reprezintă decât o 
interfață foarte inteligentă cu „mintea reală”. Aceasta este multidimensională, iar 
„cartierul ei general” se află într-o realitate paralelă, aflată într-un cadru de referinţă situat 
la un unghi de 90 de grade față de realitatea în care ne aflăm noi. Dintr-o perspectivă 
geometrică, aceste realități pot fi privite ca o cruce — relaţia dintre o linie (care 
simbolizează o singură dimensiune) şi două linii încrucişate (două dimensiuni). O nouă 
proiecţie a crucii la un unghi de 90 de grade dă naştere unei a treia dimensiuni. 


Atunci când ne referim la mintea umană din perspectiva fazei, aceasta este 
defazată faţă de creier la un unghi de 90 de grade. În ştiinţă se consideră că dacă ai un 
decalaj de 90 de grade, valoarea acestuia este zero. De pildă, dacă avem doi curenți 
electrici cu un voltaj decalat la 90 de grade, puterea pe care o generează ei este zero. Ei 
nu există în realitatea noastră. Există totuşi o legătură indiscutabilă între creier şi minte. 
Mintea reprezintă un grup de frecvenţe pe care creierul le reflectă prin frecvențele sale, 
dar mintea se află la un unghi de 90 de grade de realitatea în care ne aflăm noi, într-un 
cadru care are lungime şi lăţime, dar nu şi înălțime. Lumea minţii este bidimensională. 
Aşa se explică de ce marea majoritate a oamenilor nu au o gândire foarte eficientă, deşi 
capacitatea teoretică a creierului uman este uluitor de mare. Aceşti oameni nu stabilesc un 
contact cu restul dimensiunilor la care ar putea avea acces. Dacă se menţin în cadrul de 
referinţă bidimensional situat la un unghi de 90 de grade faţă de realitatea în care trăim 
noi, ei nu au acces la întreaga realitate. Aceasta este starea mentală a marii majorităţi a 
oamenilor de pe această planetă. 


La ora actuală se produce o trezire a nivelului de conştiinţă al populaţiei 
generale, dar există totuşi o diferență dacă ne raportăm la dimensiunile superioare ale 
existenţei şi la extratereştri. Aceştia din urmă gândesc în trei sau mai multe dimensiuni. 
Marea majoritate a oamenilor gândesc numai în două dimensiuni, căci nu sunt conştienţi 
de alte cadre de referinţă în afara celui situat la 90 de grade faţă de realitatea noastră. Nu 
este exclus ca ființele spirituale care locuiesc în interiorul trupurilor umane să fi fost 
condiţionate să nu gândească în alte cadre de referință decât în cel situat la 90 de grade. 
Teoretic vorbind, o minte alcătuită din toate dimensiunile ar trebui să fie continuă şi 
integrată. De aici şi semnificaţia cuvântului sfânt (n.n. holy, care se pronunţă la fel ca 
wholy — integral sau integrat). A fi „integrat” înseamnă a fi „sfânt”. De aceea, conectarea 
minţii la toate dimensiunile legate de planul fizic conduce la o stare de plenitudine. 


Proiectul Montauk se referă la manipularea felului în care comunică diferite 
secţiuni ale minţii cu realităţile care corespund celorlalte dimensiuni. În acest fel, 
manipulatorii pot controla ce gândeşte şi cum acţionează mintea în această realitate. 
Remediul împotriva acestei manipulării constă în scufundarea conştientă în celelalte 


dimensiuni şi dobândirea unei conştiinţe din ce în ce mai integrate. În acest fel, omul nu 
ar mai depinde atât de mult de lucrurile care i se impun în această realitate 
tridimensională. În mod evident, Proiectul Montauk nu este preocupat de integrare, ci de 
compartimentare. Altfel spus, el este opus conceptului de „sfinţenie”. 


Capitolul 8 
Sex, droguri şi rock?n roll 


Aspectele ezoterice ale Proiectului Montauk au fost foarte complexe. Mai întâi 
de toate, doresc să explic cum interferează mintea umană cu ele. 


Din câte ştim, Proiectul Montauk este strâns legat de crearea realităţii noastre, 
sau cel puţin se află în rezonanţă cu un proiect ori cu o activitate care au acest rol. Dat 
fiind că baza realităţii este conştiinţa, activităţile de la Montauk au fost concepute astfel 
încât să influenţeze subconştientul colectiv, îndeosebi reţeaua energetică sau matricea 
formelor-gând care ne influenţează întreaga cultură. În cartea de faţă nu ne ocupăm decât 
de aspectele legate de muzică şi de divertisment ale acestei matrice. Există o expresie 
empirică ce desemnează această realitate, şi anume „sex, droguri şi rock’n roll”. 


Despre rock’n roll am mai vorbit, dar ce putem spune despre droguri şi sex? 
Este incontestabil faptul că la Montauk au fost folosite droguri. O dovadă în acest sens 
este furnizată de Timothy Leary, infamul (din punctul nostru de vedere) guru psihedelic. 
Martori de la Montauk îşi mai amintesc încă de drogurile pe care le distribuia acesta în 
Camp Hero în timpul perioadei hippie (care a corespuns anilor de început ai Proiectului 
Montauk). Oriunde apărea Leary, drogurile erau distribuite masiv. A fost un om genial în 
multe privinţe, dar a împins experienţele legate de droguri până la extreme greu de 
acceptat. Există de asemenea dovezi că s-au făcut experimente cu droguri în anumite 
camere din Camp Hero. Dacă v-aţi uitat la caseta video pe care am pus-o în circulaţie, 
Turul Montauk-ului, aţi văzut probabil o cameră situată în interiorul bazei cu nişte forme 
foarte ciudate ale tapetului lipit pe pereţi. Există şi o cameră decorată în alb şi negru. 
Tavanul este alb, podeaua neagră, iar pereţii sunt decoraţi cu dungi albe şi negre. În cel 
de-al doilea raport al lui Timothy Leary pe tema LSD-ului există o descriere a unei astfel 
de camere. Alte camere de la Montauk au dungi asemănătoare unei blăni de tigru, 
structuri psihedelice şi culori haotice care seamănă vag cu nişte confeti. 


Leary, care a lucrat pentru Universitatea Harvard, a fost inițial angajat de CIA şi 
de serviciile secrete ale armatei pentru a crea droguri care alterează starea de conştiinţă, 
pentru a-i face pe soldaţi mai agresivi şi pentru alte obiective. Drogul agresivităţii folosit 
la ora actuală în armată a fost conceput iniţial de către Leary. S-au făcut de asemenea 
experimente cu seruri ale adevărului, menite să-i facă pe oameni să vorbească şi să 
mărturisească cele mai ascunse secrete. CIA şi serviciile secrete ale armatei au o panoplie 
vastă de droguri, la crearea cărora a contribuit şi Leary. 


O bună parte din stările modificate de conştiinţă de la Montauk au fost induse cu 
ajutorul drogurilor. Ni se administra de pildă un drog — din păcate, nu-mi mai amintesc 
numele său — care avea nevoie de o oră pentru a-şi produce efectele, dar atunci când acest 
lucru se întâmpla, ne făcea să ne simţim deschişi din punct de vedere psihic faţă de 
întregul univers. Mulţi oameni au murit din cauza lui, căci nu au putut suporta experienţa. 
Această stare de conştiinţă nu este deloc uşor de acceptat. Dacă nu eşti pregătit pentru ea, 
poţi face atac de cord din cauza haosului pe care îl percepi. Sistemul nervos intră într-o 
stare de confuzie totală şi corpul fizic leşină. La Montauk s-au administrat multe droguri, 
dar din fericire nu am avut personal parte de asemenea experienţe. Eu eram implicat mai 
mult în activităţile conexe cu electronica, deşi am fost atras şi în proiectul de programare 
a oamenilor. 


Nu am nici o îndoială că între lumea drogurilor şi Proiectul Montauk există o 
legătură strânsă. Mulţi localnici ştiu că Montauk Point este şi la ora actuală un punct 


major de tranzit al traficului de droguri către coasta de est. Un avocat implicat într-un caz 
în care era acuzat un ofiţer de poliţie din East Hampton i-a atras lui Peter Moon atenţia că 
în întreaga zonă cuprinsă între Montauk şi New Jersey nu există nici o condamnare 
pentru trafic de droguri. Curios este faptul că în restul coastei de est numărul 
condamnărilor pentru astfel de delicte este foarte mare. Localnicii susţin că văd noaptea 
lumini dinspre mare care semnalează bărcile încărcate cu droguri. Deşi s-au depus multe 
plângeri la poliţie, nimeni nu a luat nici o măsură în legătură cu aceste lumini de 
semnalizare. 


Legătura dintre droguri şi industria muzicii este la fel de bine cunoscută. 
Grupurile sau vedetele rock sunt de multe ori ţinute în mod deliberat în stări de ameţeală 
generate de droguri, chiar de către managerii lor. Acest lucru era cu deosebire cunoscut în 
anii Proiectului Montauk, perioadă din care mulţi artişti nu-şi mai amintesc nimic. Ei nu 
mai ştiu ce au făcut atunci şi ce cântece au înregistrat. 


Am vorbit puţin despre droguri. Ce putem spune însă despre sex? Am discutat 
de mai multe ori despre sexualitate în seria de cărţi legate de Proiectul Montauk, dar 
pentru a reduce lucrurile la esenţă, trebuie să precizăm că energia psihică este înainte de 
toate de natură sexuală. Nu există nici cea mai mică diferenţă între cele două tipuri de 
energie. Energia sexuală nu este altceva decât energia care poartă semnătura ființei sau 
grupul de frecvenţe codificate ale minţii individuale. Ea este forma primară a energiei 
psihice. Indiferent cine au fost cei care au condus aceste proiecte, este cert că aceştia au 
fost fascinaţi de magia sexuală. Întregul Proiect Montauk a debordat de elemente de 
magie sexuală. De aceea, merită să insistăm mai mult asupra acestui concept. 


În esenţă, magia sexuală se referă la transmutarea energiei sexuale pe canale de 
frecvenţă diferite, făcând o serie de lucruri care nu pot fi definite altfel decât ca „ritualuri 
magice”. Orientalii ştiu că dacă mintea este continuă şi integrată, ea poate pune în 
mişcare ascendentă energia kundalini, cu ajutorul căreia pot fi realizate tot felul de lucruri 
uimitoare. Kundalini se foloseşte de sistemul spinal ca de un laser, unind energia de la 
baza coloanei vertebrale (unde se află chakra rădăcinii, situată sub gonade) cu punctul 
din creştetul capului (chakra coronară). Dacă energia este recirculată de mai multe ori 
între cei doi centri de forţă extremi, ea continuă să se amplifice. La un moment dat, ea 
devine atât de mare încât poate fi comparată cu un monstru interior, dacă individul nu ştie 
să o controleze. Din păcate, mulţi oameni sfârşesc în acest fel trist, încercând să îşi 
dezlănțuie prematur această energie. La Montauk s-au folosit diferite metode de 
amplificare a acestei energii până la proporţii astronomice, care nu puteau fi suportate de 
oameni, căci i-ar fi ucis. De aceea, scopul era ca ea să fie captată şi amplificată prin alte 
mijloace. În esenţă, Proiectul Montauk nu a fost altceva decât un act de magie sexuală, 
prin care energia era amplificată de 10 până la 24 de ori prin intermediul unui accelerator 
de particule. Intenţia mea este să discut mai mult despre acest fenomen într-o carte 
viitoare pe care plănuiesc să o scriu şi pe care o voi intitula Manual pentru călătoria în 
timp. Voi explica în ea cum poate fi folosit un accelerator similar unui giroscop pentru a 
călători în timp şi pentru alte experienţe legate de timp. 


Revenind la energia sexuală, aceasta reprezintă canalul care pune în mişcare 
întreaga energie psihică a fiinţei. Nu vorbesc acum de potenţialul sexual, ci de fluxurile 
propriu-zise de energie care trec prin corp. Dacă iei aceste energii şi le dai o anumită 
destinaţie, poţi obţine cea mai puternică formă de magie din lume. Aşa ceva s-a făcut la 
Montauk. De pildă, magia sexuală a fost folosită pentru calmarea elementelor naturii (a 
uraganelor) şi pentru alte scopuri meteorologice. 


Din perspectiva muzicii şi a controlului mental, ceea ce îi interesează cu 
adevărat pe controlori este acea muzică ce are un impact masiv asupra publicului mediu. 
Evident, nici o altă muzică nu are efecte mai puternice la acest nivel (primitiv) ca rock’n 
rollul. 


Rock?n roll-ul nu este altceva decât o reproducere a ciclului orgasmic pus pe 
muzică. Aceste grupuri şi formaţii muzicale nu fac decât să oscileze înainte şi înapoi, 


repetând la infinit acest „ciclu orgasmic”. Bătăile inimii se accelerează şi în final se 
sincronizează cu ritmul muzicii. Canalul din interiorul coloanei vertebrale devine activ. 
Da, muzica poate produce astfel de efecte! Dacă lucrurile s-ar opri aici, rock’n roll-ul nu 
ar fi atât de dăunător. Drama este însă că atunci când canalele orgasmice se deschid, 
individul se deschide complet din punct de vedere psihic, devenind predispus la sugestii 
pe nivelele cele mai profunde şi mai arhetipale ale conştiinţei sale. Dacă rock’n roll-ul 
este folosit ca o formă de control mental, audiența este impregnată cu „o formă-gând 
empirică şi primitivă”, reprodusă de tonalităţile muzicii. 

Dacă analizăm ce înseamnă muzica, nu putem să nu constatăm că aceasta este în 
esenţă o formă-gând. De pildă, o temă muzicală dintr-o simfonie reprezintă o sumă de 
frecvenţe care pot fi asociate cu o formă-gând. Muzica devine astfel un transformator de 
frecvenţe. În cazul în care complicăm şi mai mult lucrurile, sincronizând muzica prin 
intermediul tehnologiei şi scoțând semnalul sonor prin intermediul unui dispozitiv audio, 
introducem astfel un nou set de factori. Obţinem în acest fel un ansamblu de tonalități 
audio asociate prin sincronizare, frecvenţă, fază şi amplitudine. Dacă rezultatul final al 
muzicii interacționează cu un sistem fizic cum este corpul uman, sincronizarea devine 
extrem de importantă pentru punerea la unison cu pulsul nervos care oscilează continuu. 
De ce? 


Motivul este legat de faptul că nervul acţionează ca o undă ce transportă muzica 
sau forma-gând, influențând mintea receptivă. Fenomenul seamănă cu unda 
transportatoare din electronică ce transmite informaţii inteligente, cum sunt sunetele în 
cazul undelor radio sau imaginile în cazul celor de televiziune. În aplicaţia de care 
vorbim acum, întregul sistem nervos poate deveni un transportator de imagini, sunete şi 
emoții. Inginerii vor înţelege mai bine această funcţie a sistemului nervos dacă îl vor 
compara cu un sistem de prelucrare a semnalelor stocastice. Procesul este legat de ceea ce 
electroniştii numesc „poziţia pulsului”. 


Pentru a înţelege acest concept de „poziţie a pulsului”, trebuie să ne referim mai 
întâi la cel de „puls sincron”. Un puls sincron este un puls care se repetă continuu în timp. 
El este considerat sincron pentru că ştim întotdeauna unde se află. Cum s-ar spune, este 
un fel de punct de referință. Dacă pe lângă pulsul sincron mai apare şi un al doilea puls, 
obţinem fenomenul cunoscut sub numele de „poziţia pulsului”, definit prin relaţia dintre 
două pulsuri separate. Cel de-al doilea puls ar putea fi distanțat de primul printr-o 
milisecundă sau mai mult. Cele două pulsuri sunt despărțite de un interval de timp. 


Această ecuaţie devine extrem de complicată atunci când analizăm poziţia 
pulsului în cazul fiinţelor umane. Oamenii au un „puls sincron” complet diferit, punctele 
lor de referință schimbându-se tot timpul. Pentru a stabili care este acest punct de 
referință, este necesară analiza fractală şi poziţionarea stocastică a diferitelor structuri, 
proces care presupune o prelucrare a semnalului foarte avansată, pe care nu o pot face 
decât inginerii extrem de specializaţi. 


Dacă suntem de acord că sistemul nervos al fiinţei umane conţine un „puls 
sincron” sau un sistem de referinţă, ne putem da seama că muzica poate pătrunde în acest 
sistem prin intermediul senzorilor auditivi, dând naştere unei poziţii a pulsului în raport 
cu câmpul bioenergetic uman. Deşi muzica poate conţine în sine o transmisie capabilă să 
controleze mintea, lucrurile nu sunt întotdeauna atât de simple. Sistemele audio moderne 
pot conţine pulsuri care să interfereze cu muzica, transmițând informaţii codificate pe 
cont propriu. Codurile ar putea fi extrem de simple, cum este codul binar sau codul 
Morse, în care o milisecundă este considerată zero şi două milisecunde sunt considerate 
unu. La fel de bine, ele ar putea fi extrem de complicate, neputând fi descifrate decât cu 
ajutorul unui analizor de spectru. Aceste coduri pot fi concepute în sine pentru a 
interacţiona cu reţeaua neuronală a corpului uman. 


Poziţia pulsului explică felul în care funcţionează sistemul nervos. Există mai 
întâi de toate un puls sincron care reprezintă starea normală. Când alte pulsuri pătrund în 
sistem, ele pot reprezenta fenomene diferite, inclusiv reacțiile omului în cauză. Altfel 


spus, într-un singur neuron pot fi implementate mii de semnale diferite. Pulsurile sunt 
întotdeauna transmise prin intermediul neuronilor. Aceştia nu transmit numai „ritmul 
vieţii” persoanei respective (cel pe care l-am denumit anterior puls sincron), ci receptează 
tot felul de alte pulsuri mai mult sau mai puţin întâmplătoare, generate de interacțiunea 
organismului cu mediul înconjurător. Unele dintre acestea sunt plăcute, iar altele sunt 
dureroase. Dacă luăm un amplificator radio şi îl conectăm la un neuron, vom auzi un 
sunet static (un bâzâit uniform). O analiză atentă va arăta însă că acest bâzâit este alcătuit 
dintr-o sumedenie de pulsuri semi-haotice, fiecare manifestat printr-un păcănit. Dacă 
putem localiza pulsul sincronizat şi îi putem decodifica poziţia, putem extrage din el 
informaţii inteligente, la fel ca în cazul undelor radio sau video, ale căror informaţii 
inteligente sunt decodificate de aparatele electronice. Aşa se explică de ce nota muzicală 
cu care începe şi cea cu care se termină o anumită melodie sunt atât de importante, căci 
ele traduc un sistem de poziţii multiple ale pulsurilor. Cu alte cuvinte, notele şi 
combinaţiile diferite de note muzicale rezonează cu anumite părţi ale structurii noastre 
fizice şi mentale. În consecinţă, sunetele pot fi plăcute sau supărătoare, în funcţie de felul 
în care se sincronizează cu activitatea deja prezentă în sistemul neuronal. 


Reţineţi: tot ce auziţi ajunge în întreaga minte, căci ea este transportatorul 
comun. De aceea, în timp ce o parte a minţii poate considera muzica plăcută, o altă parte 
o poate considera revoltătoare. Am observat cu atenţie felul în care ascultă oamenii 
anumite bucăţi muzicale şi am constatat că anumite părţi ale trupului lor se relaxează, în 
timp ce altele se contractă. Aceste reacţii ale corpului fizic demonstrează că avem de-a 
face cu un transportator comun. Ascultarea muzicii provoacă reacţii atât de profunde 
pentru că aceasta interacționează cu activitatea neuronală în maniere diferite. 


Dacă veţi asculta muzica la volumul maxim, vă veţi simţi o altă persoană. 
Sistemul neuronal foloseşte foarte multe pulsuri diferenţiate în interacţiune cu pulsul său 
sincron. Muzica ascultată la volum foarte tare generează poziţii multiple ale pulsurilor, 
depăşind la un moment dat capacitatea de a face faţă a sistemului neuronal şi creând o 
suprasarcină. Scopul în controlul mental este de a bloca reţeaua neuronală şi de a o 
împiedica să mai funcționeze normal. În sine, muzica ascultată la volum foarte tare are 
capacitatea de a face acest lucru; ce să mai vorbim dacă mai este şi purtătoarea unor 
mesaje codificate. Oamenii deranjaţi mintal susţin de multe ori că aud mesaje codificate 
prin intermediul televizorului sau al radioului. Studiul profund al fenomenului 
demonstrează că nu toţi aceşti nebuni sunt chiar atât de nebuni. 


Intrarea în transă cu ajutorul muzicii este practicată şi de ritualurile triburilor 
indigene, ba chiar şi de cercurile New Age unde se practică bătăile în tobe. Dacă aceste 
bătăi sunt suficient de puternice, corpul intră în rezonanţă cu ele. De pildă, este un fapt 
ştiinţific acceptat că pulsul normal al inimii este de circa 70 de bătăi pe secundă. Dacă 
ritmul bătăilor în tobă va fi de 80 de bătăi pe minut, ce credeţi că se va întâmpla? Pulsul 
va tinde să crească şi el la 80 de bătăi pe minut. Dacă nu mă credeţi, puteţi încerca acest 
lucru singur. Invers, dacă veţi asculta un ritm mai lent, acesta va avea un efect de 
hipnotizare, încetinind bătăile inimii. Aceasta este esenţa folosirii muzicii ca instrument 
de control al stărilor de spirit. Fenomenul arată şi cât de sensibil este sistemul neuronal la 
muzică. 


În capitolul de faţă am făcut o prezentare generală a felului în care se combină 
sexul, drogurile și rock’n roll-ul, obţinând o excelentă metodă de control mental. În 
capitolul următor vă voi prezenta legătura mea cu unul din interpreţii cheie din această 
perioadă, care este considerat până în ziua de astăzi un „zeu” de către fanii săi. 


Capitolul 9 
Jim Morrison 


I-am cunoscut pe Jim Morrison şi trupa lui, The Doors, cu trei zile înainte să 
înregistreze celebra lor melodie Light my Fire (Aprinde-mi focul). Ne-am întâlnit la un 


dineu în Manhattan şi ne-am împrietenit imediat. The Doors era o formaţie din California 
şi îşi înregistra majoritatea casetelor demonstrative la studioul Bell Sound West. În cele 
din urmă, s-a ajuns în punctul în care marea majoritate a înregistrărilor lor s-au făcut în 
acest studio. În acea perioadă eram angajat ca inginer de sunet de către Bruce Botnik, un 
producător care avea un contract cu Warner-Elektra, compania care a închiriat studioul 
Bell Sounds. După cum vedeţi, creditul pentru majoritatea înregistrărilor formaţiei The 
Doors îi revine lui Botnik, nu mie. Personal, nu mi-am dorit niciodată atenţia fanilor. 


Am mixat sunetul pentru multe din cântecele lor şi l-am ajutat pe Morrison să 
devină un cântăreţ şi un artist mai bun. La începutul carierei sale muzicale, era foarte 
speriat de audienţele mari şi nu dorea să cânte cu faţa la public. Stătea tot timpul cu 
spatele la oameni şi era foarte sfios în societate. În particular nu era însă la fel de sfios, ba 
chiar îi plăcea la nebunie să îşi înregistreze melodiile în studio complet gol sau cel mult 
cu boxerii pe el. Dintr-un motiv greu de explicat, cânta într-adevăr mai bine atunci când 
era gol. A lucrat foarte mult ca să-şi dezvolte stilul care l-a consacrat în cele din urmă. La 
început, nu făcea decât să bea din când în când. Drogurile nu îl interesau în acea 
perioadă, deşi aveau să-l distrugă mai târziu. Cu cât a devenit mai cunoscut, cu atât mai 
multe droguri a început să consume, fiind mai tot timpul ameţit. Sarcina mea era să-l 
trezesc. Îmi amintesc de un moment în care înregistram cântecul Touch Me, în care apar 
cuvintele: I’m gonny love you ‘til the havens start to rain (n.n. Te voi iubi până când va 
începe să plouă din rai). Am început şedinţa de înregistrări, dar Morrison cânta jalnic. La 
un moment dat, i-am spus producătorului că am să-l duc pe Jim la o cafenea de peste 
drum şi am să-l umplu cu cafea şi cu lapte. Ne-am întors în studio după aproximativ două 
ore şi el a putut înregistra cântecul. Cam asta era viaţa celor care aveau de-a face cu el. 
Cântecul Touch Me avea un mesaj subliminal menit să îi facă pe oameni să se simtă bine. 
Multe formaţii au un asemenea cântec, al cărui scop este să creeze o stare de euforie în 
rândul publicului. În cazul formaţiei The Doors, acesta a fost cântecul ales. Înregistrarea 
lui s-a făcut către sfârşitul carierei lor, când steaua grupului începuse să pălească. Acest 
cântec, cu mesajul său psihic, i-a făcut să mai reziste o vreme. 


Jim Morrison a fost considerat un poet legendar, dar puţină lume ştie că obişnuia 
să cumpere multe din versurile cântecelor sale de la Mark Hamill. Îmi amintesc de unul 
din poemele originale ale lui Mark, intitulat Sărbătoarea şopăârlei, care mi s-a părut 
extrem de scârbos. Mark avea sute sau mii de pagini de poezii scrise de-a lungul anilor. 
Dacă cineva dorea să cumpere de la el, nu făcea decât să îşi bage mâna şi să scoată un 
teanc, din care îl punea să aleagă. 


Între altele, Morrison era foarte interesat de magia sexuală, la fel ca şi soţia sa 
din acea vreme, cunoscută sub porecla de „Preoteasa wiccană”. Deşi a încercat să mă facă 
să mă implic în proiectele lor amoroase, nu am acceptat niciodată. Am rămas însă la fel 
de buni prieteni. Pe măsură ce dependenţa lui Jim de droguri şi de alcool devenea din ce 
în ce mai pronunțată, comportamentul lui tindea să devină nebunesc şi agresiv. Erau 
momente când numai cu mai reuşeam să-l ţin în frâu şi eram chemat adeseori în 
asemenea situaţii. Nu ştiu nici astăzi de ce aveam această influenţă asupra lui. Jim a 
susținut întotdeauna că o parte din el este indian-americană şi că aceasta era partea care 
era fie ţinută sub control, fie devenea imposibil de ţinut în frâu. Şi-a dat imediat seama că 
am şi eu o sorginte indian-americană şi nu este exclus ca aceasta să fi fost ceea ce ne-a 
unit atât de profund. 


Marea majoritate a oamenilor cred că Jim Morrison a murit în anul 1971. În 
realitate, raportul medicului legist a ridicat mai multe semne de întrebare decât 
răspunsurile pe care le-a oferit. În ceea ce mă priveşte, eu ştiu sigur că Morrison nu a 
murit. A luat o combinaţie de droguri şi alcool și a intrat într-o stare catatonică. În acel 
moment, era mai mult o legumă decât o ființă umană. Din câte am aflat, mai mulţi 
producători s-au întâlnit atunci, întrebându-se ce să facă cu fosta lor vedetă de muzică 
rock. Să nu uităm că Morrison era încă privit ca un zeu în anumite cercuri. Se spune că 
producătorii au ajuns la concluzia că muzica lui s-ar fi vândut mai bine dacă Jim ar fi 


murit, decât dacă ar fi fost închis într-o instituţie pentru bolnavi mintal. De aceea, i-au 
înscenat moartea. 


Cunosc toate aceste lucruri pentru că am fost chemat acasă la el pe la jumătatea 
deceniului 70. Jim se afla în Paramus, districtul New Jersey, iar eu eram considerat deja 
un specialist în domeniul extrasenzorial. Am fost chemat în calitate de consultant, pentru 
a vedea dacă se poate ajunge la el pe cale psihică. De aceea, m-am prezentat însoţit de 
mai mulţi mediumi. La vremea respectivă, Morrison era destul de gras şi nu făcea altceva 
decât să stea într-un fotoliu şi să se uite la focul din şemineu. Din când în când, părea că 
începe să îşi revină, dar apoi cădea din nou în starea sa catatonică. Din câte ştiu, nu şi-a 
revenit niciodată de atunci. 


Capitolul 10 
Efecte speciale 


În afară de Jim Morrison, am avut ocazia să lucrez cu tot felul de celebrităţi, dar 
nu m-a interesat asocierea cu ele. Eram doar un inginer de sunet foarte bun, aşa că eram 
căutat pentru serviciile mele profesionale. Am avut astfel ocazia să observ evoluţia 
industriei muzicii, nu doar în privinţa ingineriei sonore, ci şi în domeniul mesajelor 
subliminale. 


Una din contribuţiile mele majore la evoluţia rock”n roll-ului a fost crearea unui 
sunet de bas foarte profund prin plasarea unei boxe de 30 de centimetri în faţa tobei. 
Înainte de această invenţie, prin anii 1963-64, rock’n roll-ul nu era atât de asurzitor, căci 
nu avea başi foarte puternici. Întregul proces se reducea la un cântăreţ care cânta la un 
microfon cu un mic sistem de amplificare, două chitare electrice conectate la un 
amplificator de 20 waţi, cu o pereche de tuburi vidate 6L6. Eram încă în era tuburilor 
vidate, pe care echipele de la Montauk/Brookhaven le adorau, căci conţineau foarte multe 
elemente de magie neagră în construcţia lor. Pentru a obţine un sunet de bas profund, am 
fost nevoiţi să legăm chitarele bas la bobinele microfonului cântăreţului, prin nişte 
atenuatori şi egalizatoare (sau formatoare de sunete), trecând totul direct prin consolă. 
Aşa am obţinut sunetul atât de profund al basului, care a schimbat faţa rock?n roll-ului. 


Prin anii 60, studiourile de înregistrare nu erau deloc pretenţioase. Vârsta 
tehnologiei digitale nu începuse încă şi totul se reducea la microfoane, magnetofoane şi 
panouri de mixare a sunetului. Efectele sonore speciale erau obţinute fie cu ajutorul unor 
boxe speciale, fie cu schimbătoare de fază (care nu fac altceva decât să întârzie sunetul 
sau semnalul sonor care trece prin circuit) sau unităţi de producere a ecourilor. În acele 
vremuri nu existau armonizatoare, vocalizatoare sau alte echipamente sofisticate de acest 
fel. 


O şedinţă de înregistrare tipică presupunea instalarea microfoanelor pe o unitate 
cu 8 sau cu 16 track-uri. De regulă, fiecare instrument era înregistrat pe un track separat, 
după care se făcea o mixare generală, în urma căreia rezulta un singur track sau cel mult 
două, în funcţie de înregistrare (mono sau stereo). De multe ori, le făceam pe amândouă, 
căci discurile care mergeau pe viteza de 33 erau stereo, în timp ce cele pe viteză de 45 
erau mono, dar nu sunau la fel de bine dacă le ascultai pe cele stereo pe un picup mono, 
sau invers, căci multe faze se anulau reciproc şi sunetul se auzea ca din butoi. De aceea, 
inginerul de sunet era considerat mult mai important în acea epocă decât în ziua de astăzi, 
căci el era cel care scotea literalmente sunetul înregistrat pe discul fonografic şi apoi 
vândut pe discuri de vinil. Noi eram cei care „sculptam” sunetul obţinut în şedinţa de 
înregistrare, dându-i forma finală. De multe ori, eram nevoiţi să preluăm controlul asupra 
şedinţei de înregistrare şi să acţionăm simultan ca producători, aranjori şi ingineri de 
sunet, căci deşi fiecare grup de interese îşi avea propriii săi oameni, foarte puţini ştiau 
cum se poate obţine un sunet „viu”. Chiar dacă formaţiile muzicale erau uneori foarte 
bune, scopul nostru era să obţinem pe disc senzaţia pe care o aveau fanii atunci când 
ascultau pe viu un concert al formaţiei lor preferate, cu toată ambianța şi carisma de 


rigoare, deşi de data aceasta formaţia se afla închisă într-un mic studio. Rolul nostru era 
să captăm feeling-ul sunetului şi să-l transmitem apoi prin intermediul discurilor de vinil. 
Putem considera aceasta o artă în sine, iar inginerii de sunet ai anilor 60 erau consideraţi 
nişte artişti, la fel ca muzicienii propriu-zişi. 


Majoritatea inginerilor de sunet trebuiau să aibă o cunoaştere foarte profundă a 
muzicii. Personal, am învăţat să ascult muzică de la mama mea, Virginia sau „Ginny” 
Nichols, care era cântăreaţă de muzică clasică, absolventă de Conservator. Principalul 
instrument la care cânta era orga. Ştia totul despre teoria muzicală şi mi-a transmis aceste 
cunoştinţe. Am crescut astfel ascultând o sumedenie de piese clasice pe bătrânul nostru 
picup. Începând de la vârsta de şase ani, am primit o educaţie muzicală solidă şi pot să vă 
spun că toate temele care se regăsesc în melodiile rock de astăzi sunt preluate din muzica 
clasică. În realitate, nu există teme muzicale „noi” pe această planetă. Toate temele 
actuale au fost create cândva de Mozart, Beethoven, Ceaikovski, şi alţii. După ce marii 
compozitori au pus pe hârtie toate marile teme, arta compoziţiei a devenit o simplă 
chestiune de rearanjare a lor, adăugându-le şi diferite afirmaţii muzicale. 


În afara sunetului de bas pe care l-am inventat şi a şedinţelor regulate de 
înregistrări pe care le făceam, am creat şi numeroase efecte speciale pentru industria 
muzicii. Am început cu sunetele de chitară, dar am inventat şi boxe de distorsionare a 
sunetului. Deşi chitarele acustice au o tonalitate foarte pură şi sună într-adevăr minunat, 
ele nu se potrivesc deloc cu muzica de tip „sex, droguri şi rock’n roll”. Ca să spun 
lucrurilor pe nume, această muzică era odioasă, iar chitara acustică nu se potrivea cu ca. 
Vi-l puteţi imagina pe Jimi Hendrix cântând la o chitară acustică? Când Hendrix şi 
ceilalți ca el şi-au propus să scoată sunete din ce în ce mai puternice şi mai răguşite, le- 
am făcut pe plac şi am început să creez amplificatoare din ce în ce mai mari şi mai 
puternice. Puteam crea chitare fie cu sonorizare acustică, fie cu sonorizare magnetică. 
Sonorizarea acustică presupune introducerea unui microfon în camera de sunet a chitarei, 
în timp ce sonorizarea magnetică presupune o transformare a corzilor în suprafeţe 
magnetice în mişcare, care permit obţinerea unor forme-undă sau semnături electronice. 
Acestea au la bază vibrația corzilor, dar şi tonalităţile lor, care depind de forma chitarei şi 
a gâtului ei. Era o artă întreagă, din care nu lipseau elementele de magie. 


Atunci când o coardă începe să vibreze, ea schimbă distribuţia câmpurilor 
magnetice şi a sonorizării. Se produc astfel linii de forţă care interferează cu bobinele 
aflate sub corzile chitarei electrice. Creşterea sau descreşterea intensității care trece prin 
aceste bobine sunt cele care generează undele-formă traduse apoi în sunete de 
amplificator. 


Aşa se face că m-am implicat masiv în distorsionarea şi modelarea sunetului 
chitarei lui Hendrix. De fapt, atunci când Jimi a introdus acel sunet prin anii 60, cea mai 
mare parte a echipamentului său era construită de mine. Tot eu i-am construit 
amplificatoarele uriaşe pe care le folosea atunci când cânta live. Şi pot să vă asigur că 
erau într-adevăr puternice! Te scoteau din minţi. Jimi a început să cânte în cluburi mici, 
folosind un amplificator de dimensiuni reduse cu o pereche de tuburi catodice 6V6, care 
scoteau cel mult 10W. Pentru a obţine sunetul pe care îl dorea, dădea nivelul la maxim şi 
se juca cu nivelele basului şi ale acutelor. Mai târziu, am dezvoltat acest sistem, creând 
un grup de pedale destul de complex. Jucându-se cu aceste pedale, muzicienii puteau 
obţine aproape orice sunet doreau. Toate aceste sunete trebuiau apoi reproduse cu 
rigurozitate în şedinţele de înregistrare. De aceea, m-am implicat în crearea a tot felul de 
boxe şi pedale care scoteau efecte sonore. Dacă mergeai la un concert în acele timpuri, 
puteai vedea chitariştii manevrând patru sau cinci pedale aflate în fața lor, pentru a 
schimba tonalităţile sonore pe care le scoteau. Sunetul suprem, cel pe care îl scotea 
Hendrix, era cât se poate de simplu. Tot ce aveam de făcut pentru a obţine acel sunet era 
să folosim un amplificator de 10W cu tuburi vidate şi să creăm o distorsiune a sunetului. 
Atunci când îl dădeam la maxim, obţineam o undă semi-pătrată cu efect de sunet răguşit. 
Am fost nevoit de asemenea să concep unităţi mai mici, pe care le-am aşezat între chitară 
şi amplificatorul cel mare, căci dacă distorsionezi un sunet cu un amplificator de 250W, 


geamurile se vor sparge. De aceea, am fost nevoit să concep o cutie de rezonanță mai 
mică, pentru ca acelaşi sunet să poată fi reprodus de un amplificator mai puternic. 


În afara chitarelor, m-am implicat de asemenea în aranjamentele corale. Aşa 
cum spuneam mai devreme, în acea epocă înregistrările se făceau cât se poate de simplu. 
Compilaţiile sau aranjamentele corale se obțineau punând aceeaşi persoană să cânte de 
patru sau cinci ori, după care suprapuneam track-urile. La sfârşit, potriveam aceste track- 
uri astfel încât să sune bine. Acesta este un alt exemplu de mixare, adică de reducere a 8, 
16 sau 24 de track-uri la unul sau la două. Din când în când, le reduceam la patru track- 
uri. Efectul obţinut era ca şi cum ar fi cântat trei sau patru persoane, deşi în realitate nu 
cânta decât una singură. La început înregistram ritmul sau acompaniamentul muzical, 
după care vocalistul îşi punea căşti şi începea să cânte pe acest acompaniament. Sunetele 
vocale erau înregistrate pe un track diferit. Vocalistul îşi punea din nou căştile pe urechi, 
ascultând de data aceasta propria sa voce, şi cânta din nou melodia. Uneori, făcea acest 
lucru de 3-4 ori, până când obținea un sunet cu adevărat foarte bun. Această tehnică 
permite obţinerea unui sunet foarte armonios şi plin. Nu este vorba de o îmbunătăţire 
reală a performanţelor vocale ale solistului, ci de o folosire a fazelor şi diferenţialelor 
pentru ca sunetul să nu sune discordant, ci plin. 


Unul din cele mai populare grupuri cu care am lucrat a fost The Beach Boys. I- 
am cunoscut pe membrii acestuia când au venit pe coasta de est pentru a face aici 
înregistrări. Deşi coasta de vest avea echipe de marketing mai bune, noi aveam studiouri 
de înregistrare mai bune. Contractele şi publicitatea se făceau de cele mai multe ori în 
California, dar în acea vreme, New York-ul era un fel de Mecca a înregistrărilor rock şi 
toate grupurile care însemnau ceva în industria muzicii îşi făceau înregistrările aici. Aşa 
s-a întâmplat şi cu The Beach Boys. Primele două cântece — cred că era vorba de Surfin’ 
Safari şi de 409 — le-au înregistrat la Fox Studios în California, căci tatăl lui Brian, 
Dennis şi Carl Wilson era un fel de director la 20th Century Fox. Din păcate, studioul nu 
era foarte performant, şi singurele înregistrări pe care le-au putut obţine au fost mono. 
Aşa se explică de ce multe din cântecele lor de început au fost înregistrate doar mono. 
Când au început să obţină contracte din ce în ce mai mari, băieţii şi-au continuat 
înregistrările la New York, lucrând cu mine. The Beach Boys erau băieţi simpatici şi nu 
era deloc greu să lucrezi cu ei. Cu toate acestea, erau foarte interesaţi de sunet şi doreau 
să ştie cum sună fiecare modificare adusă, oricât de mică. De aceea, a trebuit să lucrez 
mult cu ei, căci eu eram cel care producea sunetul final. Eu le-am creat armoniile vocale 
(aşa-numitul rock coral). Când nu mi se spunea omul cu başii, mi se spunea omul cu 
corul. Am învăţat cu toţii unii de la alții. 


Există o istorie interesantă pe care tata le-o povestește adesea amicilor săi. Într-o 
zi, s-a întors acasă dintr-o excursie şi a văzut în curtea din spatele casei un camion mare. 
S-a dat jos din maşină şi s-a dus să vadă despre ce este vorba. A descoperit că în camion 
se afla un om care cânta la orgă. Organistul i-a spus că este coleg cu tipii care cântă în 
curte. Când a intrat în casă, mama i-a spus că aceştia sunt The Beach Boys, aflaţi în drum 
către un concert local, şi că s-au oprit la mine pentru a le face anumite reparaţii la 
amplificatoare. În timp ce eu lucram din greu în garaj, ei şi-au folosit timpul liber pentru 
a face repetiţii, lucru care a atras o grămadă de oameni din vecinătate, veniţi să vadă un 
concert gratuit. 


Organistul era Daryl Dragon, fiul lui Carmen Dragon, o dirijoare faimoasă de 


muzică clasică. Daryl Dragon este cel care a jucat rolul „Căpitanului” în piesa Căpitanul 
şi Tenille, faimoasă prin anii 70. 


The Beach Boys au prins exact perioada 1967-68, când muzica s-a schimbat 
fundamental, trecând de la rockul de început la cel instrumental, mult mai dramatic. 
Primele exemple ale acestui nou curent muzical au fost albumele Days of Future Passed 
şi Sgt. Pepper. Pe Sgt. Pepper erau cântece precum Day in the Life, pe care le-am 
înregistrat pe opt track-uri diferite, din care am obţinut circa 100 de canale, pe care le-am 


amestecat în final pentru a obţine acele sunete ciudate. Mi s-a cerut mereu să vin cu un 
sunet nou, şi asta am şi făcut. Cu aşa ceva se ocupa un inginer de sunet în acea epocă. 


După ce am înregistrat sunetul albumului Sgt. Pepper, am fost abordat de 
McCartney şi Lennon, care mi-au spus că le place ce fac la Bell Sound şi m-au întrebat 
dacă nu aş fi interesat să construiesc un studio în Anglia. Le-am răspuns că nu doresc să 
merg în Anglia pentru a construi un studio, dar m-am oferit să le construiesc unul aici, 
care să fie transportat şi instalat acolo. Cei doi îşi doreau cel mai modern studio posibil. 
Bell Sound avea foarte multă tehnologie bazată pe tuburi catodice, aşa că le-am construit 
un studio de la zero. L-am construit într-un depozit din Long Island, l-am testat acolo, 
după care l-am expediat în Anglia. Am mers la rândul meu în Anglia şi am stat circa o 
săptămână la Abbey Road, pentru a-l pune la punct. 


Am lucrat de asemenea la crearea Melotronului pentru Moody Blues, împreună 
cu doi prieteni. Acesta era o maşinărie cu opt track-uri şi o tastatură. Aveai astfel opt chei 
în care puteai cânta. În plus, banda putea fi încetinită sau accelerată, generând nişte 
sunete cât se poate de ciudate. 


În acea epocă am creat sau am participat la crearea foarte multor sunete şi efecte 
sonore. Mulţi cititori îşi mai amintesc probabil cântecul numit Winchester Cathedral. Eu 
am fost cel care a creat acele efecte sonore, cu ajutorul unui megafon orientat către 
microfon. Mai am şi acum megafonul. 


Unul din efectele sonore cele mai reuşite pe care le-am creat vreodată a fost 
acela al unei furtuni. Ascultasem toate înregistrările cu furtuni care fuseseră făcute 
vreodată şi toate mi se păreau penibile. De aceea, mi-am petrecut multă vreme pe 
acoperişul casei cu un microfon şi un aparat de înregistrare, aşteptând o furtună. Când am 
reuşit să fac înregistrarea, am constatat că aceasta este mult mai bună decât tot ce am 
auzit vreodată. Am folosit-o apoi ca fundal la cântecul lui The Doors, Riders on the 
Storm. 


Există nenumărate istorii şi anecdote pe care vi le-aş putea povesti, dar nu mi- 
am propus decât să vă ajut să vă faceţi o idee despre lucrurile care se întâmplau în acea 
vreme în culisele industriei muzicii. Toate realizările la care m-am referit până acum au 
fost de natură strict profesională. În capitolul următor voi descrie un alt tip de efecte 
speciale obţinute prin ingineria sunetului, care fac trimitere către realitatea virtuală. 


Capitolul 11 
Cutremurul 


Prin anii 70, cineva s-a decis să accentueze impactul filmelor clasice cu dezastre, 
astfel încât publicul spectator să simtă cu adevărat ce se petrece. Aşa s-a născut filmul 
intitulat Cutremurul. Întrucât la vremea respectivă aveam deja o mare reputaţie ca inginer 
de sunet, am fost chemat ca şi consultant să ajut compania producătoare să găsească cea 
mai bună modalitate de creare a unui fenomen asemănător unui cutremur prin intermediul 
tehnologiei sunetului. 


Primul lucru pe care l-am făcut a fost să îl duc pe producătorul filmului la 
compania Dayton P. Brown. Acolo, am rugat un prieten să pună în funcţiune o „masă 
care vibrează”. Este vorba de un dispozitiv care arată ca un glonţ uriaş, cu o lungime de 
66 de centimetri şi o grosime de 20 de centimetri. În esenţă, este un aparat de scos sunete 
care vibrează. L-am rugat pe amicul meu să îl pună să funcţioneze la o intensitate de 10 
Hz şi l-am conectat la o masă de lemn, din care a ras o porţiune de circa cinci centimetri. 
Producătorul a rămas uimit şi mi-a spus că este cel mai puternic difuzor pe care l-a văzut 
vreodată. l-am răspuns că putem face o întreagă podea a unui cinematograf să se 
cutremure folosind acelaşi principiu. 


De fapt, am folosit două metode pentru crearea unui efect de cutremur. Am 
folosit sistemul „mesei care vibrează” pentru cinematografele vechi, cu podele din lemn, 
sub care se afla un subsol unde puteam introduce aparatul, pe care l-am conectat la un 
amplificator uriaş. Când coloana sonoră a filmului emitea un anumit semnal subsonic, 
aparatul punea în vibraţie podeaua cu o amplitudine de circa un centimetru de o parte şi 
de alta. Acesta a fost sistemul preferat de producători, care i-au dat o denumire de gen 
„Sensuround”, sau cam aşa ceva. Adevărul este că sistemul a funcţionat foarte bine. Când 
spectatorii vedeau cutremurul dezlănțuindu-se pe ecran, podeaua cinematografului 
începea să vibreze. De fapt, a funcţionat atât de bine încât atunci când am montat 
sistemul la Huntington Shore Theater, un cinematograf foarte vechi, au început să cadă 
tot felul de chestii din tavan. Directorul cinematografului m-a sunat imediat şi mi-a spus 
că trebuie să oprească aparatul. I-am explicat unde se află amplificatorul şi ce trebuie să 
facă. M-a sunat înapoi peste un sfert de oră şi mi-a spus că el nu se atinge de nimic, căci 
erau prea multe plăcuţe pe care scria „Voltaj înalt” pe echipamente. Am fost nevoit să vin 
personal la cinematograf şi să reduc nivelul amplificatorului pe care îl instalasem chiar în 
acea zi. S-a întâmplat de multe ori ca nivelul de vibraţie să pună în pericol întreaga 
structură a clădirii diferitelor cinematografe şi aparatul să trebuiască să fie deconectat. 


Alte cinematografe aveau podele de ciment, aşa că acest dispozitiv nu era 
potrivit pentru ele. Dacă exista un subsol cu o podea din lemn, directorul sau patronul 
avea de ales între două opţiuni: putea fie să pună în vibraţie podeaua, fie să închirieze 
nişte difuzoare uriaşe, plasate în interiorul cinematografului şi legate la un amplificator 
de 10.000 de waţi. Aceasta a fost cea de-a doua metodă de creare a senzaţiei de cutremur. 
În locul semnalului subsonic care să pună în vibraţie podeaua, era folosit un semnal 
supersonic, transmis de amplificator către boxele uriaşe. Se crea astfel un zbârnâit 
puternic, care semăna cu un bubuit de tunet, generat de presiunea aerului. 


Deşi nu eu am fost cel care a creat cel de-al doilea sistem, le-am dat totuşi ideea 
cum să îl implementeze prin codificarea semnalului în benzile magnetice sonore care 
însoțesc orice film de celuloid. Senzaţia de cutremur care însoțea filmul era produsă de 
nişte unde sonore din gama supersonică, codificate în benzile magnetice ale coloanei 
sonore (alcătuită din patru track-uri). Aceste unde erau trecute printr-un decodor care 
genera semnale ELF (de frecvență foarte joasă). Acestea activau fie dispozitivul de 
punere în vibraţie a podelei, fie amplificatorul aflat în legătură cu boxele uriaşe din 
interiorul cinematografului. Acestea erau atât de mari încât te puteai plimba literalmente 
în interiorul lor. Aveau circa 12 woofere de 45 de centimetri; fiecare genera 2000 de waţi. 
Amplificatorul era închiriat şi pus pe 10.000 de waţi. Avea o frecvenţă de 5-20 kilohertz. 


Senzaţia de cutremur era creată de faptul că frecvenţa de 10-15 hertz era 
amplificată foarte mult, astfel încât unda de şoc să fie transmisă prin aer. Publicul era 
zguduit de acest aer aflat în vibraţie, şi nu de podeaua cinematografului. Au existat şi 
cinematografe care au folosit ambele sisteme, efectul fiind copleşitor. 


Acesta este doar un exemplu menit să vă demonstreze cum pot fi folosite undele 
sonore pentru a crea efecte speciale remarcabile. Din păcate, există şi efecte ale unor 
unde sonore mult mai subtile şi cât se poate de sinistre. Ne vom ocupa de ele în capitolul 
următor. 


Capitolul 12 
Controlul minţii 


În perioada în care am lucrat pentru industria rock'n roll-ului, obţinerea unui 
efect de ecou era considerată ceva deosebit. De-a lungul vremii au existat multe tipuri de 
aparate de producere a efectului de ecou, dar primii care au obţinut aceste efecte au fost 
Les Paul şi Mary Ford. Totul se petrecea în anii 50, când primele aparate de înregistrare 
aveau trei capete. Exista un „cap de ştergere” pentru ştergerea benzii, un „cap de 
înregistrare” cu care se făcea înregistrarea, şi un „cap de citire”, care permitea ascultarea 


înregistrării. Când aparatul era pus pe modul de înregistrare, modul de citire nu era oprit, 
căci era necesar pentru a citi înregistrarea deja făcută, pentru a depista eventualele 
imperfecţiuni ale sunetului. Acest joc a permis crearea efectului de ecou, căci cele două 
capete sunt situate la o distanţă de 3,5 centimetri, care se traduce printr-o întârziere de 
circa o zecime de secundă. Dacă iei sunetul scos de amplificatorul capului de citire şi îl 
reintroduci în amplificatorul capului de înregistrare, obţii un efect de ecou. Lucrurile sunt 
cât se poate de simple. 


De-a lungul timpului au existat foarte multe tipuri de aparate de produs ecouri. 
Cel mai obişnuit a fost cel descris mai sus, dar existau şi ecouri în adâncime şi pe lăţime. 
Pe scurt, în industria muzicală exista o adevărată cacofonie de sisteme de producere a 
ecourilor. Cel pe care l-am folosit eu avea la bază un furtun mare de grădină încolăcit. La 
un capăt al furtunului aşezam un microfon, iar la celălalt un difuzor. Adevărul este că 
suna oribil, dar producea un ecou şi a fost folosit. Am construit de asemenea un sistem cu 
22 de track-uri diferite pentru produs ecouri, amestecate astfel încât să producă o 
adevărată cacofonie de sunete. Puteai construi întregi armonii sonore numai jucându-te cu 
ecourile. M-am ocupat de toate aceste lucruri pe când lucram cu Phil Spector. 


Pentru a putea „sculpta” un sunet trebuie să cunoşti întregul lanţ de transmisie, 
de la microfonul la care cântă muzicianul şi până la amplificatoarele de linie, 
dispozitivele pentru ecouri şi bobinele. Spuneam mai devreme că puteam crea astfel 
adevărate capodopere sonore. Era ca şi cum aş fi „pictat sunetul” — expresie care îmi 
plăcea foarte mult în acea vreme. Era foarte important să ai această imagine vizuală a 
sunetului dacă doreai să o potriveşti cu micuțul picup pus în vânzare de RCA în acele 
vremuri. În camerele de mixare în care lucram aveam la dispoziţie tot felul de 
egalizatoare şi alte echipamente de modelare a sunetului. Fiecare nouă înregistrare era un 
experiment, dar trebuia să corespundă anumitor standarde. Suna bine muzica? La va 
plăcea oare puştilor care o vor asculta? Procesul este mult mai complicat decât pare. Dacă 
îi aduci pe Beatles în camera ta şi îi pui să cânte la un microfon, înregistrând totul pe o 
bandă audio, sunetul va suna mizerabil. 


Atunci când făceam înregistrări nu eram foarte preocupaţi de fidelitatea 
sunetului care ajungea în casele ascultătorilor raportat la cel scos de muzicieni. Ceea ce 
conta pentru noi era să producem un sunet care să îi atragă pe ascultători, astfel încât 
discurile să se vândă. De regulă, un spectacol live nu sună deloc ca o înregistrare 
ascultată acasă. De aceea, trebuia literalmente să fac artă şi să modelez sunetul fiecărei 
înregistrări. 

Prin anii 60, marea majoritate a staţiilor de radio erau pe unde medii, astfel încât 
trebuia să ne asigurăm inclusiv că înregistrările noastre sunau bine şi în acest format. 
Procesul presupunea un alt lanţ de dispozitive electronice care asigurau transmiterea 
sunetului de la staţia radio către căminele oamenilor. De la panoul de emisie al staţiei, 
sunetul trecea prin nişte amplificatoare de linie, iar apoi prin transmiţător, unde era 
comprimat. Toate acestea sunt proceduri tehnice care fac ca sunetul transmis de staţiile 
radio să sune plăcut în casele oamenilor. În final, el ajungea în micile receptoare din 
plastic aflate pe mesele americanilor. Simultan, trebuia să avem grijă ca sunetul transmis 
de aparatele de radio să nu difere prea mult de cel transmis de picupuri. Am ajuns să 
consider acest proces un ritual de magie neagră, căci dacă ar trebui să povestesc altcuiva 
ce trebuie să facă pentru a obţine acelaşi efect, nu aş putea. Procedeul este mult prea 
complex. 


Aproape tot ce am învățat, am învăţat pe cont propriu. Când am intrat în 
industria muzicii pe la începutul anilor 60, nu existau mari ingineri de sunet. Ambiţia 
celor care existau era pur şi simplu să reproducă cât mai fidel cu putinţă performanţa 
muzicală. Asta a făcut RCA-ul cu Elvis Presley. Aşa se şi explică de ce Elvis sună atât de 
pur în majoritatea înregistrărilor sale. Sunetul său nu a necesitat prelucrări, căci chiar aşa 
cânta Elvis. Alţi doi artişti care cântau exact aşa cum se aude pe înregistrările lor sunt 
Little Richard şi Buddy Holly. Dacă veţi asculta înregistrările acestor artişti pe un CD 


modern cu un sistem audio de foarte bună calitate, veţi constata că ele sună absolut 
fantastic, ca şi cum muzicienii s-ar afla în cameră alături de dumneavoastră. Evident, 
marea majoritate a cântăreților nu se ridicau la aceste standarde. Chiar dacă se ridicau, 
producătorii şi-au dat în curând seama că era imposibil să ştii cum va suna un disc copiat 
de alte companii (practică frecvent folosită) şi pus apoi pe un picup. Pe la mijlocul anilor 
60, întregul concept al producţiei de înregistrări s-a schimbat. Producătorii au înţeles că 
deşi puteau continua să vândă înregistrări obţinute prin vechile metode, adolescenții 
deveneau din ce în ce mai sofisticaţi. De aceea, trebuia să fim foarte atenţi la sunetul care 
ieşea din aparatele audio sau de radio ale ascultătorilor. 


Nu mi-a luat mult timp să-mi dau seama că în afara acestor aspecte tehnice mai 
existau şi alte lucruri care se ascundeau în spatele industriei muzicale. Existau pe de o 
parte agendele ascunse ale companiilor producătoare şi metodele de creştere a vânzărilor, 
dar şi alte aspecte, mai sinistre. La ora actuală îmi dau seama că ceea ce făceam în acea 
epocă era o amprentă psihică suprapusă peste benzile înregistrate. Am descoperit atunci 
că percepţia sunetului la celălalt capăt al lanţului audio putea fi influențată dacă mă 
concentram asupra capului de înregistrare. Am mai afirmat acest lucru mai devreme, dar 
acum voi descrie acest procedeu din punct de vedere tehnic. Această activitate era o 
moştenire rămasă din asocierea mea anterioară cu Proiectul Montauk şi cu Laboratoarele 
Brookhaven. Aşa a început procesul de înregistrare a mesajelor subliminale. 


Existau două tipuri de mesaje subliminale care se înregistrau în acea perioadă. 
Unul se referea la amprenta psihică despre care am vorbit mai devreme, dar existau şi 
mesaje subliminale sonore. Mulţi oameni îşi mai amintesc de înregistrarea Beatles-ilor în 
care mesajul „Paul a murit” a fost înregistrat cu 30 db sub cor. Există şi alte metode de a 
obţine acelaşi efect. De pildă, mesajul „Paul a murit” poate fi înregistrat invers (de la 
coadă la cap) pe fundalul corului. Metodele sonore sunt la fel de eficiente ca şi amprenta 
psihică. 

Muzica era în mod special concepută pentru a avea un efect hipnotic asupra 
ascultătorilor, captându-le atenţia. Folosind tehnica de amprentare psihică, mi-am dat 
seama că pot introduce mesaje întregi în înregistrare. Practic, am descoperit că mesajul la 
care mă concentram în timp ce făceam mixarea şi priveam banda audio care intră în 
aparatul de înregistrat era la fel de important ca şi felul în care suna sunetul atunci când 
ieşea din aparat. La un moment dat, mi-am dat seama că pot să mai adaug o etapă 
intermediară între mixare şi prelucrarea finală. Aceasta consta în efectuarea unei copii, 
timp în care mă concentram asupra capului de înregistrare. În acest fel, amprentarea 
psihică devenea extrem de eficientă. 


Când i-am explicat lui Phil Spector acest procedeu de amprentare psihică, acesta 
mi-a spus că nu mă crede şi că doreşte o dovadă. De aceea, am pus la cale un experiment. 
În timp ce făceam copia, m-am concentrat asupra unui număr de telefon. Când discul a 
fost pus în vânzare, am primit mii de telefoane la acel număr. Se pare că mesajul a ajuns 
la oameni. Amprenta psihică s-a suprapus peste banda principală, şi apoi peste discurile 
de vinil. Ori de câte ori auzeau melodia cu pricina, oamenii simțeau nevoia să ridice 
telefonul şi să formeze numărul amprentat de mine. Doresc să fac de asemenea precizarea 
că am avut mare grijă ca versurile melodiei respective să nu menţioneze nici un număr de 
telefon. Am instalat apoi un telefon special cu numărul respectiv. 


După acest experiment, Phil s-a convins definitiv de puterea concentrării asupra 
benzii. El şi-a propus să folosească această tehnică în scopuri de marketing şi mi-a cerut 
să mă concentrez asupra ideii că dacă vor auzi un anumit cântec la radio, oamenii să se 
ducă să cumpere inclusiv discul. Am continuat să fac astfel de amprentări până prin anul 
1971. 


Munca de amprentare psihică a început în anul 1968, când am început să lucrez 
pentru prima oară cu cei implicaţi în Proiectul Montauk/Laboratoarele Brookhaven. 
Există probabil o multitudine de motive pentru care am fost selectat, dar unul dintre cele 
mai importante trebuie să fi fost acela că făceam aproape zilnic înregistrări ale unor 


melodii care aveau să fie ascultate în întreaga lume. Ca să fiu sincer, nu ştiu nici astăzi tot 
ce m-au pus să fac. Ştiu doar că mi se spunea ce mesaj trebuie să amprentez peste 
înregistrările muzicale, iar eu făceam acest lucru. Întreaga mea capacitate profesională în 
domeniul electronicii şi al sunetului le stătea la dispoziţie. 


x» 


Am perfecţionat „sistemul de amprentare psihică” până la punctul în care a putut 
fi implementat în aparatura audio (partea de hardware) ca un dispozitiv electric. În acest 
scop, am adăugat un cap suplimentar pe care l-am plasat pe partea opusă a benzii (față de 
capul obişnuit), numit „cap încrucişat”. Acesta primea un impuls de la o bobină circulară 
aşezată pe capul meu, care trecea apoi printr-un amplificator audio cu tuburi vidate. În 
timp ce eu cream forme-gând, bobina recepta micile emanaţii magnetice ale creierului 
meu cunoscute sub numele de unde scalare. Practic, amplificatorul nu transmitea 
„cuvinte? reale capului suplimentar, ci doar componenta cuantică a acestora (undele 
scalare). 


Această inovaţie a capului încrucişat a fost cea care i-a permis corporației Aki să 
creeze conceptul de „interferenţă încrucişată”. O interferenţă este definită ca o frecvenţă 
situată deasupra spectrului audio (100-300 khz), amestecată cu semnalul audio introdus în 
capul de înregistrare, astfel încât înregistrarea să fie liniară. Dacă nu este aplicat acest 
procedeu, sunetul va suna extrem de distorsionat. Odată, inginerii de la Aki se aflau în 
studioul nostru şi au văzut ce fac. Şi-au bătut apoi capul şi s-au întrebat la ce foloseşte 
capul suplimentar. În cele din urmă, au ajuns la o anumită concluzie, fără să ştie însă care 
este adevărata funcţie a capului încrucişat. De aceea, produsul lor a fost o oroare şi nu 
servea nici unui scop util. 


Pentru ca cititorii să înțeleagă exact despre ce este vorba, voi explica detaliat ce 
este o interferenţă şi cum funcţionează ea astfel încât o bandă să înregistreze sunetele. 
Capul unui aparat obişnuit de înregistrare este practic o bucată de metal magnetizat, adică 
un electromagnet. Interferenţa are legătură cu banda folosită pentru înregistrare. O bandă 
clasică este confecţionată din plastic în care sunt impregnate mici bucățele de fier sau alţi 
oxizi metalici, adică un fel de pulbere metalică. Din motive pragmatice, vom considera că 
aceste bucățele minuscule de metal reprezintă o sumedenie de magncţi aflaţi într-o stare 
de confuzie şi dezorientare. De aceea, ei alcătuiesc un aranjament haotic sau o funcţie 
neliniară. Interferenţa are rolul de a crea o magnetizare geometrică, adică o structură 
coerentă sau ordonată (o funcţie liniară). În termeni tehnici, interferența aliniază procesul 
de magnetizare în funcţie de o anumită geometrie. 


lată cum este folosit acest fenomen în procesul de înregistrare: muzicianul 
creează un sunet vocal sau instrumental. Acesta generează o amprentă sau o reprezentare 
electrică pe care o impregnează în membrana microfonului, care o transformă într-un 
semnal audio. Amplificatorul măreşte acest semnal şi îl face mai puternic. Semnalele 
audio sunt trimise apoi către bobina din capul de înregistrare, care magnetizează şi 
demagnetizează banda în funcţie de energia pe care o primeşte în momentul în care capul 
se află în contact cu banda. Pe măsură ce banda continuă să se deruleze, capul de 
înregistrare o magnetizează pe diferite nivele, cu polarităţi multiple. Când banda 
magnetizată intră în contact cu capul de citire, fluctuaţia sa magnetică generează un 
curent electric în interiorul capului care reprezintă o replică exactă a curentului folosit 
atunci când a fost înregistrată banda. În esenţă, aşa funcţionează un aparat de înregistrare 
audio. Este o funcţie comună, care nu are nimic paranormal sau neobişnuit. 


Ceea ce ne interesează cu deosebire pe noi este funcția haotică a particulelor 
magnetice impregnate pe bandă. Lucrul pe care l-am descoperit în acea vreme era că dacă 
mă concentrez asupra capului de înregistrare, puteam adăuga o amprentă nouă pe lângă 
semnalele audio obişnuite. Nu trebuie să credeţi că oamenii de ştiinţă pot urmări toate 
particulele dintr-o bandă magnetică. Acest lucru ţine de domeniul fractalilor şi de analiza 
infinitului, care permite introducerea mesajelor subliminale pe această cale. Ştiu acest 
lucru din propria mea experienţă şi din experienţa altora. Cei cărora nu le vine să creadă 
nu au decât să analizeze reclamele sau refrenurile muzicale care îi obsedează şi de care 


nu pot scăpa. Ce anume conferă unui sunet puterea de a impregna conştiinţa umană, 
bântuind-o, fie şi numai pentru o perioadă scurtă de timp? Există mai multe explicaţii 
posibile, dar sugestia subliminală este una dintre cele mai plauzibile în multe situaţii de 
acest fel. 


Concentrarea asupra diferitelor înregistrări îmi lua destul de mult timp şi 
consumam multă energie în acest scop. Nu am fost niciodată foarte pragmatic din punctul 
de vedere al managementului timpului. În această privinţă, cel de-al doilea cap (cel 
încrucişat) s-a dovedit extrem de util. Pentru a nu fi nevoit să mă concentrez tot timpul, 
am creat un circuit derivat pentru mesajele subliminale concentrate, pe care le-am 
înregistrat prin intermediul capului suplimentar. Am obţinut astfel un dispozitiv 
electronic pentru „amprentarea psihică”. De multe ori, era vorba de un program audio 
standard, prin care cineva rostea mesajele subliminale la un microfon. În final, banda era 
înregistrată folosind ambele capete. Capul iniţial înregistra semnalul audio obişnuit, iar 
cel încrucişat înregistra mesajul subliminal. 


Un sistem de înregistrare clasic are un spectru de 20-50 kilohertz. Unele ajung 
chiar până la un megahertz. În general, procesul de înregistrare a muzicii nu are nevoie de 
un spectru mai mare. Scopul meu a fost să creez un sistem care să permită înregistrarea 
pe o frecvenţă aflată dincolo de spectrul normal, care să poată fi „auzită” de minte, dar nu 
prin intermediul percepţiilor umane obişnuite. Semnalul exista, dar era un fel de factor 
hiperspaţial. Altfel spus, nu putea fi detectat prin instrumente sau aparate de măsurare 
obişnuite. 


În acest context, faza joacă un rol foarte important. Când înregistrarea 
subliminală era suprapusă peste cea muzicală, ea era introdusă „defazat”, în timp ce 
interferența obişnuită era „în fază”. Procedeul a funcţionat impecabil, aşa că nu mai 
trebuia să mă concentrez. Unda scalară era impregnată pe disc, după care era decodificată 
de acul picupului şi trimisă către sistemul audio al ascultătorului. Ca să verificăm 
procedeul electronic, am făcut din nou experimentul cu numărul de telefon, care a 
funcţionat din nou foarte bine. Desigur, nu am spus nimănui că ne ocupam cu 
înregistrarea de mesaje subliminale, căci acest lucru era ilegal. Continuă să fie ilegal 
inclusiv la ora actuală, dar guvernul nu a aflat niciodată de această metodă, aşa că nu a 
putut-o reglementa prin lege. Conform teoriei fizicii pure predate în universităţi, câmpul a 
fost anulat. Asta înseamnă că banda nu a fost impregnată cu nici un mesaj subliminal, 
căci acesta este nemăsurabil prin metode de rutină. Chiar dacă am ajunge la tribunal, 
judecătorul ar fi nevoit să anuleze procesul. În caz contrar, ar însemna o recunoaștere 
oficială a meta-fizicii, iar descoperirea dovezilor care să ateste acest domeniu ar pune 
prea multe probleme pentru Comisia Comunicaţiilor Federale. 


De-a lungul anilor, am creat un sistem care ne-a permis literalmente să 
impregnăm gânduri pe înregistrările fonografice. Dacă aţi asculta aceste înregistrări, cu 
siguranţă nu v-aţi da seama că ele conţin inclusiv mesaje subliminale. După părerea mea, 
aceasta este metoda de care s-au folosit oficialii pentru a-i „agăţa” pe Băieţii Montauk!. 
Nu este exclus ca aceştia să fi ascultat mesaje subliminale de genul: „Du-te în locul 
respectiv la data de...”. Cei care au răspuns mesajului au fost identificaţi şi puşi pe o listă 
de aşteptare, tocmai pentru că aveau sensibilitatea necesară pentru a recepta astfel de 
semnale. 


Între altele, metoda a dat rezultate excelente în domeniul creşterii vânzărilor. 
Indiferent ce disc scotea compania, vânzările sale creşteau semnificativ prin aplicarea 
acestei metode. M-am întâlnit recent cu un prieten care mi-a spus că i se pare extrem de 


! Expresia “Băieţii din Montauk” apare frecvent în cercetările pe care le-am făcut în legătură cu Proiectul 
Montauk şi se referă la anumiţi băieți şi tineri adulţi care au fost programaţi prin tehnici de control mental 
în cadrul Proiectului Montauk sau în alte proiecte similare. Am discutat pe larg despre aceşti „Băieţi” în 
cărţile mele anterioare: O nouă vizită la Montauk: aventuri în sincronicitate şi Piramidele din Montauk: 
explorări în domeniul conştiinţei. 


curios că toate discurile pe care le scoteam eu se numărau printre primele zece discuri 
vândute în SUA. Era convins că mă ocup cu un fel de magie pentru a obţine asemenea 
rezultate. 


Întrucât pe piață existau numeroase sisteme audio, obţinerea unui sunet 
consistent pe oricare din acestea a reprezentat o problemă serioasă. Nici un sistem audio 
nu suna la fel ca celelalte. Realitatea era că discurile noastre se vindeau atât de bine nu 
atât din cauza calităţii sunetului, căci din cauza mesajelor subliminale pe care le-am 
impregnat pe ele. 


În anul 1970, am construit la Montauk un studio de înregistrări. Lucrul care ne 
interesa aici erau prin excelență mesajele subliminale, şi mai puţin înregistrările audio. 
Până la acea dată, întreaga tehnologie era bazată pe tuburi catodice (vidate), dar prin anii 
70 au apărut primele tranzistoare. Studioul pe care îl aveam la baza aeriană din Montauk 
era construit în întregime din tuburi, ceea ce însemna că nu puteam înregistra mesaje 
subliminale decât prin intermediul capului suplimentar. Agenda Proiectului Montauk era 
însă mult mai bizară şi viza obiective care depăşeau cu mult simpla înregistrare de mesaje 
subliminale. Numeroşi producători de muzică erau însă direct interesaţi de această 
operaţiune secretă. Dacă apărea un grup muzical despre care considerau că le-ar putea 
aduce mulţi bani, ei îi puneau pe membrii acestuia să semneze un contract şi îi chemau să 
facă înregistrări în studio. Aici, îi răpeau şi îi duceau la Montauk, unde făceau 
înregistrarea (dublată inclusiv de mesaje subliminale), după care îi programau şi îi 
aduceau înapoi. Membrii grupului rămâneau convinşi că au făcut înregistrarea în studioul 
local. 


Tot în această perioadă am început să lucrez pentru Viewlex, o divizie a unei 
companii numită Electrosound. Aceasta avea legături cu E.M.I., compania care pare să 
joace un rol atât de misterios în Proiectul Montauk şi care apare în celelalte cărți ale mele 
(unde am descris implicarea ei în Experimentul Philadelphia şi în Proiectul Montauk). 
Am făcut de pildă bani frumoşi construind o uzină de presare a discurilor pentru 
Electrosound. Îmi amintesc că au construit o clădire mare, cu sigla „Gold Disk” (n.n. 
Discul de Aur). Întrucât cunoşteam o mulţime de oameni la Electrosound, am aranjat 
împreună cu partenerii mei vânzarea către această companie a studioului de înregistrări 
Buddah Records, care se afla în prag de faliment. Electrosound a făcut noi investiţii şi a 
menţinut studioul pe linia de plutire. 


În final, am făcut o mică avere vânzându-mi acţiunile la Buddah şi am cheltuit 
aceşti bani făcând experimente de avangardă în domeniul antigravitaţiei. În final, am 
ajuns să lucrez pentru unul din principalii contractori ai armatei din Long Island. Foarte 
multe lucruri interesante s-au întâmplat prin anii 70. Nu numai că am lucrat pentru 
Proiectul Montauk, dar am avut şi o slujbă cu program de la 9:00 la 5:00, iar în timpul 
liber am făcut experimente extrasenzoriale. Experienţa mea în domeniul ingineriei 
sunetului avea să-mi aducă însă un nou contract important în industria divertismentului. 


Capitolul 13 
Războiul Stelelor 


Pe la mijlocul anilor 70, am fost trimis într-un concediu fără plată pe termen 
nedefinit de către contractorul armatei care mă angajase. Înainte să apuc să-mi fac 
probleme de ordin financiar, am priit un telefon de la vechiul meu prieten Mark Hamill. 
Acesta mi-a spus că lucrează pentru un producător de filme care doreşte să facă un fel de 
serial epic ciudat şi care are nevoie disperată de un inginer de sunet. M-am întrebat cu ce 
mă ocup în clipa aceea, şi înainte să-mi dau seama ce se întâmplă, mi l-a dat la telefon pe 
George Lucas?, care m-a supus unui interviu pentru o potenţială slujbă. I-am auzit pe 


? Celebrul regizor al trilogiei cinematografice Războiul Stelelor. 


George şi pe Mark discutând o vreme, după care George mi-a spus să iau avionul pe care 
mi-l va trimite de pe aeroportul MacArthur din Long Island. Obţinusem slujba. 


Am zburat cu avionul companiei până la un loc din Death Valley (n.n. textual: 
Valea Morţii) numit Furnace Wells. De acolo, am luat o maşină şi am condus până la 
Stove Pipe Creek, sau cam aşa ceva. Până să mă dezmeticesc, m-am trezit implicat până 
în vârful unghiilor în turnarea unui film. Era vorba de Star Wars. Mark dormea într-o 
rulotă şi mi-a spus că are un pat în plus. Am rămas împreună cu el, descoperind aproape 
în fiecare zi şerpi sau insecte ciudate în patul pe care mi l-a pus la dispoziţie. Era la fel de 
cald ca în iad, aşa că am fost nevoit să îmi plasez un ventilator în faţa unui vas cu gheaţă, 
căci altfel nu aş fi putut rezista. Am aşezat această formă rudimentară de aer condiţionat 
lângă panoul central de control al sunetului, unde aveam tot felul de echipamente şi de 
aparate de înregistrat. De două ori, ceilalți membri ai echipei au considerat amuzant să 
îmi răstoarne în cap apa rămasă după topirea gheții, inundând inclusiv panoul de 
comandă. Când a aflat, Lucas a luat foc. A doua oară când s-a întâmplat, a apucat să îi 
vadă pe câţiva dintre farsori şi i-a concediat pe loc. Lucrul la acest film a fost o aventură 
în sine. 


Când au început filmările propriu-zise, am văzut doi mediumi care se concentrau 
asupra camerei de filmat. Era evident că fac o amprentare psihică asupra filmului. Mi-am 
dat imediat seama cu ce se ocupă căci făcusem eu însumi aşa ceva în industria muzicii. 
Bănuiesc că Lucas a descoperit singur tehnica. Deşi marea majoritate a publicului larg nu 
este la curent, mulţi specialişti ştiu că poţi introduce imagini sau sunete subliminale într- 
un film sau pe o înregistrare audio. Bănuiesc că aşa se explică de ce Star Wars a atins o 
popularitate atât de incredibilă. 


Am avut ocazia să discut foarte mult cu George despre sunete şi despre 
metafizică. Mark şi cu mine înţelegeam într-o oarecare măsură la ce se referă conceptul 
de „Forţă” care apare în film. De altfel, acesta a fost introdus către finalul filmului. Dacă 
veţi privi cu atenţie, veţi observa că nu toate sunetele dialogului se suprapun peste ceea ce 
spun în realitate actorii care joacă în film. Multe dialoguri au fost schimbate după 
încheierea filmărilor, cu puţin înainte de lansarea filmului pe piaţă. Dacă veţi privi 
genericul final, veţi găsi expresia: „operator ADR”. Iniţialele ADR provin de la „After 
Dialog Recorder” (n.n. Înregistrare Post-Dialog). 


Este foarte dificil să lucrezi cu un om ca Lucas. Acesta este foarte solicitant, 
fiind considerat un mic dictator. Dacă ceva nu mergea, era întotdeauna vina altcuiva, nu a 
lui. Am descoperit că am fost al cincilea inginer de sunet pe care l-a angajat, şi deşi am 
reuşit să îmi duc sarcina la bun sfârşit, nu au fost puţine meciurile dintre mine şi George. 
În final, m-am săturat de George Lucas, aşa că mi-am făcut bagajele şi am plecat. 


Când am ajuns acasă, mama mi-a spus că cei de la compania la care am lucrat 
anterior m-au sunat cu o zi înainte. Aşa se face că m-am angajat din nou, lucrând de data 
aceasta la divizia instrumentelor cu microunde. O mare parte din munca pe care am făcut- 
o aici are legătură şi cu Proiectul Montauk. În cele din urmă, am primit veşti de la George 
Lucas. Acesta mi-a spus că doreşte să mă folosească şi în etapa post-producțţie, căci eram 
cel mai bun inginer de sunet pe care l-au avut vreodată. Am acceptat să lucrez pentru ei 
ca şi consultant, pe o perioadă limitată, astfel încât să îmi pot păstra şi slujba regulată. 
Am lucrat în aceleaşi condiţii şi la celelalte două filme din trilogie. Mai există un film al 
lui George Lucas, pe care nimeni nu l-a văzut vreodată pe ecran, căci nu a fost difuzat. 
Titlul său este Aşchia din ochiul minţii. 


Am mai avut parte de un episod bizar legat de Geroge Lucas. Tocmai îmi venise 
o idee despre cum poate fi inserat sunetul digital pe banda magnetică a unui film. La ora 
actuală acest procedeu este cunoscut sub numele de „banda magnetică a filmului”. I-am 
prezentat ideea lui Lucas şi unui alt director executiv. Amândoi au fost impresionați, iar 
Lucas m-a finanţat, ajutându-mă să creez această tehnologie nouă. Am lucrat la acest 
proiect până la epuizare. În final, tehnologia a căpătat numele de Sunet THX. Am 
înregistrat coloana sonoră a filmului Imperiul contraatacă în acest sistem. Primul 


cinematograf în care a rulat filmul a fost Cinematograful Chinezesc din Los Angeles. La 
vremea aceea, sistemul era cunoscut sub numele de „Sunetul Lucas”. Am luat avionul 
până la Los Angeles şi am instalat decodoarele în camera de proiecţie a Cinematografului 
Chinezesc. În sală erau foarte mulţi oameni dornici să vadă filmul şi să audă noul sunet. 
Din păcate, chiar când am dat drumul sistemului, o staţie radio s-a suprapus peste acesta. 
Cred că se numea KTKA, sau cam aşa ceva. În cele din urmă, am aflat că postul de radio 
avea un turn de emisie de 50 de kW situat la numai o jumătate de kilometru de 
cinematograf. Când a apărut Lucas şi a auzit povestea cu postul de radio, m-a concediat 
pe loc. De altfel, nu cred că a existat cineva care să lucreze pentru el şi care să nu fi fost 
concediat cel puţin odată. Avea un temperament foarte aprins, dar până la urmă m-a 
angajat din nou. 


Episodul cu staţia de radio m-a surprins, căci tehnologia pe care o concepusem 
ar fi trebuit să fie insensibilă la astfel de frecvenţe. Sistemul meu nu conţinea nici o piesă 
care să fie sensibilă la un semnal radio. I-am spus lui Lucas că povestea m-a luat prin 
surprindere şi i-am cerut un timp suplimentar pentru a face un scut de protecţie. 


După ce a devenit regizorul cel mai celebru şi cel mai adulat din America, în 
urma trilogiei cu Războiul Stelelor, Lucas a făcut un film intitulat Howard Răţoiul. 
Acesta nu are nici un fel de valoare comercială, dar este impregnat până la refuz cu 
referinţe ezoterice subtile, pentru cine rezistă să îl vadă până la capăt. Pe scurt, George 
Lucas era un om într-adevăr imprevizibil. 


Trilogia Războiul Stelelor a avut la bază o lucrare scrisă tot de Lucas, intitulată 
Jurnalul familiei Will, în care acesta a ţinut cont de visele pe care le-a avut de-a lungul 
întregii sale vieţi. Există o teorie care susține că George ar face parte dintr-un grup venit 
pe planeta noastră din Vechiul Univers. Nu este totuşi exclus ca aceste vise să fie 
rezultatul unui program de control mental. Există un film numit Dreamscape, care 
prezintă un personaj numit „Alexander” (primul nume al lui Duncan Cameron). Filmul se 
referă la un program guvernamental de control mental şi are la bază un asemenea proiect 
care a existat în realitate, intitulat „Dream Sleep” (n.n. Somnul cu Vise), în cadrul căruia 
Duncan a fost folosit pentru a stabili legături cu diferiți oameni prin intermediul viselor 
lor. De pildă, una din ţintele sale a fost Preşedintele Jimmy Carter. 


Am auzit că, la un moment dat, George a cumpărat o fermă în regiunea 
Montauk. La început am crezut că a cumpărat chiar Domeniul Montauk, sau cel puţin că 
aşa a avut intenţia. Înclin să cred că a fost unul din partenerii care au cumpărat Domeniul, 
înainte de a-l transforma într-o cooperativă-hotel. Ironia sorții face ca foarte mulţi din cei 
implicaţi în filmul Războiul Stelelor să se stabilească până la urmă în Montauk. Carrie 
Fisher s-a măritat cu Paul Simon, care are o casă în imediata apropiere a Camp Hero. 
Mark Hamill a cumpărat o casă lângă Dick Cavett. Credinţa populară spune că toate 
aceste celebrităţi au venit în Montauk deoarece coasta de est a Long Island este un fel de 
„Hollywood de est” sau de „Bel Air de est”. Alţii consideră toată această poveste un 
simplu „capriciu al celebrităților”. 


Mark şi-a dorit întotdeauna o casă la Montauk şi se pare că şi-a cumpărat-o prin 
anii 80. Casa a fost proiectată de Stanford White, un arhitect faimos de la începutul 
secolului. Mark a remobilat-o, iar în final casa arăta superb. O vreme, m-a lăsat chiar să 
păstrez cheile casei. Odată, mă aflam acasă la el şi i-am spus în treacăt că mă ocup cu o 
investigaţie legată de baza aeriană de la Montauk şi de proiectul care s-a desfăşurat acolo. 
L-am întrebat dacă ştie ceva în legătură cu acest subiect. Mi-a răspuns că are impresia că 
ar exista o legătură între el şi acel proiect. Deşi nu poate aduce dovezi în acest sens, a 
simţit întotdeauna o afinitate specială faţă de acea bază aeriană. 


Îmi amintesc de asemenea de faptul că în această perioadă de timp am înregistrat 
cântecul lui Mark: Break My Stride. Mark a folosit pseudonimul „Matthew Wilder”, dar 
el a fost cel care a cântat melodia. Există totuşi şi un cântăreţ cu acest nume, care cântă 
această melodie în concerte live. Această piesă a fost mult mai profundă decât celelalte 
cântece scrise de Mark pentru Buddah Records, care erau foarte juvenile. De altfel, ele se 


adresau chiar copiilor. Deşi cuvintele erau uneori banale, compoziţiile lui Mark erau 
impecabile din punct de vedere muzical şi erau foarte bine cântate. Principala lor ţintă 
erau adolescenţii pre-puberi. Faptul că era atât de ataşat de această grupă de vârstă m-a 
făcut să mă întreb dacă nu cumva a avut vreo legătură cu programarea băieţilor din 
Montauk. Nici astăzi nu cunosc răspunsul la această întrebare. Cu siguranţă, nu a făcut 
parte din grupul în care am fost implicat eu la Montauk. 


Mark era de asemenea ataşat de Duncan Cameron, care îşi petrecea mult timp la 
casa acestuia de pe plaja Zuma Beach. Acest lucru se întâmpla cu mult timp înainte să îl 
cunosc personal pe Duncan. Cei doi se ocupau în acea vreme cu filmele pornografice, dar 
în cele din urmă Duncan a suferit o operaţie chirurgicală ciudată, care i-a lăsat o cicatrice 
pe trunchi, astfel încât nu a mai putut juca în astfel de filme. În fişa sa medicală apare ca 
o operaţie de apendicită, dar cicatricea arată a orice, numai a cicatrice în urma unei astfel 
de operaţii nu. Îmi amintesc că Mark obişnuia să spună că Duncan era cel mai ciudat tip 
pe care l-a cunoscut vreodată şi că nu mai doreşte să aibă vreodată de-a face cu el. Al 
Bielek îşi aminteşte că a fost „recrutat” pentru Proiectul Montauk de către Mark, în timp 
ce se afla în Hawaii, în anul 1958. Al a făcut numeroase încercări de a intra în legătură cu 
Mark, dar nu a avut succes. În general vorbind, Mark este o persoană foarte introvertită. 
Între altele, nu i-a făcut deloc plăcere faptul că a fost menţionat în seria cărţilor despre 
Montauk. L-am întâlnit întâmplător într-un mall, după prima apariţie a cărții Proiectul 
Montauk. Deşi nu exista nici o referire la el în acea carte, mi-a spus că nu are voie să 
vorbească cu Peter Moon sau cu Al Bielek şi că făcea un film pentru guvern. Înclin să 
cred că era vorba de „Experimentul Philadelphia II”. Oricum, aşa cum am mai afirmat, nu 
am exclus niciodată posibilitatea ca Mark Hamill pe care l-am cunoscut eu să fi fost o 
persoană diferită de celebritatea actuală. Falsele identități şi duplicitatea sunt foarte 
comune în acest domeniu de activitate. Consider că nu poţi fi niciodată absolut sigur de 
cineva. Fiecare trebuie să-şi facă propriile sale judecăţi de valoare. 


Am de asemenea convingerea că Mark a făcut şi o altă înregistrare, care a fost 
trimisă înapoi în timp de undeva din viitor. Voi discuta de acest lucru în capitolul 
următor. 


Capitolul 14 
Sky High 


Prin anul 1975, în plină eră disco, a fost lansat pe piaţă un cântec intitulat Sky 
High (n.n. Sus pe Cer). Artiştii care l-au înregistrat erau un grup de muzicieni de studio 
numit „Jigsaw”. Dacă aţi face cercetări în legătură cu producerea acestui cântec aparent 
inocent, aşa cum am făcut eu, aţi descoperi o poveste uimitoare. Descoperirile pe care le- 
am făcut m-au determinat să trag concluzia că acest cântec a fost înregistrat în viitor şi 
trimis înapoi în timp. 


Descoperirea poveştii legate de cântecul Sky High a început prin anii 80, când 
am terminat facultatea de inginerie şi m-am întors să lucrez pentru BJM, contractorul care 
lucra pentru industria apărării (inițialele îmi aparţin, nu sunt reale). Dată fiind cunoaşterea 
mea aprofundată a domeniului electronicii şi implicarea mea în proiectele de control 
mental, eram considerat un fel de vedetă şi puteam face practic orice doream. De pildă, 
ceilalți angajaţi aveau reguli stricte legate de îmbrăcămintea la locul de muncă, dar 
nimeni nu m-a întrebat niciodată nimic în legătură cu hainele pe care le purtam şi care nu 
erau întotdeauna strălucitor de curate. La fel, nimeni nu mi-a spus nimic atunci când am 
adus la serviciu un receptor uriaş cu tuburi catodice şi l-am conectat la difuzoare, lăsând 
muzica să se audă în întreaga uzină. Postul de radio pe care îl preferam în acea vreme era 
CBS FM, care punea deseori melodia Sky High. Pe neaşteptate, în anul 1983, el a încetat 
să mai difuzeze această melodie. Nu s-a mai auzit nimic de Jigsaw sau de Sky High. 
Multor angajaţi le plăcea cântecul, aşa că am sunat la postul de radio şi i-am întrebat de 
ce au încetat să îl mai difuzeze. Ne-au răspuns că discul pe care îl aveau s-a spart şi nu 


mai poate fi pus să cânte. Nu ştiau de unde poate fi obţinută o copie a discului. Am 
reţinut această informaţie şi m-am dus la un magazin de discuri, unde am făcut o 
comandă a discului formaţiei Jigsaw care includea cântecul Sky High. Mi-au trimis acasă 
un disc de 45. L-am ascultat pe viteza corectă, având grijă să pun un ac bun la picup. 
Unicul lucru care s-a auzit a fost o cacofonie îngrozitoare. Nu ştiam ce se întâmplă, aşa că 
m-am întors cu discul la magazin. L-au pus şi ei să cânte, constatând că sunetul nu este 
bun. De aceea, au făcut o nouă comandă. Am primit noul disc peste două săptămâni, dar 
numai pentru a descoperi că avea aceeaşi problemă ca şi primul. Vânzătorul de la 
magazin mi-a spus că îi pare rău, dar nu îmi poate face rost de un exemplar bun. De 
atunci, nu am mai auzit nimic de această poveste. 


Prin anul 1996, mă uitam la televizor, când am văzut o reclamă pentru un CD 
din seria Time-Life, intitulat „Fabuloşii ani 70”. Când mă aşteptam mai puţin, am auzit 
din difuzorul televizorului melodia Sky High. Am copiat imediat numărul de telefon 
afişat pe ecran şi am comandat CD-ul. Am primit CD-ul şi am găsit într-adevăr pe el 
cântecul Sky High, de Jigsaw. Văzând că CD-ul este produs de Warner Brothers, mi-am 
sunat nişte cunoştinţe care lucrează acolo şi le-am spus că doresc să aflu povestea acestui 
cântec. Mi-au recomandat să vorbesc cu arhivista companiei. Aceasta era o doamnă 
amabilă, care m-a informat că atunci când au făcut ordine în benzile originale, au 
descoperit că pe fişa melodiei Sky High era trecut cuvântul „zgomot”. Au verificat şi au 
constatat că, într-adevăr, melodia nu putea fi ascultată (problema cu care m-am confruntat 
eu cu mai bine de zece ani în urmă). Peste ani, când au pus din nou melodia, au constatat 
că aceasta poate fi ascultată fără probleme, aşa că a fost pusă pe un CD şi comercializată. 


Ce s-a întâmplat acolo? Mi-a luat o vreme ca să înţeleg, dar pe măsură ce mi-am 
continuat cercetările şi au început să-mi revină amintirile, în mintea mea s-a conturat un 
scenariu. 


„Zgomotul” care se auzea pe înregistrarea originală nu era orice fel de zgomot, 
ci un „zgomot alb”. Am arătat în cartea Proiectul Montauk că zgomotul alb este funcția 
de corelare sau „lipiciul” care ţine toate lucrurile laolaltă. În esenţă, el reprezintă un grup 
de impulsuri cu poziţii şi lățimi ale pulsului diferite, care, atunci când sunt adunate după 
o anumită perioadă de timp, conţin toate frecvențele din lăţimea de bandă 20-20.000 Hz. 
Altfel spus, zgomotul alb reprezintă practic toate frecvențele care există în univers în 
acest interval. Mai există şi alte frecvenţe, în afara lăţimii de bandă 20-20.000 Hz, dar 
acestea sunt numite „zgomot negru”. Nu îmi propun să explic aici diferenţa între acestea. 
Cert este că avem de-a face cu o panoplie de frecvenţe. 


Pentru a înţelege mai bine ideea de zgomot alb, mutaţi antena radioului undeva, 
între două posturi distincte. Veţi auzi un fâşâit. Acesta este zgomotul alb, care conţine 
toate frecvențele din lățimea de bandă 20-20.000 Hz, cu menţiunea că aparatele de radio 
nu au o lăţime de bandă mai mare de 15 KHz, aşa că nu pot recepta decât frecvenţe 
cuprinse între 30-15.000 Hz. Zgomotul alb acoperă practic întregul spectru de frecvenţe. 
Dacă privim acest fâşâit sau zgomot alb pe ecranul unui osciloscop, vom constata că 
seamănă cu un grup infinit de impulsuri haotice. El reprezintă acea cacofonie de 
transmisii electrice pe care o cunoaştem sub numele de univers. Motivul pentru care 
putem obţine un semnal clar atunci când prindem un post de radio este legat de un 
dispozitiv numit „limitator”, care blochează zgomotul specific restului benzii. Procesul 
este numit „discriminare a frecvenţei” şi este un fel de filtrare a frecvenţei respective din 
întregul spectru al undei purtătoare. De fapt, unda purtătoare generată de transmiţător se 
suprapune peste zgomotul de fundal. Zgomotul nu dispare, dar amplitudinea lui este mult 
redusă şi nu mai poate fi auzită de urechea umană. Filtrul nu permite decât trecerea 
semnalului dorit, cel pe care îl auzim la radio. 


Dat fiind că zgomotul alb conţine toate transmisiunile potenţiale, inclusiv 
potenţialul cuantic, el reprezintă un mare mister. În afara transmisiunilor obişnuite, el 
conţine şi transmisiuni eterice şi ezoterice. Practic, reprezintă întregul flux energetic al 
universului. Pentru mine, toate aceste informaţii sunt comune, dar marea majoritate a 


oamenilor nu ştiu nimic de undele electromagnetice, iar cei mai mulţi profesionişti nu 
cunosc nimic despre semnificaţiile ezoterice ale acestora. 


Zgomotul de pe înregistrarea melodiei Sky High a fost generat de închiderea 
unui circuit temporal care s-a produs în anul 1983. Proiectul Montauk şi-a propus să 
deschidă o asemenea buclă temporală între 1943 şi 1983, căci cele două date 
corespundeau perfect bioritmului de 40 de ani al pământului. Acest „bioritm de 40 de 
ani” poate fi comparat cu un meridian din corpul nostru prin care curge energia vieţii, în 
fluxuri urmate de refluxuri. Deschiderea buclei a permis călătoriile operatorilor în alte 
puncte din spaţiu. Motivul pentru care Proiectul Montauk a fost închis, în anul 1983, a 
fost închiderea buclei temporale. Melodia Sky High a fost practic înregistrată în viitor, 
fiind trimisă înapoi în timp. Când proiectul s-a închis, la fel ca şi bucla temporală, 
cântecul nu a mai putut fi ascultat. Singurul lucru care putea fi auzit era zgomotul alb. 


Banda originală a cântecului Sky High a fost realizată la studioul din Montauk. 
Există relatări care indică faptul că înregistrarea s-a făcut în anul 1987 sau 1988, după 
care a fost trimisă înapoi în timp, în anul 1982, şi încă o dată, în anul 1972, pe vremea 
când eu lucram la Bell Sound şi înregistram muzică disco. O altă relatare, pe care o 
consider mai apropiată de adevăr, susţine că melodia a fost înregistrată în 1982. 


Când bucla temporală s-a închis, înregistrarea a dispărut. Singurul lucru care a 
rămas pe banda fizică a fost zgomotul alb al amplificatorului, restul semnalului fiind 
blocat de transmisia temporală. Înregistrarea propriu-zisă nu conţinea decât zgomotul alb 
care fusese martorul transmisiei originale. 


Dat fiind că înregistrarea s-a făcut în „timp real” prin anii 80, ea a putut fi auzită 
exact în acea perioadă. Teoria spune că dacă era cântată între momentul în care bucla s-a 
închis şi înainte de înregistrarea originală, ea nu se putea manifesta decât ca zgomot alb. 
Când am povestit această istorie la o conferință, am demonstrat componenta „eterică” a 
înregistrării melodiei Sky High punând-o să cânte la nişte boxe speciale pe care le-am 
creat. Dacă îți puneai mâna pe difuzoare, acestea vibrau într-o manieră care nu se 
producea la aproape nici o altă melodie. Singurele două excepţii pe care le cunosc sunt 
Shannon şi Beach Baby, despre care se crede că sunt de asemenea cântece venite din 
viitor. 


Sky High a avut rolul de „bornă temporală”. Duncan Cameron, călătorul în timp 
despre care am vorbit în cartea Proiectul Montauk, povesteşte că obişnuia să lase 
asemenea borne în timp, pentru a se putea orienta între ele. Călătoriile în timp din cadrul 
Proiectului Montauk se făceau prin trecerea succesivă de la un astfel de portal la altul, 
trecând printr-un vortex deschis. Această melodie a jucat şi ea un rol în proiectul 
călătoriilor în timp. 


Ca amănunt interesant, am auzit că înregistrarea audio trimisă cu sonda Voyager 
în spaţiul cosmic conţine inclusiv melodia Sky High. Dacă extratereştrii o vor pune să 
cânte în viitor, se va crea astfel o nouă bornă temporală, care va face legătura între 
Proiectul Montauk şi civilizaţia lor. 


Capitolul 15 
Amplificatorul mental 


Proiectul Montauk a jucat un rol bine definit în aproape toate activităţile mele 
din domeniul înregistrărilor muzicale. Spuneam mai devreme că multe grupuri muzicale 
erau răpite şi duse la Montauk, pentru a-şi face acolo înregistrările. Primele operaţii de 
control mental au fost transferate la Montauk în anul 1969. Pe la începutul anilor 70 am 
primit sarcina de a construi un studio de înregistrare la Montauk. Am construit într- 
adevăr un studio modern şi frumos, cu tot felul de echipamente de prelucrare a sunetului, 
de o calitate excelentă. Dat fiind că majoritatea cititorilor nu sunt specialişti, nu voi intra 
în detalii tehnice, dar pot să vă spun că întreaga dotare era de excepţie. Existau 16 


panouri pentru benzi cu patru canale, toate perfect sincronizate. Avantajele acestei 
tehnologii erau multiple, înregistrările putând fi sincronizate în fel şi chip. 


Unul din scopurile studioului construit de mine era acela de a recepta sunetele şi 
imaginile pe care le auzea şi le vedea persoana aflată în Scaunul din Montauk. În esenţă, 
acest Scaun nu era altceva decât o maşină de citit gândurile. El avea la bază tehnologia 
senzorilor creată de ITT prin anii 50 şi opera pe principiul receptării funcțiilor 
electromagnetice emise de fiinţele umane şi transformării lor în semnale recognoscibile. 
Maşinăria era de fapt un scaun pe care stătea cineva şi avea în jur tot felul de bobine, la 
care se adăugau trei receptoare, şase canale şi un computer Cray 1, care afişa digital sau 
pe un ecran ce se afla în mintea persoanei. Camera în care se afla scaunul avea o lungime 
de 2,50 m şi o lăţime de 2 m. Era un fel de cubicul cu tavanul rotunjit, în mijlocul căruia 
se afla un fel de fotoliu înconjurat la colţuri de patru bobine. Alte bobine se aflau pe 
pereți. În cameră se mai aflau patru difuzoare Altec 604. Scopul nostru era să îi punem 
persoanei din scaun să asculte muzică prin cele patru canale şi apoi să receptăm muzica 
pe care o aude aceasta pe ecranul calculatorului. 


Am discutat pe larg de scopul Scaunului din Montauk în prima carte a seriei, 
Proiectul Montauk: experimente cu timpul. Unul din principalele motive pentru care a 
fost conceput în acest fel era de a-i permite unei fiinţe umane, aşa cum a fost Duncan 
Cameron, să se gândească la o realitate alternativă care să fie receptată de tehnologia 
senzorilor şi retransmisă de uriaşul transmiţător din Montauk către destinațiile dorite. La 
origini, maşinăria a avut drept scop protejarea anumitor oameni, precum cei implicaţi în 
Experimentul Philadelphia. Teoria era că dacă marinarilor le era transmisă într-o măsură 
suficient de puternică realitatea alternativă, minţile lor s-ar fi sincronizat perfect cu 
aceasta, nefiind afectate de experimentul legat de invizibilitate. Deşi această formă de 
control mental a fost benefică, este evident că grupuri de interese mult mai sinistre au pus 
rapid stăpânire pe noua tehnologie. În multe privințe, Scaunul din Montauk a fost un 
transmiţător al unei realităţi virtuale. 


La Montauk s-au făcut înregistrări ale unor cântece care au fost lansate apoi pe 
piaţă. Versiunile iniţiale ale acestora nu se auzeau niciodată prea clar, dar apoi erau 
prelucrate de mintea lui Duncan Cameron şi incluse în forma-gând pe care o genera. În 
consecinţă, versiunile finale erau întotdeauna de o calitate audio excepţională. Pentru ca 
totul să funcţioneze impecabil, a fost nevoie de foarte multă muncă pentru decodificarea 
semnalului. Unul din cântecele cele mai cunoscute care au trecut prin mintea lui Duncan 
a fost Everlasting Love, de Carl Carlton. Acesta era folosit pentru a-i induce lui Duncan 
starea de transă necesară pentru a-şi împlini misiunea. 


Deşi orice melodie are capacitatea de a induce anumite stări psihice, este posibil 
ca în notele ei să fie încorporate şi diferite forme-gând. De altfel, acest lucru a fost făcut 
de nenumărate ori. În anul 1992 am făcut un experiment prin care am creat un sistem de 
feedback, folosindu-mă de un aşa-numit amplificator al minţii. Acest aparat receptează 
frecvențele care circulă prin sistemul neuronal (adică prin reţeaua complexă de neuroni 
care există în corp), folosind frecvenţe audio. După receptarea frecvenţelor emise de o 
persoană, acestea sunt trecute printr-un amplificator şi retrimise persoanei în cauză prin 
aparatura externă, dar mult mai puternice. Procesul amplifică în permanenţă semnalele 
emise de cel în cauză, schimbându-se fără probleme dacă persoana se schimbă. 


Istoria amplificatorului mental inventat de mine începe cu un aparat aflat în 
posesia vechii staţii radio ITT din Brentwood, Long Island, respectiv a unei companii cu 
numele de Mackay sau aşa ceva. Întâmplarea a făcut să mă aflu odată în camera de 
arhivă, când am văzut un dosar pe care scria „Amplificatorul mental”. Fără să ezit, am 
luat dosarul cu mine şi l-am dus acasă. Informaţiile din el mi-au permis să-mi fac o idee 
despre felul în care aş putea construi un asemenea aparat. 


Primul meu amplificator era uriaş. Avea două şasie şi o sursă uriaşă de putere, 
pe care nu mi-a fost deloc uşor să le deplasez. Mai existau două difuzoare şi două 
receptoare. Cele două difuzoare sunt astfel poziţionate încât să transmită semnalul către 


persoana în cauză dintr-un unghi drept. Procesul poate fi uşor vizualizat dacă vă 
imaginaţi o persoană aflată într-o cameră pătrată. Difuzoarele sunt plasate în colţurile din 
faţa persoanei şi sunt orientate către corpul ei. Receptoarele sunt plasate în colţurile 
opuse, din spatele persoanei. 


Acestea din urmă sunt nişte aparate de receptare a semnalului, la fel ca 
microfoanele, care culeg însă informaţiile din câmpul energetic al subiectului. 
Difuzoarele din faţa acestuia generează semnale auditive care se amestecă cu cele emise 
de subiect, fiind preluate apoi de receptoare. Deşi sistemul foloseşte un echipament 
audio, nu avem de-a face cu un sistem muzical. Totuşi, dezvoltarea sa a fost facilitată de 
un sistem sonor muzical pe care l-am creat în aceeaşi perioadă. Este vorba de Biofiss, 
despre care a vorbit Peter Moon în introducerea la această carte (aşa ne-am şi cunoscut). 


În anumite privinţe, Biofiss şi amplificatorul mental reprezintă acelaşi 
instrument, cu diferenţa că folosesc un sistem purtător diferit. Biofiss foloseşte ca sistem 
purtător muzica, în timp ce amplificatorul mental foloseşte zgomotul alb. Menţionez că 
amplificatorul mental nu este un amplificator muzical, şi dacă încerci să asculți muzică 
prin el, ceea ce obţii este un sunet foarte ciudat. 


În cazul Biofiss, semnalul audio digitalizat este scos de un CD player. În acest 
caz, forma-undă este obţinută din corelarea elementelor numerice „unu şi zero”. 
Semnalul de ieşire este trimis către două amplificatoare cu tuburi catodice, iar apoi către 
o pereche de difuzoare plasate în unghi drept. Dacă stai în punctul de intersecţie dintre 
cele două difuzoare, auzi practic un sunet tridimensional. Acest instrument este excelent 
pentru terapia prin muzică. Am perfecţionat mai târziu aparatul Biofiss prin adăugarea 
reţelei de receptoare de la amplificatorul mental, cu scopul de a încorpora în sistem 
purtătorul zgomotului alb. Prin trimiterea acestui zgomot în amplificatorul cu tuburi al 
sistemului de reproducere a sunetelor am putut perfecționa amplificatorul mental. Acum, 
subiectul ascultă un semnal muzical plăcut, iar experienţa devine mult mai rafinată. Acest 
nou aparat nu este la fel de „pur” ca şi cel original, dar cu siguranţă îşi face treaba. 


Spuneam mai devreme că receptoarele sunt nişte dispozitive de culegere a 
semnalului sonor la fel ca nişte microfoane. De fapt, acestea nu sunt altceva decât nişte 
receptoare scoase din căşti. Un transmiţător este definit de dicţionar ca un aparat care 
transmite energie de la un sistem la altul, convertind uneori energia într-o formă diferită. 
În esenţă, transmiţătorul din amplificatorul mental este un microfon cu un difuzor care 
generează un zgomot alb. Acest transmiţător particular generează un curent circular. 
Dacă aşezi o bucată de metal într-un câmp magnetic variabil, în jurul ei se creează un 
curent electric circular. Principiul folosit seamănă cu cel al unui generator de curent, în 
care câmpul magnetic este intersectat pentru a genera un flux de curent electric. Am 
folosit receptoare scoase din căşti pentru că acestea sunt câmpuri magnetice variabile care 
creează un curent circular în interiorul unui disc metalic. Deşi aminteşte de o farfurie 
zburătoare, acest sistem reprezintă unul din cele mai bune transmiţătoare de energie 
eterică pe care îl puteţi găsi. Discul este partea metalică din interiorul microfonului. 


Realitatea este că farfuriile zburătoare chiar au jucat un anumit rol în conectarea 
transmiţătoarelor la difuzoarele externe. Atunci când ai de-a face cu un zgomot alb, te afli 
aceea, mi-am propus să filtrez vibraţiile negative. Mi-am adus atunci aminte că am văzut 
imaginile unor farfurii zburătoare care au fost sesizate la Lourdes şi la Fatima. Pe partea 
inferioară aveau o inscripţie care părea să folosească literele „I” şi „H”. Am numit acest 
simbol „IH”, dar în realitate el arată astfel: XK. 


Simbolul IH este de fapt varianta abreviată a „IHS”, care apare pe partea din 
spate a robelor preoţilor catolici. „IHS” este o modificare a simbolului grecesc „IH>”, 
unde “>” înseamnă sigma, litera grecească echivalentă pentru s-ul nostru. Cuvântul 
grecesc original era „IHXOT>”, care înseamnă Iisus. Simbolul IH înseamnă multe lucruri 


în latină, majoritatea nefiind corecte. In esenţă, el se referă la azima împărtăşaniei, fiind 
un simbol dintre cele mai sacre pentru creştinism’. 


Am folosit simbolul IH în designul amplificatorului mental deoarece este un 
simbol sacru al puterilor luminii şi mi-am propus să nu las nici o energie a întunericului 
să îl influenţeze. Am integrat acest simbol în amplificator legând transmiţătoarele şi 
difuzoarele într-o structură în forma simbolului IH. Am obţinut astfel trei rânduri paralele 
şi un al patrulea plasat perpendicular. În lecturile sale psihice, Duncan Cameron a primit 
informaţii care confirmă faptul că numerele sacre au un efect de purificare. Deşi acest 
simbol nu este propriu-zis un număr, am presupus că va funcţiona după acelaşi principiu. 


Am conectat sursa zgomotului alb (cel care se aude la radio când antena 
aparatului se află între două posturi distincte) la un pre-amplificator şi un multiplicator, 
înainte de a o conecta la amplificatorul principal. În acest fel, semnalul devine mult mai 
puternic. Când zgomotul alb ajunge în difuzoare, membrana acestora începe să vibreze 
acustic. Diafragma sau discul metalic din transmiţătorul căştilor intră în vibraţie şi 
acţionează ca un microfon, receptând energia psihică prin funcţia curentului circular (pe 
care am descris-o mai sus). Sursa de corelare este zgomotul alb. 


Aceasta este schema generală a amplificatorului mental. Desigur, cititorii cu 
înclinații tehnice îşi vor da seama că această descriere a fost mult simplificată, pentru a 
putea fi înţeleasă mai uşor de ceilalţi cititori. 


Pe la mijlocul anilor 80, am dus amplificatorul original la Lake Forest, în 
Illinois. M-a ajutat Duncan Cameron, iar procesul nu a fost deloc uşor, din cauza 
dimensiunilor aparatului. Am participat aici la o conferinţă psihotronică, la care am vorbit 
pentru prima oară în public despre Proiectul Montauk. Deşi eram supravegheat în 
permanenţă de agenţi guvernamentali şi ameninţat să nu spun nimic despre Proiectul 
Montauk, am preferat să merg înainte. Am avut chiar o ceartă cu agenţii pe această temă, 
la care au existat inclusiv martori. 


La conferință am ţinut un discurs în trei părţi. În prima parte am făcut o scurtă 
prezentare de 20 de minute a geometriei tuburilor vidate. În partea a doua am discutat 
despre Proiectul Montauk, iar în partea a treia am făcut o demonstraţie a felului în care 
funcţionează amplificatorul mental. Cel care a făcut demonstraţia a fost Duncan, care s-a 
plimbat mai întâi prin sală, astfel încât persoanele sensibile din punct de vedere psihic să 
îi poată simți aura. L-am conectat apoi la amplificator, plasându-l la mijloc, între 
receptoare şi difuzoare, după care am dat drumul aparatului. La sfârşit, el s-a plimbat din 
nou prin sală. Mediumii au confirmat imediat că aura sa s-a dilatat de cel puţin o mie de 
ori. De altfel, mulţi dintre ei au simţit acest lucru de îndată ce am dat drumul 
amplificatorului. 


Amplificatorul mental a avut un succes monstru. Aproape toţi cei din sală au 
dorit să-l încerce şi s-a format o coadă până afară cu cei care doreau să-i facă proba. 


3 Există o etimologie interesantă legată de IHS şi de cuvântul azimă (host). Dicţionarul precizează că acest 
cuvânt derivă din franceza veche, de la cuvântul hoste, care însemna „gazdă sau oaspete”, şi care a derivat 
la rândul lui din latinescul hospes, asemănător cu hostis, care însemna „străin sau duşman”. Hostis provine 
din indo-europeanul ghostis, care însemna „străin sau oaspete”. Toate aceste conexiuni indică faptul că cele 
trei cuvinte: host (azimă, gazdă), ghost (fantomă) şi enemy (duşman) sunt legate între ele. Prin combinarea 
lor, ajungem la conceptul creştin: „lubeşte-ţi duşmanul”. Aceasta reprezintă esenţa energiei christice- 
antichristice, despre care am vorbit în mod repetat în seria de cărți Montauk. 

În plus, simbolul IH este interschimbabil cu un simbol care a circulat în secolul I, folosit în asociere cu 


Pleiadele, respectiv: *. În Biserica Catolică, azima este aşezată pe un platou numit monstrance, care 


seamănă cu demonstrance, dar reprezintă şi o combinaţie între cuvintele mons şi trance. Cuvântul mons se 
referă la regiunea pubiană, dar face şi o aluzie fonetică la Montauk sau la prefixul mon, despre care am 
vorbit pe larg în cărţile anterioare. Transa în care intrau majoritatea mediumilor de la Montauk era de 
natură sexuală. (Note scrise de Peter Moon) 


Întrucât nu am reuşit să îi mulţumim pe toţi, le-am promis că îl voi aduce din nou la 
următoarele două conferinţe. Nedorind însă să mă chinuiesc cu acel monstru uriaş, am 
construit o variantă portabilă a sa. În locul amplificatorului de 40 W am folosit unul de 4 
W, la care am adăugat un sistem de tuburi hibrid. Aparatul original era construit numai 
din tuburi vidate, care ocupau foarte mult spaţiu. Nu puteam construi un amplificator mai 
mic folosind această tehnologie, dar mi-am dat seama că în tehnologia cu tuburi, cel care 
menţine structurile eterice este un dispozitiv numit „emiţător-acţionat”. Un emițător- 
acţionat este un tip de amplificator care măreşte puterea, dar nu şi tensiunea. În cazul 
curentului direct, puterea = tensiunea x intensitatea curentului. Emiţătorul-acţionat preia 
curentul care există în sistem, să spunem un miliamper, amplificându-l la 100 de 
miliamperi cu aceeaşi tensiune. Se obţine astfel o amplificare a puterii de 10.000 de ori 
cu o creştere a tensiunii mai mică de o unitate. Altfel spus, acest aparat este ideal pentru o 
variantă portabilă. 


În afara semnalului de ieşire, noul amplificator mental era alcătuit aproape 
numai din emiţătoare-acţionate. Multiplicatoarele erau astfel de emițătoare; sursa de 
zgomot era alcătuită de asemenea din ele. Pentru semnalul de ieşire am folosit 6688 
tuburi vidate, aşa cum eram obişnuit de la Montauk, unde existau cel puţin 10.000 de 
astfel de tuburi, care sunt ideale pentru transmisiile eterice. 


Amplificatorul cel mare a fost conceput pentru a amplifica gândurile celui la 
care era conectat. Factorul IH împiedica gândurile negative să intre în ecuaţie, dar 
unitatea portabilă nu era suficient de mare pentru a permite acest design. Întrucât avea 
aproape tot atâta putere ca şi aparatul cel mare, trebuia să fiu foarte atent pe cine las să îl 
folosească şi pe cine nu. De aceea, am sfârşit prin a-l folosi mai mult ca aparat de 
radionicăt. Când am construit amplificatorul portabil, am plasat patru transmiţătoare 
(discurile metalice din căşti) deasupra boxei, faţă în faţă, obţinând astfel un aparat perfect 
pentru radionică. Se crea astfel un spaţiu mic, de circa 10/12 centimetri, în care puteai 
plasa un obiect-martor“. 


În timp ce mă ocupam cu aceste lucruri, făceam în paralel experimente cu un 
transmițător Delta-T. În esenţă, acesta este o antenă Delta-T cu trei amplificatoare audio 
destul de mari. Dat fiind că amplificatorul mental portabil funcţiona ca un aparat de 
radionică, prin minte mi-a trecut gândul că aş putea să emit în exterior ceea ce 
introduceam în acest aparat, prin intermediul transmiţătorului Delta-T. Mi-am dat seama 
că dacă aş scoate canalele x şi y din amplificatorul mental şi le-aş conecta cu bobinele x 
şi y ale antenei Delta-T, aceste coordonate ar putea fi transmise în mediul înconjurător. 
Antena Delta-T mai avea însă şi bobina z, aşa că trebuia să ţin cont de ea. Prin minte mi-a 
trecut atunci ideea să conectez această bobină la generatorul de zgomot alb din 
amplificatorul mental. Una peste alta, m-am trezit că am construit unul dintre cele mai 
puternice transmiţătoare pe care le-am văzut vreodată. Pe scurt, am construit o antenă 
Delta-T suficient de mică pentru a o putea demonta şi lua cu mine oriunde doream, pentru 
a o ataşa apoi la amplificatorul mental portabil. 


Am dus noul dispozitiv portabil la diferite conferinţe, făcând experimente care 
demonstrau posibilitatea transmisiunilor eterice. La una din conferinţe, am luat fotografia 
de pe coperta unui CD cu Lacul Lebedelor şi am plasat-o în aparatul de radionică pe care 
l-am descris mai sus. Această bucată muzicală descrie un lac minunat, situat într-un 
peisaj de basm. Subit, temperatura din sala de conferinţă a scăzut cu 10 grade. Toţi cei de 


4 Termenul de radionică se referă la diferite procedee prin care un individ cu proprietăţi extrasenzoriale 
diagnostichează şi tratează un pacient cu ajutorul unui aparat electronic. 

5 În radionică, un obiect-martor este un obiect personal (un fir de păr, un obiect de îmbrăcăminte, etc.) care 
păstrează amprenta energetică a persoanei tratate. 

ê Delta-T se referă la o schimbare în timp. „Delta” înseamnă schimbare, iar T este o abreviere pentru timp. 
În esenţă, o antenă Delta-T este o antenă în formă de octaedru cu trei bobine diferite. Se presupune că ea 
poate produce modificări în timp. Am discutat pe larg despre acest dispozitiv în lucrarea Proiectul 
Montauk: experimente cu timpul. 


față au remarcat acest lucru. Am luat apoi CD-ul şi l-am introdus în aparat, dar fără a-l 
pune să cânte tare. La sfârşit, i-am întrebat pe oameni câţi dintre ei au auzit fiecare bucată 
muzicală de pe disc. Din sală s-au ridicat circa 30 de mâini. Practic, acei oameni au auzit 
muzica în mintea lor. Forma-gând înregistrată pe CD a fost preluată de aparat şi trecută 
prin întregul proces de prelucrare, iar plasarea fotografiei copertei discului în dispozitivul 
de radionică a permis transmiterea muzicii şi a senzaţiei unui lac minunat în sala de 
conferinţă. 


Oamenii pot recepta forma-gând a unei melodii fără să asculte efectiv muzica. 
Este cunoscut procedeul ezoteric de ascultare a unei muzici prin simpla concentrare 
asupra unui CDD, a unei casete sau a unui disc de vinil. În acest caz, mintea receptează 
reprezentarea extradimensională a vibraţiilor muzicale. Amplificatorul mental foloseşte 
un transmiţător care receptează energiile minţii şi le amplifică. El retrimite apoi formele- 
gând către mintea celui care le-a emis, într-o formă amplificată şi clarificată. Principiul 
de operare este sincronizarea minţii cu zgomotul alb. Transmiţătoarele receptează apoi 
semnalul emis de minte, îl amplifică şi îl retrimit înapoi. 


Unul din aspectele Proiectului Montauk a fost manipularea felului în care 
comunică diferitele secţiuni ale minţii cu anumite realităţi din alte dimensiuni. În acest 
fel, operatorii pot controla ce gândeşte şi cum acţionează mintea (în această realitate). Cu 
cât omul se poate proiecta într-o măsură mai mare în alte dimensiuni, cu atât mai complet 
(integrat) devine el. De aceea, el poate fi mai puţin controlat în această realitate 
tridimensională. 


Călătoriile în timp experimentate la Montauk nu au fost altceva decât o 
amplificare a unor forme-gând, având la bază amplificarea structurilor muzicale. 


Capitolul 16 
Schimbarea realităţilor 


Unul din cei care au făcut cu siguranță parte din experimentele muzicale şi 
temporale de la Montauk a fost Jimmy Abbatiello. Acesta a apărut în viața mea în 
circumstanţe dintre cele mai stranii, pe care le voi explica ceva mai târziu. Jimmy este un 
toboşar fantastic, care a cântat în multe din înregistrările pe care le-am făcut la Montauk. 
Chiar şi astăzi reuşeşte să-şi aducă aminte de unele dintre ele. Când l-am întâlnit prima 
oară pe Jimmy, mi-am dat seama din limbajul trupului său că este implicat într-un anumit 
proiect. În scurt timp, mi-a spus că are o fişă medicală extrem de bizară. Din aceasta 
rezulta că s-a născut cu un defect la uretră, unde avea şi o incizie (care indica în mod 
evident un implant). Doctorii care l-au consultat au afirmat că nu au mai văzut aşa ceva. 
Jimmy avea de asemenea o gaură în cap, pe care nimeni nu o putea explica. Unul din 
medici i-a spus că probabil a suferit o intervenţie chirurgicală pe creier, dar Jimmy nu-şi 
aduce aminte de aşa ceva. De asemenea, în corpul său au fost găsite implanturi pe care 
nimeni nu le poate explica. După ce am aflat de diferitele sale anomalii, i-am spus lui 
Jimmy că, probabil, guvernul ar fi foarte interesat de el. Tot discutând, ne-am dat seama 
că este legat într-un fel sau altul de Plum Island, o insulă situată în partea de nord a Long 
Island, unde se fac tot felul de experimente medicale şi biologice. Am făcut această 
legătură după ce Jimmy s-a dus la un medic şi a descoperit că suferă de o leucemie a 
felinelor. Se ştie că originea acestei boli rare, care nu îi afectează în mod obişnuit pe 
oameni, are legătură cu Plum Island. 


Chirurgia plastică şi tehnologia medicală modernă i-ar permite teoretic lui 
Jimmy să îşi corecteze defectul cu care s-a născut. Din păcate, au existat bariere uriaşe 
care l-au împiedicat să rezolve această problemă. I s-au făcut deja nenumărate operaţii 
chirurgicale, chipurile cu scopul de a-i corecta defectul, dar care au fost folosite de fapt 
pentru a-i face diferite implanturi. Jimmy este un medium înzestrat cu capacități 
extrasenzoriale remarcabile. Dacă i s-ar fi făcut operaţiile chirurgicale necesare, şi-ar fi 
putut corecta structura energetică (în special la nivel sexual), lucru care i-ar fi permis să 


devină mult mai puternic. De aceea, i s-au pus în cale obstacole uriaşe, care l-au 
împiedicat să îşi câştige traiul şi să îşi permită operaţiile chirurgicale necesare. După toate 
aparențele, deţine o informaţie cheie adânc îngropată în el, care nu trebuie cu nici un chip 
să iasă la suprafaţă. Cineva 1-a spus chiar că deţine cheia psihică ce mi-ar putea revela 
propriul secret, dar nu ştie care ar putea fi aceasta. 


L-am cunoscut pe Jimmy în contextul în care încerca să îşi rezolve o problemă 
cu un bărbat căruia îi voi spune Joe, care i-a aplicat o anumite terapie de tip New Age. 
Joe folosea culori şi sunete, şi avea o sumedenie de cristale încrustate în tavan — practic, 
tot ce era necesar pentru un cabinet de practică a controlului mental. El îl punea pe 
Jimmy să se aşeze pe canapea şi îi aplica tratamente de echilibrare eterică, perioadă în 
care timpul, spaţiul şi realitatea păreau să dispară pentru Jimmy. De-abia îşi închidea 
ochii, că Joe îl şi trezea, spunându-i că a trecut o oră sau două. În cele din urmă, un 
prieten cu proprietăţi extrasenzoriale al lui Jimmy l-a cunoscut pe Joe şi şi-a dat seama că 
acesta nu este ceea ce vrea să pară. Cristalele şi terapia New Age erau de fapt o faţadă 
pentru o activitate de control al minţii. Joe ducea o existenţă duală şi servea un fel de 
agendă a reptilienilor. Mediumul spunea chiar că Joe are sufletul unei şopârle din 
constelația Draco. De atunci, Jimmy nu i-a mai spus altfel decât „Lizard” (Şopârla). 


După ce a renunţat la terapia lui Lizard, Jimmy a început să se simtă golit de 
energie. Spunea că simte că cineva îi suge energia, ca şi cum ar dori să-l ucidă. Întrucât 
nu şi-a revenit niciodată de pe urma „terapiei” primite, Jimmy şi-a imaginat că soluţia se 
afla în mâinile lui Lizard, care avea o minte foarte puternică şi era un adept al radionicii. 
Lizard avea un fel de aparat de radionică înzestrat cu tot felul de antene, cristale sintetice 
şi alte echipamente menite să-l facă foarte puternic. Influenţa lui Lizard era cu atât mai 
îndoielnică cu cât, atunci când Jimmy s-a despărțit de el, mama sa s-a îmbolnăvit de 
cancer. Şi-a descoperit el însuşi o tumoare care i-a apărut de nicăieri pe una din părţile 
laterale ale corpului său. Şi-a imaginat imediat că la mijloc trebuie să fie Lizard. Când 
mai mulţi dintre prietenii săi au început să se îmbolnăvească, a apelat la diferiţi specialişti 
în radionică, iar aceştia i-au confirmat că se află sub impactul unui atac psihic. Jimmy a 
mers până acolo încât l-a contactat pe Charlie Whitehouse, un expert faimos în 
psihotronică, care lucra pentru forţele navale ale SUA, construind aparate radionice 
pentru armată. Charlie i-a cerut lui Jimmy să facă o fotografie după casa lui Lizard. 
Încercând să se apropie neobservat de casa acestuia, Jimmy a descoperit că este extrem 
de dificil să o fotografieze. Ori de câte ori făcea o fotografie, aceasta ieşea voalată. Era ca 
şi cum casa ar fi fost înconjurată de un câmp de forţă. După ce a văzut fotografiile, 
Charlie i-a spus că în întreaga sa carieră de practicant al radionicii nu a văzut atâtea 
entităţi sau energii malefice ca cele emanate de casa lui Lizard. Era evident că se petrecea 
ceva extrem de ciudat. Whitehouse i-a confirmat lui Jimmy acest lucru, la fel ca şi alți 
practicanți ai radionicii. Toţi cei care erau apropiaţi de Jimmy erau supuşi atacului. 


La un moment dat, o prietenă i-a recomandat lui Jimmy să ia legătura cu mine, 
căci eu ştiam cele mai multe lucruri despre Proiectul Montauk. Când a auzit de Proiectul 
Montauk, Jimmy şi-a dat imediat seama că este pe calea cea bună. Deşi nu auzise 
niciodată până atunci de această expresie, în mintea lui s-a produs un declic. După ce i- 
am ascultat povestea, i-am spus că „energia şopârlei” era folosită pentru a răpi suflete 
pentru diferite proiecte. Cei care sunt implicaţi în Proiectul Montauk sunt foarte 
familiarizați cu acest lucru. 


Nu este exclus ca Jimmy să fie unul din primii oameni implicaţi în varianta 
modernă a Proiectului Montauk. El crede că este folosit pe post de cobai într-un 
experiment masiv de control al populaţiei. Cu siguranţă, cineva a fost interesat să-l 
menţină sub control încă de la o vârstă foarte fragedă. În adolescenţă, a urmat cursurile 
liceului Bethpage, situat chiar lângă Grumman Aerospace, primul contractor al armatei 
din Long Island la acea vreme. Într-o zi, s-a dus la ultimul curs al zilei. De regulă, 
ajungea întotdeauna primul la acel curs, căci sala era chiar lângă cea în care se ţinea 
cursul precedent. Pe când stătea liniştit într-o bancă, sute de puşti au năvălit în clasă, 
strigând: „Unde-i Abbatiello? Scoateţi-l afară”. 


Nu ştia ce se întâmplă. Până la urmă, a aflat de la cineva că fusese văzut 
masturbându-se la toaletă. Nu era adevărat, dar acest lucru nu mai conta. În toată şcoala 
s-a creat un curent de opinie împotriva lui. Martorii jurau cu mâna pe Biblie că făcuse aşa 
ceva, şi multe altele. Ştia că totul era o înscenare, dar în curând toată şcoala era convinsă 
că făcuse aceste lucruri, inclusiv profesorii. Era greu să mai convingă pe cineva că totul 
era o minciună. Profesorii îl luau peste picior la scenă deschisă. Şi-a pierdut toţi prietenii 
şi a fost izolat în cei trei ani pe care i-a mai petrecut până la terminarea liceului. Viaţa lui 
s-a transformat într-un coşmar, căci trebuia să se apere în fiecare zi de agresiuni şi 
umilinţe. 


Am verificat personal povestea lui Jimmy, căci cunosc alţi absolvenţi ai liceului 
Bethpage care mi-au confirmat-o. În general, întreaga poveste este ciudată, căci la vârsta 
liceului mulţi băieţi se masturbează, inclusiv în toaletele şcolii, aşa că reacţia provocată 
de acest incident a fost exagerată şi atipică. Iată ce povesteşte Jimmy: 


„În cele din urmă, am reuşit să scap cu viaţă din liceul acela blestemat. Mi-am 
dat seama că întreaga poveste are o latură ocultă, căci la acea vreme capacităţile mele 
extrasenzoriale deveneau din ce în ce mai pronunţate. Pentru a fi ţinut sub control, a fost 
nevoie de un şoc puternic, şi trebuie să recunosc că au reuşit de minune, căci mi-au 
trebuit circa 10-15 ani pentru a-mi reveni din el din punct de vedere psihic. Sunt convins 
că s-au folosit în mod intenţionat de această poveste legată de sexualitate, căci era 
necesar să fiu inhibat în acest plan. Totul se reduce la energia sexuală, sau kundalini. 
Aceasta este energia prin care îi controlează ei pe oameni. La acea vârstă tocmai 
începeam să îmi dezvolt viziunea extrasenzorială asupra lucrurilor, aşa că s-au gândit să 
facă ceva, căci altminteri exista riscul să devin periculos pentru ei. Au creat un eveniment 
atât de umilitor din punct de vedere psihologic încât m-au redus la o stare de şoc şi m-au 
traumatizat în permanenţă. Trebuie să recunosc că au reuşit de minune”. 


Realitatea este că în viața lui Jimmy s-au produs mult prea multe evenimente 
ciudate pentru a crede că a fost o simplă victimă a circumstanțelor. De altfel, l-am 
recunoscut personal din perioada în care am fost la Montauk. O altă trăsătură particulară 
a lui Jimmy este că dacă îi pun să asculte o melodie din cele pe care m-a ajutat să le 
înregistrez la Montauk, corpul său pare să o ia complet razna. Practic, îi este imposibil să 
o asculte până la capăt. În schimb, începe să-şi amintească fragmente din întâlnirile 
noastre de la Montauk. Aceeaşi reacţie o are şi Morgan, un alt băiat din Montauk, atunci 
când îşi ascultă propriile înregistrări făcute în timpul proiectului. Morgan a fost 
literalmente adus din viitor pentru a face înregistrări muzicale. De aceea, unele din 
amintirile sale erau din viitor, căci se refereau la melodii pe care nu le-a înregistrat 
niciodată până atunci. Când i l-am prezentat pe Jimmy lui Morgan, cei doi s-au 
recunoscut imediat. La numai câteva zile, lui Morgan i-au revenit multe amintiri. Practic, 
întâlnirea cu Jimmy l-a ajutat pe Morgan să construiască o punte temporală în conştiinţa 
sa. 


Atât Jimmy cât şi Morgan au făcut parte din formaţia muzicală care a făcut 
înregistrări la Montauk, dar în perioade diferite. La cel de-al doilea nivel subteran al bazei 
exista un studio de înregistrări. Mai târziu, l-au mutat la nivelul patru. Atât eu cât şi alte 
cunoştinţe comune din această perioadă ne amintim formaţiile muzicale. De fapt, erau 
două formaţii, iar Jimmy a cântat în amândouă. Îmi amintesc distinct felul în care cânta la 
tobe. De altfel, el însuşi îşi aminteşte acest lucru. Aşa cum spuneam mai devreme, Jimmy 
este un toboşar foarte bun, fiind chiar o legendă pe vremuri, când cânta în clubul din East 
Hampton. Încă mai există oameni care îşi aduc aminte de el. Ani la rând, Jimmy a cântat 
în fiecare week-end într-un club numit Krugerrand, în care veneau multe celebrităţi. A 
cântat chiar şi pentru vicepreşedintele Quayle, care şi-a făcut o poză cu el şi i-a cerut un 
autograf. Există oameni care susţin că a fost cel mai bun toboşar care a cântat vreodată în 
cluburile locale. A fost solicitat şi a cântat cu cel puţin 14 formaţii diferite. Deşi patronul 
clubului Gurney”s (din Montauk) jură că l-a văzut pe Jimmy cântând acolo de cel puţin 
patru ori, acesta spune că nu a cântat decât o singură dată. Îşi aminteşte foarte bine acest 
lucru, căci a fost nevoit să conducă până la capătul insulei şi nu a primit pentru 


performanţa sa decât 75 de dolari. Ceea ce doresc să subliniez este că Jimmy a cântat la 
Montauk fără să-şi amintească acest lucru. 


În afara propriilor mele amintiri legate de figura lui Jimmy, îmi amintesc 
inclusiv stilul în care cânta la tobă. Fiecare toboşar are un stil anume, la fel ca un 
producător muzical. Fiind inginer de sunet, aveam eu însumi propriul meu stil de a mixa 
sunetele care ajungeau în final să fie ascultate în casele oamenilor. Nici un alt inginer nu 
era capabil să scoată sunetele pe care le mixam eu. În mod similar, stilul muzical al lui 
Jimmy era absolut unic. Avea un staccato extrem de curat, cum nu am mai auzit vreodată. 
Aş fi putut face oricând diferenţa între el şi un alt toboşar. Probabil că în toată zona New 
York nu există mai mult de 20 de toboşari buni, iar Jimmy este cu siguranţă unul dintre 
ei. Din păcate, nici chiar cei care sunt cu adevărat buni nu au întotdeauna de lucru. Până 
să mă cunoască pe mine, Jimmy a fost unul din cei care a avut tot timpul angajamente, 
după care cineva a început să-i pună bețe în roate. De când şi-a descoperit rolul jucat în 
proiecte negre de genul Montauk, îi este tot mai greu să îşi găsească de lucru. La orice 
audiție s-ar prezenta, angajatorii îşi exprimă entuziasmul şi dorinţa de a-i da slujba scoasă 
la concurs, după care dispar fără urmă. De pildă, aşa ceva s-a întâmplat cu un individ pe 
care îl cunosc, pe nume Art, vicepreşedinte şi producător la Atlantic Co. După ce şi-a 
exprimat intenţia de a-l angaja pe Jimmy, a dispărut şi nu s-a mai auzit nimic de el. 


Iată ce crede Jimmy: „Pare evident că am fost implicat în acest proiect muzical. 
Ei nu doresc ca altcineva să mă angajeze, căci atunci nu m-ar mai putea folosi numai 
pentru ei. De aceea, ori de câte ori sunt pe punctul de a primi o slujbă care ar presupune 
mutarea din acest loc sau obţinerea unei popularităţi, ei scapă de oamenii care m-ar putea 
angaja. Acest lucru se repetă de fiecare dată. Toţi angajatorii ştiu că sunt bun şi ar dori să 
mă angajeze, dar nu pot din cauza celor de la Montauk şi a afacerii lor murdare”. 


Acelaşi raţionament explică de ce Mark şi Chuck Hamill nu au călătorit 
niciodată în turnee. Cu siguranţă, au fost folosiţi în acelaşi fel. Inclin să cred că Mark a 
făcut şi el parte din cea de-a doua formaţie muzicală de la Montauk. 


Jimmy mi-a povestit nişte evenimente foarte stranii din viaţa lui. Odată, un grup 
de muzicieni au dorit să-l ia cu ei la Las Vegas. Au fost impresionați de felul în care 
cântă şi l-au angajat pe loc, dându-i un salariu foarte bun. I-au spus să revină după câteva 
zile, dar când a revenit, a constatat că locul în care i-a cunoscut pe ceilalți nu mai exista! 
Şi-a sunat agentul care l-a trimis aici, dar acesta i-a spus că nu ştie despre ce vorbeşte. În 
sfârşit, Jimmy a înţeles de ce au nevoie de el urmăritorii săi. lată cum explică el acest 
lucru: 


„Aceşti oameni ştiu că au probleme şi că vor fi spulberaţi de istorie. Ştiu asta 
pentru că au văzut viitorul. M-au trimis în viitor tocmai ca să vadă dacă au vreo şansă de 
scăpare şi pentru a afla unde trebuie să se refugieze. Se pare că eu deţin răspunsul la 
această întrebare. Ei au nevoie de mine ca să-i ajut să scape din această realitate, atunci 
când va veni timpul. Aşa se explică de ce nu mă ucid sau de ce nu strâng frâiele 
controlului. Au o nevoie atât de disperată de persoana mea încât nu se pot atinge de 
mine”. 

Unul din motivele de îngrijorare ale lui Jimmy este că acei oameni doresc să-l 
studieze ca pe un cobai. La ora actuală, devine din ce în ce mai conştient de ce i s-a 
întâmplat, inclusiv de felul în care a fost manipulat. Este evident că cei care îl controlează 
sunt pe punctul de a pierde bătălia. În plus, capacităţile sale extrasenzoriale devin pe zi ce 
trece tot mai puternice. Se pare că există o legătură între acestea şi talentul său de toboşar, 
căci atunci când cântă influenţează în mod efectiv conştiinţa celor care îl ascultă. Nici un 
toboşar nu a fost ales întâmplător de echipa de la Montauk. Jimmy a fost ales datorită 
capacităţii sale de a integra talentul său cu puterile extrasenzoriale, imprimând muzicii un 
mesaj psihic capabil să fie folosit în scopuri de control mental. Stilul său muzical are 
legătură cu folosirea ritmului în tehnicile de control mental. 


Îmi amintesc că Jimmy intra în stări profunde de transă atunci când cânta la 
tobă. Era întotdeauna extrem de precis şi ştia să inducă o stare hipnotică cu ritmurile sale. 
Aşa se explică de ce a fost ales ca toboşar în ambele formaţii din Montauk. Era foarte bun 
în ceea ce făcea. De aceea, a fost folosit la înregistrarea multor hituri muzicale, căci 
ritmurile sale îi aduceau pe ascultători într-o stare hipnotică. În programarea cu ajutorul 
muzicii, rolul cel mai important îl joacă ritmul, deci toboşarul, căci numai el este capabil 
să îi inducă ascultătorului starea hipnotică necesară pentru a putea recepta programul de 
control. Într-un fel, procesul seamănă cu ritualurile tribale în care sunt implicaţi toboşari, 
cu menţiunea că aceste populaţii primitive nu ştiu să aplice corect procesul. Oricine îl 
ascultă pe Jimmy declară instantaneu că nu a mai auzit un asemenea sunet. 


Operatorii de la Montauk l-au ales pe Jimmy pentru stilul său hipnotic. Până 
acum, am reuşit să identificăm aproape o sută de hituri muzicale la înregistrarea cărora a 
participat. Multe au fost înregistrate la Buddah Records şi îmi amintesc perfect de ele. 
Jimmy mi-a mai spus că dacă întrebi vreuna din vedetele care au înregistrat cântecele 
dacă îşi mai amintesc de el, toate vor nega cu vehemenţă. Nimeni nu doreşte să se afle în 
ce fel s-au făcut aceste înregistrări. Multe din aceste cântece au ajuns hituri peste noapte. 
Artiştii care le-au înregistrat nu au fost nevoiţi să facă turnee obositoare sau să apară la 
televiziune. Există chiar şi nume fictive care apar pe coperţile albumelor. Jimmy susţine 
că ar fi o catastrofă dacă anumiţi cântăreţi ar recunoaşte implicarea lui în proiectele lor. 
Firele duc de multe ori până la Mafia, care le finanţează proiectele şi este implicată 
profund în industria muzicii. Dacă marile vedete ar vorbi despre implicarea lor în aceste 
proiecte, ar avea mari probleme, nu numai din perspectiva celebrităţi, ci chiar în ceea ce 
priveşte siguranţa vieţii lor. 


La ora când scriu această carte, Jimmy are 43 de ani, dar arată de 35. Din punct 
de vedere fizic ar trebui să fie depăşit ca toboşar, căci tinerii pot mânui beţele mult mai 
rapid decât vârstnicii. Curios este faptul că în ultima vreme a început să-i revină vechea 
îndemânare, ceea ce mă face să cred că încă este folosit pentru călătoriile în timp 


Poate părea exagerat, dar lucrurile sunt chiar mai complicate decât par. Există 
oameni care îl trimit la audiții (agentul său), după care pretind că nu ştiu despre ce 
vorbeşte. O întâmplare şi mai bizară s-a petrecut când s-a trezit şi a constatat că tot părul 
de pe corp îi fusese ras. Nimeni nu putea explica această schimbare a realităţii sale fizice. 
Singura explicaţie raţională ar fi că a fost dus într-o altă realitate. Procesul poartă numele 
de schimbarea sau manipularea realităţii. Nu este exclus ca aceasta să fi fost maniera în 
care au fost răpite şi alte grupuri, care au fost duse apoi la Montauk. Nu îmi dau seama 
dacă OZN-urile joacă un rol în acest proces, dar nu pot să nu menţionez că John Lennon 
vedea frecvent OZN-uri. 


Când cineva este transferat dintr-o realitate în alta, timpul nu se modifică. El 
continuă să curgă continuu. Singura care se schimbă este realitatea. Aşa se explică de ce 
am putut lucra personal la Montauk, într-o altă realitate, păstrându-mi totuşi slujba în 
această realitate fizică. Cheia accesului la o altă realitate este timpul. Dintr-o anumită 
perspectivă, acesta nu există deloc. El este exprimat doar ca o trecere de la o realitate la 
alta, apoi la alta, şi aşa mai departe. Omul care avansează în timp trece de fapt printr-o 
serie de realități instantanee, care apar la fel ca mişcările unui dansator într-o discotecă 
luminată de un stroboscop. În sine, timpul nu există. 


Manipularea timpului înseamnă de fapt o manipulare a realităţii. Timpul nu este 
decât o iluzie bazată pe ceea ce se petrece într-o anumită realitate la un moment dat. 
Atunci când vorbim de călătorii în timp, vorbim de fapt de călătorii în alte realităţi, adică 
de o schimbare a realităţii. Am înţeles acest lucru atunci când am fost eu însumi în viitor, 
experienţă pe care o voi descrie ceva mai târziu în această carte. Timpul înseamnă pur şi 
simplu o schimbare a realităţii. Pentru a înţelege mai bine, imaginaţi-vă realitatea în care 
trăim ca un plan circular (un cerc într-un plan cu două dimensiuni). Pe măsură ce această 
realitate se mişcă în timp, ea creează un fel de „conductă a timpului”. Planul nostru se 
deplasează prin conducta timpului. Altfel spus, timpul este definit de locul în care se află 


planul (secţiunea transversală a conductei) în interiorul acestei conducte. Pentru a călători 
în timp, tot ce trebuie să faci este să sari dintr-un plan în altul, în interiorul aceleiaşi 
conducte a timpului. Aflat în viitor, am construit efectiv un Generator de Salturi în Timp, 
care permite deplasarea dintr-o realitate în alta. 


Deşi am folosit imaginea unui plan circular şi a unei conducte, pentru a fi înţeles 
mai bine, lucrurile sunt ceva mai complicate. De fapt, fiecare moment instantaneu ar 
trebui comparat cu o sferă. În aceste condiţii, deplasarea în timp apare ca o deplasare de 
la o sferă la alta, totalitatea acestor sfere fiind scufundate într-o sferă mai mare, care 
reprezintă oceanul timpului. Atunci când se mişcă în sfera mare a timpului, sfera realităţii 
în care ne aflăm o poate lua în orice direcţie doreşte. Totalitatea timpului alcătuieşte o 
sferă infinită. Cadrul temporal în care ne situăm la ora actuală este o sferă mai mică ce 
pluteşte în cea mare. Ea reprezintă sfera noastră personală. 


Uneori, diferite realităţi consecutive se pot alimenta reciproc, creând o buclă 
temporală în care evenimentele se repetă la infinit. O asemenea buclă s-a creat între anii 
1983 şi 2003; în interiorul acesteia, evenimentele nu pot varia. Duncan a numit această 
buclă: zona moartă. Din punct de vedere tehnic, ea este cunoscută sub numele de tranziţia 
către noul mileniu. 1983 reprezintă sfârşitul mileniului anterior, iar 2003 reprezintă 
începutul noului mileniu. Intervalul dintre cei doi ani este un fel de teritoriu al nimănui. 
Noi continuăm să existăm, căci conştiinţa noastră nu a dispărut, dar nu mai suntem la fel 
de fizici ca înainte de 1983, sau cum vom fi după 2003. 


Desigur, au existat şi alte punți în timp care au permis conectarea celor două 
realităţi. În capitolul următor voi discuta despre o întâmplare remarcabilă care mi-a 
permis să trăiesc o astfel de experienţă. 


Capitolul 17 
Lacul Lebedelor 


Am vorbit într-un capitol anterior de Lacul Lebedelor, o bucată muzicală 
faimoasă compusă de Piotr Ilici Ceaikovski. Am aflat prima oară de ea prin intermediul 
mamei mele, Ginny Nichols. Unchiul mamei lucra la teatrul din Manhattan şi era prieten 
bun cu Bela Lugosi, actorul care a rămas faimos pentru rolul său din Dracula. Uneori, cei 
doi o vizitau pe mama, care îi spunea lui Lugosi „Unchiul Bela”. Odată, el i-a spus că 
înainte de lansarea pe piaţă a filmului Dracula, a insistat ca înainte şi după film, în 
cinematografe să se cânte două bucăţi muzicale din Lacul Lebedelor. Lugosi era de 
părere că acest lucru ar fi echilibrat energiile spectatorilor, după vizionarea filmului de 
groază Dracula. Deşi pare doar o anecdotă interesantă din trecutul mamei mele, realitatea 
este că am observat la rândul meu că aceste două bucăţi muzicale au rolul de a echilibra 
energiile fiinţei. 


La origini, Lacul Lebedelor a fost un balet şi a fost cunoscut chiar înainte ca 
Ceaikovski să compună muzica. Dacă privim coreografia baletului original, vom constata 
imediat că ea exprimă tema generală a echilibrării energiilor. În secţiunea numită Finale, 
pe lac rămân două lebede, una de sex masculin şi cealaltă de sex feminin. În timp ce 
furtuna se apropie, lacul este iluminat de un trăsnet, marcat muzical de un bubuit de tobe. 
Deşi cele două lebede sunt ucise de trăsnet, sufletele lor ies printr-un vortex şi ajung în 
cer. Când Ceaikovski a văzut prima interpretare a baletului, el a rămas profund 
emoționat. De aceea, i-a scris muzica, timp în care a avut viziunea unui vortex, pe care a 
surprins-o în muzica sa. Temele din Scenă şi Final sunt o muzică impregnată de viziunea 
vortexului. Nu mi-am dat seama de acest lucru decât după ani de cercetare şi după toate 
descoperirile pe care l-am făcut în legătură cu Montauk-ul şi cu mine însumi. 


Am afirmat deja că muzica este o formă-gând. Desigur, mulți compozitori 
încorporează aceste forme-gând în muzica lor fără să fie plenar conştienţi de ceea ce fac. 
De-a lungul cercetărilor mele în domeniul extrasenzorial, am constatat repetarea unui 


anumit fenomen atunci când oamenii ascultă Lacul Lebedelor în timp ce sunt conectaţi la 
amplificatorul mental. Uneori, aparatul sărea de la o melodie la alta, lucru curios, căci era 
un CD player, nu un picup. Acest lucru se repeta întotdeauna în cazul anumitor oameni, 
în timp ce altora nu li se întâmpla. 


După o vreme, am înţeles că înregistrarea pe care o aveam crea o matrice a 
realităţii în care ne aflăm. Dacă cineva a experimentat o călătorie în timp în cadrul acestei 
matrice, el putea influența CD-ul care avea acest semnal impregnat pe el. Am ajuns astfel 
să mă folosesc de acest instrument pentru a stabili cine a făcut călătorii în timp şi cine nu. 


Potrivit unei teorii la care am ajuns, întreaga realitate în care ne aflăm la ora 
actuală a fost creată prin Proiectul Montauk. Deşi mi s-a părut mie însumi greu de crezut, 
am primit tot felul de dovezi care par să confirme această ipoteză. Chiar dacă este posibil 
să nu am 100% dreptate, înclin să cred că rezonez cu un anumit adevăr care explică 
această realitate. Rămân deschis în faţa oricărei alte teorii mai bune, dar până una alta nu 
pot să nu ţin seama de experienţele mele, aşa că rămân la această părere. 


Pe vremea când am lucrat la Montauk, am luat înregistrarea din anul 1963 a 
Lacului Lebedelor, făcută de Arthur Fiedler, şi am digitalizat cele două secţiuni: Scena şi 
Finalul, pe care le-am folosit apoi ca purtătoare ale zgomotului alb pentru funcţia 
generată de Duncan pentru a crea realitatea în care ne aflăm. Lacul Lebedelor este 
matricea de fundal. 


În prima carte a seriei, Proiectul Montauk: experimente cu timpul, am arătat că 
există trei bioritmuri principale care se repetă la nivelul reţelei energetice a pământului la 
fiecare 20 de ani. Anul 1943 a fost ales pentru Experimentul Philadelphia. 1963 a fost 
ales pentru proiectul ITT din Brentwood, iar 1983 a fost ales pentru Proiectul Montauk. 
Există şi o întâmplare personală din viaţa mea, care s-a petrecut în anul 1963, la unison 
cu straniile sincronicităţi de la Montauk. 


În anul 1963 aveam vârsta de 17 ani. A fost un an foarte ciudat pentru mine, căci 
aceasta a fost perioada în care am trăit toate acele întâlniri cu pleiadienii, despre care am 
vorbit în cartea Întâlnire în Pleiade: o privire din interior asupra OZN-urilor. După 
aceste întâlniri, paralizia cerebrală de care sufeream s-a manifestat din ce în ce mai rar şi 
cu o intensitate din ce în ce mai mică. Până atunci eram considerat un ciudat, din cauza 
acestei boli. Tot în anul 1963 am căpătat — practic peste noapte — o cunoaştere foarte 
profundă în domeniul electronicii. Din perspectiva „normală”, aceste lucruri nu par să 
aibă nici o logică. În vara aceluiaşi an am luat parte la o sesiune de vară organizată la 
liceu şi m-am implicat inclusiv într-un grup muzical. Dirigintele nostru, domnul Robert 
Milligan, a aranjat ca orchestra şcolii să meargă la Boston Symphony Hall şi să asiste la o 
şedinţă de înregistrare a lui Arthur Fiedler, împreună cu Boston Pops. Personal, nu 
făceam parte din orchestră, dar eram foarte interesat de partea cu înregistrarea, aşa că am 
vorbit cu domnul Milligan şi am obținut permisiunea specială să merg cu restul 
orchestrei. Ştia că mă pricep la astfel de lucruri. 


Când am ajuns la Boston Symphony Hall, am fost lăsaţi să asistăm la o discuţie 
între Fiedler, o parte din membrii orchestrei şi inginerii de la RCA care făceau 
înregistrarea. Fiedler se plângea de faptul că a luat acasă înregistrarea şi a pus-o pe 
sistemul său audio, care era foarte puternic, insistând că se aude un huruit extrem de 
neplăcut. Inginerii au pus înregistrarea pe sistemul audio din Symphony Hall, care era de 
asemenea foarte puternic, şi am putut auzi cu toţii huruitul de care vorbea Fiedler. Acesta 
nu era foarte puternic, dar se pare că sistemul personal al lui Fiedler avea un amplificator 
şi boxe mai puternice, aşa că huruitul se auzea mai accentuat (lui Fiedler îi plăcea să 
asculte cu başii daţi la maxim). Inginerii au recunoscut că nu ştiu ce să facă cu huruitul. 


În acel moment, m-am ridicat şi am pus: 
- Dr. Fiedler, ştiu eu de unde provine huruitul şi situaţia poate fi remediată. 


Unul din inginerii de la RCA mi-a tăiat-o scurt: 


- Nu eşti decât un puşti, aşa că tacă-ţi gura! 


Din fericire, dr. Fiedler nu era la fel de arogant şi a insistat să fiu lăsat să 
vorbesc. 


I-am spus imediat că huruitul care se auzea era produs de camioanele şi maşinile 
grele care treceau pe lângă Symphony Hall. I-am arătat microfoanele, care erau fixate pe 
podeaua teatrului, sesizând trepidaţiile produse de maşini. Le-am recomandat să cumpere 
de la magazinul local nişte cârlige şi să atârne microfoanele de undeva de sus. Au făcut o 
nouă înregistrare de probă, ascultând sfaturile mele, şi huruitul nu s-a mai auzit. 


Fiedler a făcut o adevărată pasiune pentru mine. M-a lăsat chiar să stau pe 
podiumul dirijoral în timp ce el dirija orchestra. Bucata pe care a cântat-o era Lacul 
Lebedelor. 


În timpul unei pauze, i-am spus: 

- Nu aşa trebuie cântată, dr. Fiedler. 
M-a privit uşor surprins şi m-a întrebat: 
- Crezi că ai putea să-mi arăţi? 

- Nu ştiu, i-am răspuns eu. 


Mi-a spus să fac o încercare. Am luat bagheta şi am început să dirijez orchestra 
cu o singură mână. Am intrat într-un fel de transă şi am reuşit să ţin în frâu imensa 
orchestră simfonică. În mod incredibil, interpretarea a sunat foarte bine. 


- Unde ai învăţat să dirijezi aşa? m-a întrebat dr. Fiedler. 
- Nu ştiu, i-am răspuns eu. Aşa mi-a venit. 


Se pare că dr. Fiedler era un fost student al lui Ceaikovski. Mi-a spus că dirijez 
exact aşa cum făcea compozitorul la începutul secolului (folosind o singură mână). Am 
stat o zi întreagă împreună, lucrând asupra unei versiuni prescurtate a Lacului Lebedelor. 
El a dirijat o parte din ea, iar eu o altă parte. Cele două bucăţi, Scena şi Finalul, de pe 
discul RCA, au fost dirijate de mine. 


Pe la începutul anilor 80, operatorii de la Montauk au decis să folosească Lacul 
Lebedelor ca matrice muzicală purtătoare a undelor temporale emise în cadrul Proiectului 
Montauk, şi au ales înregistrarea făcută de mine, probabil şi datorită faptului că eu eram 
cel desemnat să opereze o componentă importantă a transmiţătorului. 


Această muzică a acţionat ca purtătoare a formei-gând care a generat realitatea 
în care trăim şi care se întinde între anul 3.000.000 î.Ch. şi 6.037 d.Ch. Ori de câte ori iei 
„sfârşitul” viitorului şi îl reconectezi cu începutul, creezi o punte între începutul şi 
sfârşitul mileniului. Altfel spus, creezi o super-coardă. Acest termen este definit în fel şi 
chip, dar nu toate definițiile sunt acceptate de fizicienii care înţeleg cu adevărat despre ce 
este vorba. Multe definiţii sunt folosite numai pentru a sprijini diferite teorii. Pentru 
cititorul mediu, ele ar părea prea tehnice. Definiţia pe care o dau eu termenului de super- 
coardă este următoarea: „o coardă (un flux) de energie care străbate spaţiul şi timpul”. Ea 
defineşte perfect timpul în care trăim. 


Einstein a emis teoria că dacă avansezi de-a lungul unei linii drepte, vei ajunge 
cândva în punctul din care ai pornit. Aceasta este o super-coardă. În realitate, primul 
impuls energetic care ar produce o super-coardă nu ar avea nimic de-a face cu oamenii. 
El ar fi o simplă linie circulară (vezi punctul „A” din diagrama alăturată). Acesta este 
fluxul real al timpului care defineşte o super-coardă. 


Intre cercul interior şi cel exterior se află ceea ce eu numesc „oceanul timpului”, 
care reprezintă timpul aflat în stare de repaus. Oamenii de ştiinţă consideră că el are 
forma unei gogoşi, aşa că l-am reprezentat între două cercuri concentrice. Oceanul 


posibile se află aici. El include toate informaţiile şi ideile abstracte, şi întregul univers al 
gândurilor. Planul astral nu reprezintă decât o mică porțiune din acest ocean al timpului, 
care practic nu are limite. 


Coarda originală a creat primul flux temporal. După ce ajunge în capătul opus al 
gogoşii, ea este respinsă înapoi, intrând într-o mişcare de spirală în jurul coardei 
originale, care generează așa-numiții twister-i sau spinor-i!. Această mişcare creează 
textură şi context, până când se obţine o formă de matrice, care din interior poate părea ca 
o matrice în formă de reţea. Din exterior, ea seamănă cu un tub sau cu o conductă. În 
termeni tehnici, este numită „multiplu de timp” sau pur şi simplu „multiplu”. Se formează 
în jurul unui flux temporal şi permite derularea „experienţei umane”. Un multiplu este un 
continuum în raport cu sine însuşi. 


Totul începe de la un prim impuls în oceanul timpului. Într-un fel, putem spune 
că realitatea se formează ca răspuns la o idee a creaţiei. Numărul acestor multipli 
temporali care pot apărea în oceanul timpului nu are limite. Aceasta era semnificaţia 
acordată la Montauk termenului de „super-coardă”. Aşa cum spuneam ceva mai devreme, 
există şi alte definiţii ale acestui termen, la fel de valabile ca şi aceasta. Ori de câte ori 
faci o nouă conexiune cu începutul, creezi practic o nouă realitate, toate fiind unite între 
ele prin super-coarde. Aşadar, atunci când lui Duncan Cameron, aflat în Scaunul din 
Montauk, i se transmitea o formă-gând, aceasta era purtată de matricea melodiei Lacul 
Lebedelor, compusă de Ceaikovski, care crea realitatea cuprinsă între anii 3.000.000 î.Ch. 
şi 6037 d.Ch., generând o super-coardă care dădea naştere unei alte realităţi, bazată pe 
forma-gând care făcea legătura cu super-coarda originală. La ora actuală, nu se ştie prin 
câte asemenea super-coarde am trecut de la realitatea primordială generată de Creator şi 
până la realitatea noastră actuală. Cert este că melodia Lacul Lebedelor şi forma-gând 
generată de ea fac parte integrantă din acest proces. 


Înregistrarea baletului Lacul Lebedelor la care am participat şi eu a fost scoasă 
pe piaţă de RCA în anul 1963, iar în formatul actual de CD nu durează mai mult de o 
jumătate de oră. După părerea mea, este cea mai bună înregistrare a muzicii lui 
Ceaikovski pe care am auzit-o vreodată. Trebuie neapărat să o comandaţi. Discul este 
intitulat Ceaikovsky's Swan Lake, în interpretarea lui Arthur Fiedler şi Boston Pops, şi 
face parte din seria Victrola Series a BMG Music, de înregistrări vechi recondiţionate şi 
puse pe CD. Acum zece ani se vindeau cu 6 sau 8 dolari CD-ul. Ştiu sigur că se mai 
găsesc pe piață pentru că am câteva cunoştinţe care şi-au procurat recent acest CD. 


Ştiu că toată această poveste vi se pare stranie şi neverosimilă: un puşti de 17 ani 
fără experienţă sau talent muzical care să dirijeze o mare orchestră! Singurul lucru la care 
mă pricepeam la acea vreme era electronica. Încă nu începusem să lucrez în industria 
muzicii rock. Ce şanse aveam să iau o baghetă în mână şi să dirijez o mare orchestră într- 
o manieră care să nu fie doar acceptabilă, ci pur şi simplu excepţională? Fiedler spunea că 
am folosit vechea metodă de dirijare tradiţională rusească pe care a folosit-o inclusiv 
Ceaikovski. Era cunoscută sub numele de dirijare cu o singură mână. 


În această etapă, trebuie să precizez că mi s-au făcut multe lecturi psihice şi că 
am practicat numeroase regresii în timp care mi-au confirmat acelaşi lucru: că sunt o 
reîncarnare a lui Piotr Ilici Ceaikovski. Lucrurile nu sunt însă atât de simple. De pildă, am 
amintiri că aş fi fost inclusiv Preston B. Wilson, unul din frații Wilson implicaţi în 
călătoriile în timp. De vreme ce fraţii Wilson şi Ceaikovski au trăit în aceeaşi perioadă de 
timp, este evident că am doar nişte rezonanţe cu conştiinţa lor. De aceea, mă voi limita să 
afirm doar că Ceaikovski a făcut parte integrantă din conştiinţa pleiadiană care a coborât 
pe pământ în secolul XIX. 


7 Termeni tehnici de specialitate, intraductibili. Se referă la elemente care se răsucesc (to twist) şi care se 
învârtesc în jurul propriei axe, ca nişte titireze (de la verbul ro spin). Sunt explicaţi pe larg în cartea Intâlnire 
în Pleiade. 


Dacă nu mă înşeală memoria, înclin să cred că înregistrarea muzicii din Lacul 
Lebedelor s-a făcut pe data de 12 august 1963, ceea ce m-a plasat exact la mijlocul super- 
coardei care s-a întins între 12 august 1943 (data Experimentului Philadelphia) şi 12 
august 1983 (data la care Proiectul Montauk a atins apogeul). Chiar dacă data nu a fost 
aceasta, cu siguranţă ea a fost foarte apropiată. 


Povestea înregistrării muzicii din Lacul Lebedelor este interesantă, dar nu 
reprezintă singura piesă muzicală legată de misterele timpului. 


Capitolul 18 
Victorie pe mare 


În perioada copilăriei mele, pe vremea când locuiam în East Islip din Long 
Island, familia mea urmărea cu mult interes un program de televiziune transmis pe NBC 
în fiecare sâmbătă şi intitulat „Victorie pe mare”. Programul prezenta scene de film din 
timpul celui de-al Doilea Război Mondial, înregistrate pe mare şi având ca fundal sonor 
muzica compozitorului Richard Rogers cântată de orchestra NBC. În acea vreme îmi 
plăcea foarte mult această muzică. De altfel, o aveam înregistrată pe un disc pe care îl 
puneam să cânte aproape non-stop. După o vreme, părinţii au fost nevoiţi să îmi cumpere 
un alt disc, căci primul se uzase prea tare. S-a uzat şi acesta, dar părinţii nu au mai fost de 
acord să îmi cumpere un al treilea disc. În timp, mi-am pierdut interesul şi nu m-am mai 
gândit atât de mult la emisiunea „Victorie pe mare”. 


Acum câţiva ani mă uitam la televizor şi am văzut o reclamă care spunea că 
muzica din emisiunea „Victorie pe mare” a fost reeditată. Mi-am adus aminte cât de mult 
mi-a plăcut această muzică pe vremea când eram copil, aşa că am cumpărat noul CD. În 
timp ce l-am ascultat, am observat ceva straniu. Mi-am dat seama că mă pot întoarce 
mental în timp, pe vremea când eram doar un copil şi ascultam această muzică pe picupul 
meu, cu un amplificator de 5 W şi boxe de 20 de centimetri. În suflet mi s-a trezit o mare 
nostalgie. În timp ce ascultam muzica, m-am întins pe pat şi am simţit că adorm, exact 
aşa cum mi se întâmpla în copilărie. Dintr-un motiv sau altul, am visat că mă aflu pe USS 
Eldridge, vasul care a dispărut în timpul Experimentului Philadelphia. Am visat că eram 
unul din marinarii încastraţi în prova vasului atunci când acesta a revenit în dimensiunea 
noastră. Înaintea acestui vis am trăit şi alte amintiri similare, cu diferite regresii în timp. 
Mi-am dat seama că a sosit vremea să investighez mai îndeaproape această poveste. 


Am început prin a le pune muzica din „Victorie pe mare” şi altor Băieți din 
Montauk, pentru a vedea ce simt în starea de transă. Unul dintre aceştia, un tip din 
Midwest pe care îl voi numi Bill, a ascultat CD-ul pe aparatul Biofiss (pe care l-am 
explicat în capitolul 15) şi a intrat în transă. Melodia l-a impresionat teribil. Când a ieşit 
din transă mi-a spus că s-a trezit împreună cu alți oameni pe un vas în Oceanul Atlantic, 
făcând scufundări în căutarea unui obiect de cristal pe care mi l-a desenat pe o foaie de 
hârtie. Era un fel de sferă din care ieşeau nişte proeminențe, numită „cristalul găurit cu 
canale paralele”. Bill mi-a spus că era un cristal străvechi, folosit ca dispozitiv pentru 
călătoriile în timp. Prin anii 30, operatorii au poziționat o navă deasupra cristalului, după 
care au activat nişte transmiţătoare pe unde scurte. În acele vremuri, ceea ce numim astăzi 
înaltă frecvenţă era cunoscut sub denumirea de unde scurte. În anul 1980, ei au poziţionat 
aceeaşi navă deasupra aceluiaşi cristal, după care au activat din nou transmiţătoarele. 
Când acestea au intrat pe aceeaşi modulație şi pe aceeaşi frecvenţă, ele au activat ceea ce 
se numeşte o Punte Einstein-Rosen. Altfel spus, au putut călători în timp stând pe o navă, 
deasupra unui cristal activat. Acest procedeu a permis transferul de arme şi tehnologie din 
prezent în trecut. 


Povestea lui Bill mi-a explicat câteva lucruri pe care nu le înţelesesem până 
atunci. De pildă, am realizat acum cum a fost posibil ca un receptor pe care l-am construit 
la locul de muncă să fie transportat în anii 30, fiind folosit apoi ca design pentru Super 
Pro (un receptor din acea perioadă). Am descoperit acest receptor la un târg de vechituri, 


dar conţinea încă toate notele pe care le lăsasem în interiorul transformatoarelor IF (de 
frecvenţă intermediară) cu scopul de a le putea identifica mai târziu. Am şi alte indicii 
care atestă că au existat echipamente fabricate în viitor şi trimise înapoi în trecut. Spre 
exemplu, am cumpărat odată un giroscop de la John Roberts Estate. Acesta avea designul 
specific anilor 60, dar data inscripționată pe el era 1919. 


Toate aceste indicii arată că s-au făcut călătorii în timp până la începutul 
secolului XX. După părerea mea şi a colegilor mei, cristalul descris de Bill este o 
moştenire rămasă din perioada Atlantidei. Atlanţii au lăsat asemenea dispozitive de 
călătorie în timp pe fundul oceanelor, iar armata a descoperit unul dintre ele în apropiere 
de America de Sud, la 90 de kilometri de coasta nord-estică. Dispozitivul era plasat sub 
ceea ce militarii numesc „Crucea Sudului”. Una din piesele muzicale de pe discul 
„Victorie pe mare” se numeşte Dincolo de Crucea Sudului. Acesta a fost mesajul 
codificat pe care l-a receptat Bill, Băiatul din Montauk. Cu siguranţă a fost şi el implicat 
într-un proiect de călătorie în timp. De aceea, am repetat experimentul şi cu alţi Băieți din 
Montauk, spunându-le că am o piesă muzicală interesantă pentru ei. Le-am sugerat să 
intre în transă şi să o asculte cu atenţie. Absolut toţi şi-au adus aminte de anumite 
călătorii în timp, făcute cu acelaşi tip de cristal. Şi-au adus de asemenea aminte de sediul 
unei ambasade, unde trebuiau să participe la un bal diplomatic. Mi-au descris camera de 
la etaj a ambasadei, care era plină cu computere moderne, deşi scena se petrecea înainte 
de cel de-al Doilea Război Mondial. Dat fiind că toţi Băieţii din Montauk au avut amintiri 
similare, am ajuns la concluzia că muzica din „Victorie pe mare” conţine informaţii 
codificate legate de „Proiectul Crucea Sudului”, unul din primele proiecte de călătorie în 
timp. 


Am continuat să fac cercetări în legătură cu muzica din „Victorie pe mare”, 
căutând toate eventualele informaţii pe care le puteam găsi. Procesul nu a fost deloc uşor, 
căci discul a fost înregistrat prin anii 50 şi nu era deloc simplu să mai găseşti pe cineva 
din acele timpuri. Din fericire, am observat că producătorul prezentat pe CD era Richard 
Mohr. Numele îmi era familiar, căci auzisem de mult de o persoană numită Mohr care a 
lucrat pentru studioul de înregistrare RCA. De aceea, i-am făcut imediat o vizită unui 
inginer la pensie care a lucrat pe timpuri la RCA şi de la care am cumpărat cândva foarte 
mult echipament vechi de înregistrare. L-am întrebat dacă ştie ceva de Richard Mohr şi 
mi-a răspuns că a fost unul din producătorii lor cu mulţi ani în urmă. Era încă în viaţă şi 
nu locuia foarte departe. 


Următorul pas pe care l-am făcut a fost o vizită la Richard Mohr. Avea o casă 
mare şi când am sunat la uşă mi-a răspuns o servitoare. I-am spus că sunt interesat de 
vremurile când domnul Mohr lucra în industria înregistrărilor muzicale şi că aş dori să 
vorbesc cu el. Femeia s-a dovedit foarte amabilă şi s-a dus să îl întrebe pe Mohr dacă 
doreşte să mă primească. S-a întors şi mi-a spus că domnul Mohr este încântat să mă 
primească. Mi-a adus un pahar cu apă minerală, după care l-am aşteptat pe stăpânul casei 
în biroul acestuia timp de 15 minute. În sfârşit, un domn foarte bătrân a coborât scările şi 
a intrat în birou. Mi-a aruncat o singură privire şi aproape că a leşinat. De-abia a reuşit să 
se aşeze pe scaun. 


- Domnule Mohr, am strigat eu, ce s-a întâmplat? 
- Tu eşti! mi-a răspuns el. 

- Ce s-a întâmplat? V-am făcut ceva? 

- Nu, nu mi-ai făcut nimic. 


După ce şi-a mai revenit, a început să-mi spună o poveste extrem de bizară. 
Tocmai când se ocupa de înregistrarea muzicii din „Victorie pe mare”, Richard Rogers a 
intrat în biroul lui cu cineva care arăta exact ca mine. Se pare că acest om se comporta de 
parcă el era cel care scrisese de fapt muzica. La un moment dat, a întrerupt orchestra şi a 
început să o dirijeze personal. Ştia perfect cum trebuie să sune muzica, dar nu era foarte 
amabil cu muzicienii. Richard Mohr putea să jure că eu eram acela, cu părul meu cărunt 


şi burta mare. Din câte se pare, Richard Rogers a girat cu numele şi faima sa compoziţia 
unui necunoscut din anii 50. Mi-am dat seama că eu am fost cel care a compus această 
muzică în viitor, după care am dus-o în trecut, lăsând-o acolo ca bornă temporală, pentru 
ca oamenii să-şi poată aminti de Proiectul Crucea Sudului. Poate aşa se explică de ce 
cunosc această muzică până la ultima notă. 


Când Richard Mohr a murit, mi-a lăsat prin testament tot felul de documente 
legate de „Victorie pe mare”, dar s-au dovedit lucruri mai degrabă de amănunt, care nu 
conţineau indicii importante. 


Capitolul 19 
Science-fiction 


Mulţi oameni s-au grăbit să îmi eticheteze cărțile drept „science-fiction”. Acest 
lucru nu mă deranjează deloc, căci îmi dau seama că majoritatea lucrurilor pe care le 
afirm par neverosimile. Am învăţat cu foarte mult timp în urmă că fanii înrăiţi ai science- 
fiction-ului nu acceptă cu nici un chip ideea că aceste poveşti ar putea fi reale. Deşi le 
plac atât de mult, ei le consideră pură ficţiune, un produs al fanteziei umane. Dacă se 
dovedesc reale, preferă să le respingă, fie pentru că se tem, fie pentru că servesc unei 
anumite agende. De aceea, le-am spus întotdeauna cititorilor mei că pot considera aceste 
lucrări science-fiction, dacă acest lucru îi face să se simtă mai confortabil. 


Multe programe de televiziune s-au inspirat din cărțile mele, dar au făcut acest 
lucru într-o manieră inteligentă, astfel încât să nu-i pot da cu uşurinţă în judecată pentru 
drepturi de autor. Spre exemplu, am văzut odată o emisiune despre controlul mental şi 
despre călătoriile în timp, înregistrată undeva, în apropiere de un far. Totuşi, nimeni nu a 
folosit vreodată cuvântul „Montauk”. Au fost şi alte asemenea exemple, dar unul dintre 
ele este cu deosebire relevant în contextul acestei cărţi. 


Chiar în timp ce scriam această carte, în anul 1999, canalul Sci Fi a produs un 
serial cu emisiuni de o oră. Una din emisiuni se numea Farscape, iar cealaltă Sliders, o 
emisiune mai veche reluată într-un format nou. Alte două emisiuni au fost Primul Val şi 
Moștenirea Poltergeist. Începând din octombrie 1999, aceste patru emisiuni au fost 
transmise în fiecare seară de vineri şi date în reluare a doua zi. În primul week-end din 
luna octombrie 1999 a fost difuzat un episod foarte interesant din emisiunea Primul Val. 


Episodul a început cu o introducere tipică în care s-a făcut precizarea că 
emisiunea are la bază profeţiile pierdute ale lui Nostradamus referitoare la primele trei 
valuri ale invaziei extraterestre pe pământ. Eroul principal este un individ pe care 
Nostradamus îl consideră de două ori binecuvântat şi care se dovedeşte un fel de salvator 
al umanităţii. Pe scurt, el aleargă prin toată ţara după extratereştri, care sunt reuniți într- 
un fel de organism numit „Consorţiul”, sau cam aşa ceva. De regulă, „omul binecuvântat” 
le dă peste cap proiectele extratereştrilor, legate de o agendă biologică, psihologică, sau 
de altă natură. 


În primul week-end din octombrie 1999, episodul din Primul Val a avut ca temă 
industria muzicii. În film apărea o formaţie muzicală numită „Big Sur” sau cam aşa ceva, 
iar producătorul acesteia era un tip trecut prin multe, care se numea întâmplător chiar 
„Preston”. Acest Preston împreună cu unul din membrii formaţiei făceau parte dintr-un 
grup de extratereştri. Potrivit scenariului, Preston a construit un fel de dispozitiv secret pe 
care l-a ataşat la aparatura de înregistrare. Dispozitivul avea rolul de a declanşa un 
hormon la adolescenţii care ascultau apoi muzica formaţiei, şi care înnebuneau şi 
comiteau tot felul de acte violente. Altfel spus, ideea era a unei conspirații prin care 
extratereştrii implantau anumite semnale în muzica ascultată de oameni, manipulând 
astfel civilizaţia umană. Episodul mi s-a apărut foarte interesant, căci făcea o paralelă 
destul de apropiată cu ceea ce am făcut eu în industria muzicii. Pe timpuri am fost un 
maestru al acestor mixări şi ştiam exact ce îşi doreşte publicul să asculte. 


Episodul nu s-a oprit însă aici. O parte din membrii formaţiei doreau să-l 
concedieze pe Preston, dar ceilalţi s-au opus, conştienţi că Preston ştie cel mai bine ce îşi 
doreşte să asculte publicul şi cum să le distribuie muzica. Dându-şi seama că au nevoie de 
el, membrii formaţiei au decis să îl păstreze pe Preston. Între timp, acesta continua să 
introducă anumite semnale în muzica lor, care îi făceau pe puşti să înnebunească. 


Preston le-a propus membrilor formaţiei să îşi creeze un studio particular de 
înregistrări şi un sistem personal de distribuţie. V-am povestit deja de compania mea, 
Buddah Records. Deşi nu am reuşit niciodată să îmi creez propria mea firmă de 
distribuţie, trebuie să recunosc că am făcut mari eforturi în această direcţie, şi chiar l-am 
angajat pe Neil Bogart. 


Pe scurt, episodul cu pricina reflectă cu fidelitate lucrurile de care m-am ocupat 
eu în industria muzicii. Producătorii au păstrat chiar şi prenumele meu pentru eroul lor 
principal. Lucrul care mi se pare însă cel mai curios este faptul că scenariul a fost scris, 
iar episodul a fost produs şi difuzat înainte ca eu să fi terminat această carte. Mă întreb 
sincer dacă nu cumva au făcut acest lucru pentru ca atunci când va apărea cartea, cititorii 
să rămână cu impresia subconştientă că aş fi un om rău care îi reprezintă pe extratereștri. 
Sau poate că un producător cu care am lucrat în trecut doreşte să distragă în acest fel 
atenţia publicului de la anumite lucruri pe care le prezint în această carte. Nu îmi dau 
seama despre ce este vorba, dar cu siguranţă cineva încearcă să transmită un mesaj. Este 
ca şi cum ar afirma că Preston Nichols a fost într-adevăr o persoană faimoasă în industria 
muzicii. Hollywood-ul este vestit pentru micile adevăruri pe care le intercalează cu 
minciunile lor, făcând lucrurile să pară foarte încurcate. De data aceasta, s-au întrecut pe 
ei înşişi. 


Capitolul 20 
Stânca în formă de piramidă şi discul cu laser 


Pe la sfârşitul anilor 30 a fost descoperită scanarea ultrasonică. Armata a căpătat 
astfel o nouă jucărie, de care s-a folosit imediat. Unul din primele proiecte ale militarilor 
a fost o scanare ultrasonică a întregii ţări, pentru a afla ce se ascunde sub suprafața 
solului. La Montauk ei au descoperit o turbulenţă. Pe harta scanării ultrasonice aceasta 
apărea ca o stâncă uriaşă în formă de piramidă, situată sub satul Montauk. Piramida avea 
suprafaţa bazei de circa 2-3 kilometri pătraţi şi o înălțime de 3-4 kilometri. Convinşi că 
este o piramidă construită de om, militarii au pus la cale un nou proiect, care avea să 
schimbe pentru totdeauna realitatea din Montauk Point. 


Pe la începutul anilor 40, probabil în anul 1941, Montauk Point a devenit un 
şantier de săpături. Aşa au dispărut vechile piramide indiene fotografiate mai demult, pe 
care le-am prezentat în cartea Piramidele din Montauk. Deşi nu ştiu acest lucru cu toată 
certitudinea, am convingerea că aceste piramide au fost localizate cândva la Montauk 
Point, nu departe de Camp Hero. Armata a construit imensa bază subterană de la 
Montauk, în principal cu scopul de a ajunge la stânca în formă de piramidă de sub sat. 
Iniţial au fost construite patru niveluri ale bazei, două subterane şi două la suprafaţă. Cele 
două nivele situate deasupra solului au fost acoperite cu pământ şi făcute să pară un fel de 
movile. Pe scurt, întreaga topografie a Montauk Point a fost schimbată radical, lucru 
indicat cu claritate de vechile hărţi ale regiunii. Există inclusiv fotografii vechi care arată 
că, pe timpuri, Montauk Point era un şes acoperit cu iarbă pe care păşteau vite. La ora 
actuală, tufişurile şi crângurile acoperă întreaga regiune, făcând accesul în zonă foarte 
dificil. La sfârşitul proiectului, numărul nivelurilor subterane a ajuns la patru. Tot în 
această perioadă, militarii au reconstruit şi buncărele pentru armament. 


Pe la începutul anilor 50, a avut loc o campanie în care s-a atras atenţia 
populaţiei din regiune că zona coastei se erodează. Pentru ca farul din Montauk să nu se 
prăbuşească în ocean, s-au adus pietre şi nisip şi s-au construit diguri, protejând astfel 


Montauk Point de furia elementelor naturii. Folosindu-se de acest pretext, armata a 
construit alte două niveluri subterane (cinci şi şase) în baza de la Montauk. 


Abia pe la sfârşitul anilor 60 s-a început săparea unor tuneluri care să facă 
legătura cu piramida din adâncuri. Pe la jumătatea anilor 70, militarii au ajuns la piramidă 
şi au descoperit un fel de poartă de intrare. În interiorul piramidei ei au găsit mai multe 
încăperi. Într-una din ele se afla un dispozitiv străvechi, rămas probabil de pe timpul 
Atlantidei. Acesta era alcătuit din discuri uriaşe de cristal, cu un diametru de aproximativ 
un metru. Au fost descoperite de asemenea dispozitive de ascultare, care au arătat că 
aceste discuri erau de fapt nişte înregistrări audio. Studierea acestei tehnologii a dus apoi 
la inventarea CD-urilor care există la ora actuală pe piaţă. 


Capitolul 21 
Spionaj şi furt 


Îmi dau seama că o parte din cititori ar dori să ştie mai multe în legătură cu 
amplificatorul mental şi cu aparatul Biofiss, pe care le-am descris într-un capitol anterior 
din această carte. Probabil că unii ar fi chiar interesaţi să le cumpere. În prima ediţie a 
Proiectului Montauk am introdus o notă în care le-am sugerat tuturor celor interesaţi să 
cumpere echipament psihotronic să mă contacteze la Laboratorul Spaţio-Temporal (la o 
adresă indicată în carte). Această linie deschisă cu publicul a fost din păcate întreruptă 
din cauza unor circumstanţe nefericite care s-au petrecut în anul 1995 şi care au fost 
descrise în The Montauk Pulse, un buletin trimestrial scris de Peter Moon, care a apărut 
regulat începând din anul 1993. 


În ziua de vineri, 24 februarie 1995, Laboratorul Spaţio-Temporal a fost vizitat 
de şase oficiali care pretindeau că sunt de la Administraţia Alimentelor şi 
Medicamentelor. Doi dintre ei erau înarmaţi. Cei şase m-au contactat şi mi-au cerut să 
întrerup imediat producţia şi vânzarea de biosonde. O biosondă este un dispozitiv de 
radionică pe care l-am conceput şi care este alcătuit dintr-o bobină de cupru plasată în 
interiorul unei cutii din lemn. Racordată la reţeaua electrică, emite o frecvenţă nulă din 
punct de vedere electronic. 


Teoria radionică spune că dacă introduci în biosondă un obiect-martor (care 
poartă vibrația unei persoane, cum ar fi o agrafă de păr sau o fotografie) alături de un alt 
obiect, acesta din urmă va influenţa persoana identificată de obiectul-martor. Spre 
exemplu, dacă doreşti ca doi oameni să se îndrăgostească, poţi introduce în biosondă 
fotografiile lor, alături de o inimioară sau de un alt talisman de dragoste. Dacă doreşti ca 
cineva să se vindece, îi poţi introduce un fir de păr sau o fotografie, alături de o plantă sau 
de un alt remediu vindecător. La fel de bine, poţi introduce o foaie de hârtie pe care ai 
scris „sănătate”. 


Personal, nu am susţinut niciodată şi nu am recomandat nimănui biosonda ca un 
aparat pentru vindecare, ştiind că întregul proces depinde de forţe invizibile, care nu pot 
fi luate în calcul de către medicina oficială. De aceea, le-am cerut tuturor cumpărătorilor 
aparatului să semneze un formular prin care să ateste faptul că sunt conştienţi că nu 
cumpără un aparat folosit pentru vindecare. Asta nu înseamnă că nu am primit numeroase 
relatări de la oameni care mi-au indicat că aparatul este eficient în cazuri de vindecare, 
dar şi pentru obţinerea unor produse agricole de calitate. Chiar şi în aceste condiţii, 
agenţii FDA (n.n. de la Food and Drug Administration) au pretins că biosondele erau 
instrumente medicale fără licenţă. Au intrat în sediul laboratorului fără să aibă mandat de 
percheziţie, susținând că a apărut o lege nouă care le dă dreptul să facă acest lucru dacă 
există indicii că cineva încalcă legislaţia în vigoare. Nu exclud posibilitatea ca acei 
oameni să nu fi fost de la FDA. Comportamentul lor era agresiv şi menit să mă 
intimideze. Din cauza hărțuielilor lor, am fost nevoit să închid Laboratorul Spaţio- 
Temporal şi să întrerup vânzarea de echipamente. În acest fel, viaţa mea a devenit mult 
mai uşoară. 


Deşi această istorie nu reprezintă o veste prea bună pentru cei interesaţi să 
cumpere o parte din echipamentul meu psihotronic, se pare că există speranţe pentru cei 
interesaţi să experimenteze amplificatorul mental. Totul se leagă de o întâmplare care a 
început în anul 1984. 


La crearea Societăţii Internaţionale Tesla, pe care am fondat-o împreună cu 
câţiva prieteni, am ţinut o conferinţă pe tema electromagnetismului cuantic şi am făcut o 
demonstrație a primului sistem audio bioelectric. Acest aparat rudimentar a fost un 
antemergător al amplificatorului mental şi al dispozitivului Biofiss, dar a funcţionat pe 
baza aceloraşi principii. Sistemul audio era alcătuit dintr-un magnetofon de studio vechi, 
de dimensiuni mari, un procesor digital construit de mine, două amplificatoare audio 
marca Fisher recondiţionate şi mai multe difuzoare Altec, în care am introdus nişte 
bobine ciudate. Sistemul crea un sunet 3-D minunat, pe care participanţii la conferinţă 1- 
au savurat. Mulţi au rămas chiar surprinşi de acurateţea şi profunzimea lui. Pe scurt, 
conferinţa a avut succes. 


Când a sosit timpul să ne întoarcem acasă, mi-am împachetat cu atenţie toate 
echipamentele. Aveam nişte cutii frumoase din lemn pentru receptoare şi pentru 
echipamentul audio. Le-am încărcat pe toate în avionul pe care l-am luat din Denver. 
După o escală la Chicago, mi-am continuat zborul către New York, unde am ajuns cu 
bine. Când mi-am despachetat lucrurile, primul lucru care mi-a sărit în ochi a fost că 
patru plăci cu circuite integrate din sistemul audio erau deconectate. Unitatea avea patru 
asemenea plăci, orientate vertical şi conectate la nişte mufe. În partea de sus exista o 
piesă din cauciuc care le ţinea fixate pe placa principală, la fel ca în cazul unui computer. 
De aceea, singura modalitate de a le deconecta era de a scoate partea de sus, care ţinea 
plăcile. Când am despachetat receptorul, am constatat că butonul acestuia era blocat. 
Când am verificat, am remarcat că rola de ghidare era deconectată mecanic. Privind mai 
atent, am constatat că şuruburile din transformatoarele de frecvenţă intermediară erau 
scoase. În partea din faţă nu mai existau decât două şuruburi din 16. Se pare că cineva de 
desfăcut echipamentul şi l-a reasamblat în mare grabă. Am constatat şi alte defecţiuni. Pe 
scurt, sistemul era de nefolosit şi trebuia reparat. În mod evident, cineva îmi umblase prin 
echipamente, cel mai probabil în timpul escalei de la Chicago. Singura concluzie era că la 
conferinţă a participat şi un spion industrial, care şi-a informat superiorii. Se pare că 
aceştia au avut o influenţă suficient de mare ca să dispună prelungirea escalei din 
Chicago peste limitele normale. Astfel de lucruri se petrec tot timpul în sfera industriei. 
Nu am înţeles ce s-a întâmplat atunci decât şase luni mai târziu. 


În iarna următoare, un prieten cu care am lucrat pe timpuri şi-a luat o slujbă la 
Alpine Electronics din Long Island City. Când i s-a făcut turul laboratoarelor, el a 
remarcat într-un colţ un dispozitiv care i s-a părut familiar. Era un banc de lucru cu vreo 
12 şasie, pe care se aflau amplificatoarele recondiţionate şi modificate de mine pentru 
sistemul audio demontat cu atâta brutalitate în vara trecută. Când i-a întrebat despre ce 
este vorba, inginerii de acolo i-au spus că încercau să copieze un amplificator inventat de 
concurenţă. Au adăugat că au conceput 12 asemenea aparate, dar nu reuşeau să-şi dea 
seama cum funcţionează ele. Singura concluzie este că spionul de la Alpine a fotografiat 
totul în timpul escalei din Chicago, iar inginerii de acolo au încercat să îmi copieze 
amplificatoarele şi să obţină sunetul 3-D pe care îl creasem eu. Nu au avut succes pentru 
simplul motiv că le lipsea înţelegerea principiilor ezoterice implicate în construirea 
respectivului sistem. 


În cele din urmă, compania s-a mutat din Long Island în Japonia, unde a putut 
concepe un convertor care transformă semnalul digital al unui CD-player într-un sunet 
analog, fiind o replică a procesorului meu. CD-playerele anterioare foloseau convertoare 
R2R. Personal, am reuşit să îmbunătăţesc calitatea sunetului prin modificarea rutinelor de 
auto-corelare concepute inițial de Bob Carver, cel care a inventat echipamentul audio 
pentru aparatul Phase Linear. La ora actuală, toate CD-playerele de pe piaţă folosesc 
convertoare similare cu ale mele. 


Deşi aceste convertoare îmbunătăţesc calitatea sunetului, ele nu creează în sine 
un sunet tridimensional. Pentru a obţine acest efect, am adăugat la sistemul meu audio 
mai multe amplificatoare cu tuburi vidate. Japonezii nu au reuşit să reproducă acest 
sistem decât după inventarea cipurilor în formă de tuburi. Aceste cipuri sunt nişte 
tranzistori solizi care imită tuburile vidate. Au fost create iniţial de armată şi oferite sub 
licenţă industriei. Funcţia de evacuare a cipului elimină aerul, creând o stare de vid. Cipul 
este conectat cu o pompă, iar spaţiul interior este sigilat astfel încât cipul chiar conţine un 
spaţiu vidat. Acest spaţiu este atât de mic încât poţi obţine efecte cuantice cu numai 60-70 
de volţi, pe care tuburile mai mari nu le-ar putea obţine decât cu 400-500 de volţi. 


Dacă sunteţi interesat de cele mai bune sisteme audio disponibile la ora actuală, 
nu trebuie neapărat să apelaţi la mine. Practic, toate amplificatoarele de astăzi folosesc 
astfel de cipuri în locul vechilor tuburi vidate. Multe dintre ele folosesc cipurile pentru a 
recrea structura tuburilor vidate. Amplificatorul cel mai bun este cel de tip FET, alcătuit 
în întregime din tranzistori FET. Iniţialele FET provin de la Field Effect Transistor, 
primul derivat al tranzistorului de suprafață. Acesta a fost ciudatul tranzistor despre care 
am vorbit în cartea O nouă vizită la Montauk şi care a fost produs de Compania E.T. din 
Long Island. Dacă aveţi un amplificator FET, îl puteţi conecta la CD-playerul 
dumneavoastră, eliminând însă amplificatorul de prelucrare analogă care îl însoţeşte de 
regulă. Personal, conectez direct mufa de ieşire a CD-playerului la mufa de ieşire a 
convertorului, şi apoi la amplificator. În acest fel, obţin un sunet tridimensional. Deşi nu 
are o imagine eterică corespondentă, sunetul se apropie mult de cel obţinut prin aparatul 
Biofiss. Acesta nu este un aparat de biofeedback, căci nu primeşte un semnal audio. 


Deşi cărţile lor tehnice nu menţionează acest lucru, ştiu sigur că aparatura mini- 
stereo de la Denon (care este atât de scumpă) conţine cipuri în formă de tuburi. Ea 
reprezintă tot ce puteţi găsi mai performant pe piaţă la ora actuală şi se vinde cu circa 
1500 de dolari. O parte din sistemele audio JVC conţin astfel de cipuri, şi înclin să cred 
că Aiwa le foloseşte de asemenea în toate sistemele lor mini-stereo. 


Dacă sunteţi obsedat de amplificatorul mental şi aveţi şi resursele financiare 
pentru a vă procura unul, vă sugerez să vă păstraţi economiile. Aceste aparate sunt foarte 
scumpe şi foarte greu de asamblat. I-am procurat odată un astfel de aparat unui domn care 
a insistat foarte mult. Întrucât era dispus să plătească o sumă considerabilă, am acceptat 
să fac acest lucru şi i-am procurat toate piesele necesare. Cred însă că în final s-a speriat 
de efectele aparatului, căci am constatat că s-a adunat praful pe el. Aceste lucruri nu sunt 
un fel de jucării. 


Partea a doua 
Capitolul 22 
Afacerea radioului 


În prima parte a cărţii v-am prezentat câteva concluzii la care am ajuns lucrând 
ca inginer de sunet. Ca de obicei, nu mi-au revenit toate amintirile, aşa că mai rămân 
multe lucruri de descoperit, cu atât mai mult cu cât avem de-a face cu fenomene 
temporale. În cea de-a doua parte voi insista asupra câtorva experienţe prin care am trecut 
de când am scris cartea Proiectul Montauk. De atunci şi până în prezent au trecut câţiva 
ani buni, timp în care cititorii nu mai ştiu ce s-a întâmplat cu mine. Motivul pentru care 
nu am dezvăluit până acum aceste evenimente este că până recent am considerat 
periculos să fac publice aceste lucruri în forma unei cărţi. Între timp, situaţia pare să se fi 
schimbat. 


Povestea începe pe la începutul anilor 90, când experienţa pe care am acumulat- 
o în domeniul muzicii şi al electronicii m-a ajutat să devin proprietarul mai multor posturi 
de radio. Deşi afacerile mele din anii anteriori îmi aduseseră venituri considerabile, nu 
am investit aceşti bani în industria radio. De fapt, am cheltuit cea mai mare parte din bani 


pe cercetări, pe crearea anumitor tehnologii şi pe derularea mai multor proiecte. După ce 
am început să vorbesc public despre Proiectul Montauk, făcând foarte multe valuri în 
industria apărării, angajatorul meu (care este unul din principalii sub-contractori ai 
armatei) m-a concediat. Când l-am cunoscut pe Peter Moon şi am început să scriem 
împreună cărțile din seria Montauk, situaţia mea financiară nu era deloc roză. La scurt 
timp, am avut norocul să mă întâlnesc cu un fost coleg de şcoală, care m-a introdus din 
nou în industria radioului. Aşa a început o nouă aventură, concepută se pare cu scopul de 
a face din nou posibile călătoriile în timp. 


Experienţa mea în domeniul radioului a început în anul 1974, când am fost 
angajat ca specialist în înregistrări şi transmisiuni de Riker/Maxson Audio Visual 
Services Corporation. La început, Riker/Maxson m-a angajat ca tehnician, iar apoi ca 
inginer consultant. În această perioadă, am lucrat pentru unul din principalele posturi de 
radio din New York City, WCBS FM 101.1, care aparţinea companiei Columbia. Era 
perioada în care acest post a început să dea melodii de altădată: Golden Oldies. Întregul 
sistem al staţiei era automatizat, folosind cartuşe de benzi. Dacă vă mai amintiţi benzile 
cu opt track-uri de altădată, la fel erau şi benzile folosite de acest post de radio, cu 
diferenţa că aveau numai patru track-uri. Postul avea un număr uriaş de benzi, depozitate 
în nişte cutii cilindrice. Acestea se roteau şi un braţ mecanic scotea banda comandată, o 
introducea în aparatul de citire, după care o introducea la loc, cilindrul se rotea din nou şi 
braţul mecanic scotea o altă bandă. Era ca o cutie muzicală uriaşă (din cele folosite în 
baruri). Cel care a creat acest sistem am fost eu. 


Dat fiind că generatoarele stereo FM din acea perioadă nu erau foarte stabile, am 
creat un sistem care permitea folosirea codificatorului stereo o singură dată pentru fiecare 
melodie. Rulam cartuşele cu o viteză de 37 de centimetri pe secundă şi am creat un 
sistem stereo pentru benzi cu două track-uri. Jumătate de bandă era înregistrată cu un 
track, iar cealaltă jumătate cu celălalt track. Am creat acest sistem pentru a pune L + R 
(canalul stâng plus canalul drept) pe un track şi L — R (canalul stâng minus canalul drept) 
pe celălalt track, la 38 kilohertz. În final, tot ce aveam de făcut era să luăm cele două 
track-uri, să le suprapunem şi să le introducem în transmiţător. Sistemul nu a devenit 
foarte popular în industria radio, dar reţeaua Columbia l-a preluat de la Roker/Nixson. 
Fiind angajat la Riker, le-am reparat deseori celor de la CBS transmiţătorul şi am lucrat 
mult la echipamentele lor de studio. Între 1974-1982 am fost un personaj destul de 
cunoscut la CBS FM. 


În timp ce lucram la CBS, m-am întâlnit cu o fostă colegă de şcoală, căreia am 
să-i spun Patty. Ne-am întâlnit de mai multe ori şi ne-am recunoscut reciproc. Am căzut 
de acord amândoi că nu ne-am schimbat foarte mult din vremea când mergeam împreună 
la şcoala St Mary, în clasa a opta. Patty era avocat şi se specializase în legislaţia 
comunicaţiilor. Aşa se explică de ce am întâlnit-o atât de des la CBS. Ne-am împrietenit 
într-o oarecare măsură, dar după ce m-am întors în industria de apărare nu ne-am mai 
revăzut. 


Pe neaşteptate, în anul 1992 am primit un telefon de la Patty. Mi-a spus că a 
plecat de mult de la CBS FM şi că între timp soţul ei a murit. A adăugat că are nevoie de 
ajutorul meu, căci a cumpărat împreună cu doi prieten avocaţi licenţa WALK radio de la 
Jack Ellsworth, pe frecvenţa de 103.1. Dacă îmi amintesc corect cifra, au plătit un milion 
de dolari pentru licenţă. După părerea mea, au plătit un preţ prea mare, dar oricum, era 
ultima licenţă liberă din Long Island. Una peste alta, cumpărarea licenţei şi instalarea 
birourilor îi lăsaseră fără bani. Între altele, nu aveau nici echipamentele necesare. 
Altădată, regulamentul FCC i-ar fi silit să facă un depozit bancar de 250.000 sau 500.000 
de dolari, ca garanţie că vor putea opera staţia inclusiv după construcţia ei. Din fericire, 
aceste reguli nu se mai aplicau. Era suficient să obţii un permis de construcţie şi îţi puteai 
crea un post de radio. Patty mi-a oferit o treime din acţiunile postului dacă asiguram tot 
echipamentul necesar şi mă angajam să-l instalez şi să conduc staţia timp de un an. Fiind 
cu finanţele la pământ, afacerea mi s-a părut foarte bună la acea dată. Cartea Proiectul 
Montauk începuse să se vândă, dar nici ea, nici celelalte cărţi din serie care au urmat, nu 


mi-au adus venituri foarte mari. Economiile pe care le aveam îmi ajungeau ca să cumpăr 
acele piese sau echipamente pe care nu le aveam deja sau pe care nu le puteam construi 
singur. Şi uite-aşa, a început să emită postul de radio B 103 WBZO. Nu aveam 
transmisiuni în direct şi întregul echipament era automatizat. Computerul activa alternativ 
cele două CD-playere, iar reclamele şi publicitatea erau înregistrate pe hard disc. Practic, 
am condus staţia de acasă de la mine, ducându-mă la studio doar din când în când, pentru 
a schimba programul computerului şi pentru a înregistra noi cartuşe cu melodii. Am 
condus în acest fel postul de radio timp de doi ani. 


Pe neaşteptate, postul a devenit extrem de popular, ajungând pe locul şase ca 
popularitate între posturile de radio de pe insulă. Imediat, Patty şi ceilalți doi avocaţi şi-au 
vândut partea de acţiuni, fără să mă consulte. Întrucât aveau împreună două treimi din 
acţiuni, oricum nu i-aş fi putut împiedica. Şi-au vândut acţiunile companiei Barnstable 
Broadcasting Corporation. Întotdeauna am făcut glume pe seama acestei companii, 
afirmând că are degetul maro, căci tot ce atingea în materie de radio se transforma în 
bălegar. Acţiunile mele, care într-o perioadă valorau circa 750.000 de dolari, au crescut 
brusc la 5 milioane, într-un interval de numai două luni. Motivul era că Barnstable oferise 
în total pentru postul de radio 12 milioane de dolari. Nimeni nu mai plătise vreodată o 
sumă atât de mare pentru un micuţ post de radio local, care nu emitea decât de 3-4 ani. A 
fost o tranzacţie fără precedent. Alte afaceri şi o serie de evenimente bizare care au urmat 
în viaţa mea m-au făcut să mă întreb dacă nu cumva o forță invizibilă dorea să mă ajute 
să realizez anumite lucruri. Veţi înţelege din povestea care urmează de ce mi-am pus 
această întrebare. 


Îi cunoşteam deja pe cei de la compania Barnstable, căci mai făcusem afaceri cu 
ei. Pe vremea când au cumpărat vechea IBC (Island Broadcasting Corporation), au 
cumpărat odată cu ea şi câteva posturi de radio micuţe care nu mergeau foarte bine şi pe 
care mi le-au vândut mie. Am putut să cumpăr şi să utilez aceste posturi cu dividendele 
pe care le-am primit de la postul B 103. După vânzarea B 103, am pierdut aceste 
dividende şi nu mi-am mai permis să susţin financiar aceste posturi, aşa că am încheiat o 
nouă afacere cu cei de la Barnstable, prin care le-am cedat înapoi posturile contra unei 
cote-părţi din acţiunile lor. Nu am putut folosi banii câştigaţi în urma tranzacţiei cu postul 
B 103 din motive legate de taxe şi impozite, pe care le voi explica ulterior. 


Am rămas angajat la B 103 ca şi consultant executiv, dar nu mă mai ocupam 
decât de partea tehnică. Lucrurile au continuat astfel timp de doi ani, după care cei de la 
Barnstable s-au decis să vândă postul, pe motiv că doreau să cumpere frecvenţa de 103.5 
din Manhattan. La acea vreme existau o serie de reglementări care obligau companiile să 
nu deţină mai mult de un anumit număr de posturi de radio în districtul New York. Pentru 
a putea cumpăra frecvenţa de 103.5, Barnstable trebuia să renunţe la câteva staţii mai 
mici. Între timp, B 103 scăzuse mult în popularitate, ajungând pe locul 12 sau 13. Dat 
fiind că deţineam încă acţiuni la compania lor, Mike Conet, vicepreşedintele companiei 
Barnstable, m-a întrebat dacă nu doresc să cumpăr postul de radio B 103. Am negociat şi 
am acceptat să preiau două treimi din acţiunile postului contra sumei de şase milioane de 
dolari (echivalate în acţiuni ale companiei). 


V-aţi putea întreba ce m-a determinat să dau atâţia bani pe un post de radio în 
condiţiile în care tocmai primisem un cec atât de gras. Motivul este cât se poate de 
simplu: se numeşte impozitare. Dacă mi-aş fi „încasat” profiturile, aş fi rămas cu foarte 
puţin după scăderea impozitelor. Vă vine sau nu să credeţi, nu aş fi rămas cu mai mult de 
800.000 de dolari. Una din soluţiile legale care pot fi aplicate în astfel de cazuri este aşa- 
numita „capitalizare a corporației”, care este scutită de impozitare. Altfel spus, banii pot 
fi investiţi într-o corporație pentru cumpărarea altei proprietăţi. Probabil că un contabil v- 
ar putea explica mai bine despre ce este vorba, dar ideea este să eviți impozitarea 
câştigului de capital. În afara faptului că nu am avut de plătit impozite uriaşe, aveam şi 
posibilitatea de a declara dividende la sfârşitul fiecărui trimestru, primind astfel un venit. 
Deşi şi venitul este impozitat, diferenţa este ca de la cer la pământ faţă de impozitele pe 
câştigul de capital. În aceste chestiuni legate de evitarea taxelor, IRS-ul (n.n. fiscul 


american) a stabilit anumite limite de timp pentru fiecare caz în parte, cuprinse de regulă 
între 3-7 ani, după care îţi poţi retrage toţi banii, plătind nişte taxe obişnuite. Am 
simplificat şi de această dată chestiunea, ca să o puteţi înţelege mai bine. Dacă doriţi să 
faceţi aşa ceva, vă recomand să consultaţi un contabil priceput. În esenţă, acestea sunt 
regulile de care se folosesc oamenii bogaţi pentru a evita să plătească impozite uriaşe. 


Dat fiind că Barnstable continuă să deţină o treime din acţiunile B 103, postul 
este considerat încă o filială a sa. Eu sunt însă cel care controlează decizia executivă, 
lucru foarte bun, căci, aşa cum spuneam, cei de la Barnstable parcă au un deget maro. 
Când m-am întors înapoi, am constatat că nu mai aveau decât o listă cu 30 de cântece pe 
care le roteau între ele. Nici măcar nu le schimbau orele. De pildă, dacă ascultai astăzi un 
anumit cântec la ora 10:00 dimineaţa, puteai fi sigur că şi a doua zi aveai să auzi acelaşi 
cântec la aceeaşi oră. Nu este de mirare că popularitatea postului a scăzut dramatic. Cei 
de la Barnstable nu au vrut să mărească lista cu melodii, căci trebuiau să facă rapoarte 
suplimentare cu drepturi de autor şi alte asemenea lucruri birocratice. Le-am sugerat să 
activeze cel puţin funcţia „shuffle” a computerului, astfel încât melodiile să fie puse la 
întâmplare. În cele din urmă, numărul de melodii a crescut şi postul de radio şi-a revenit. 


În toată această perioadă s-au întâmplat destule lucruri. Contabilul meu m-a 
sfătuit să îmi diversific portofoliul, extinzându-mă în domeniul imobiliar. De aceea, m- 
am dus la un broker specializat în imobiliare şi i-am spus că doresc să cumpăr un mall. 
Aveam circa două milioane de dolari de investit. Mi-a răspuns că aveam de ales între şase 
magazine la acest preţ. Trei săptămâni mai târziu, brokerul m-a sunat şi mi-a spus că are 
o oportunitate fantastică de afaceri. Tocmai s-a pus un mall în vânzare şi a fost rugat să 
intermedieze afacerea. Acesta avea circa 20 de magazine şi era situat lângă Port 
Jefferson. Existau trei proprietari, din care unul tocmai murise. Ceilalţi doi trebuiau să 
plătească taxe de succesiune, aşa că erau nevoiţi să vândă rapid proprietatea. Dacă 
puteam oferi un milion şi jumătate de dolari, ceea ce însemna mult sub valoarea de 
inventar, puteam cumpăra mall-ul. Am verificat datele afacerii şi am descoperit că este 
într-adevăr un chilipir. Am semnat actele şi în scurt timp am devenit proprietar de mall. 


Şase luni mai târziu m-a căutat un domn cu un nume evreiesc, care m-a 
informat că odată cu mall-ul am cumpărat şi o altă clădire situată la periferia 
magazinului, unde se afla parcarea. De fapt, cea care construise clădirea după propriile 
sale specificaţii era o companie de telefonie, care a şi închiriat-o pe o perioadă de 30 de 
ani. Până la urmă, s-a dovedit că nu deţineam propriu-zis dreptul de proprietate asupra 
clădirii, ci asupra terenului pe care era construită aceasta. Chestiunea a devenit de 
actualitate deoarece contractul de închiriere pe 30 de ani tocmai a expirat, compania de 
telefonie urma să se mute, iar bărbatul cu pricina, care era adevăratul proprietar al 
clădirii, dorea să mi-o vândă mie. I-am răspuns că nu sunt interesat. Fiind dornic să vândă 
cu orice preţ, individul mi-a oferit pe lângă clădire încă patru construcţii industriale 
situate în spatele ei. Era o afacere bună pentru circa un milion de dolari, cât îmi cerea, aşa 
că m-am trezit proprietar peste întreaga zonă. Nici nu am semnat bine contractul că am 
fost abordat de FG Industries. Avocaţii acestei companii mi-au spus că doresc să cumpere 
parcul industrial din spate şi mi-au oferit opt milioane de dolari. Suma era prea mare 
pentru a o putea refuza. Până la urmă, le-am vândut întreaga zonă, inclusiv mall-ul de la 
care a pornit întreaga mea afacere imobiliară. 


Probabil că după ce au citit aceste rânduri, mulţi cititori consideră că sunt un om 
de afaceri de excepţie. Eu nu sunt însă de această părere. Am făcut toate aceste afaceri în 
urma sfaturilor bune primite de la avocaţi şi consultanţi, iar norocul a jucat cu siguranţă 
un rol decisiv în această poveste. Oricum, cealaltă faţă a monedei era că toţi aceşti bani 
erau mai mult pe hârtie. Contul meu personal din bancă nu a crescut prea mult. Spuneam 
mai devreme că m-am întrebat dacă nu cumva nişte forţe invizibile lucrează pentru a-mi 
favoriza anumite proiecte. Dacă un om ca mine primeşte sume mari de bani, este 
imposibil să nu îi risipească pe diferite proiecte (în special echipamente) şi să nu producă 
tot felul de efecte interesante. Desigur, printre acestea se numără şi cercetările legate de 
călătoriile în timp. Oricare ar fi răspunsul la întrebarea de mai sus, s-a dovedit în scurt 


timp că în afara forţelor pozitive mai existau şi altele, care nu erau la fel de prietenoase ca 
primele. Aceste forţe şi-au arătat faţa hidoasă în anul 1996, când prietenul şi asociatul 
meu John Ford a fost arestat şi închis. 


Capitolul 23 
Arestarea lui John Ford 


Mulţi oameni care se ocupă de fenomenul OZN au auzit de John Ford. Pentru 
cititorii care nu au auzit de el, fac precizarea că a fost preşedintele Long Island UFO 
Network, o organizaţie non-profit pe care a fondat-o împreună cu Richard Stout. John a 
fost unul din cei mai buni investigatori ai fenomenului OZN din Long Island. A făcut 
multe valuri şi a fost extrem de consecvent în investigaţiile sale, fiind uneori de-a dreptul 
plictisitor pentru cei din jur. Mă solicita de multe ori să-l ajut cu anchetele sale, în special 
când avea nevoie să măsoare câmpurile electromagnetice în zonele în care existau 
rapoarte că ar fi căzut OZN-uri. Am lucrat împreună mulţi ani. 


Pe data de 13 iunie 1996 trebuia să mă prezint acasă la John. Înainte de a pleca 
la drum, am primit un telefon de la o doamnă care nu s-a recomandat. Aceasta mi-a spus 
doar că este din districtul New York şi m-a avertizat să nu mă duc la John. A adăugat că 
aş avea probleme dacă m-aş prezenta. I-am ascultat sfatul şi am rămas acasă. Chiar în 
acea seară, John Ford şi Joseph Mazzuchelli au fost arestaţi şi ţinuţi în custodie de poliţia 
din districtul Suffolk, sub mai multe capete de acuzare. Odată cu ei, a mai fost arestată şi 
o altă persoană, pe nume Edward Zabo. Acuzaţia cea mai bizară între toate era că au 
conspirat să îl otrăvească şi să îl ucidă pe John Powell, liderul Partidului Republican din 
Suffolk County, prin introducerea de radiu în pasta de dinţi a acestuia. Deşi această 
acuzaţie sună de-a dreptul comic şi este practic imposibil de realizat, arestarea a făcut 
vâlvă şi a ţinut capetele de afiş ale tuturor ziarelor din New York, fiind prezentată 
inclusiv ca ştirea serii de către toate posturile de televiziune. Ce mai, era o lovitură de 
presă. Alte acuzaţii se refereau la posesia de substanţe ilegale (radiul) şi de arme de foc 
fără licenţă. Procurorul districtului a chemat mas-media acasă la John şi i-a pus pe 
reporteri să filmeze interiorul acesteia, inclusiv panoplia sa de arme de foc. Se pare că 
intenţia autorităţilor era de a-l prezenta pe John ca un fel de „nebun cu apucături violente, 
membru al unor organizaţii teroriste”. În cele din urmă, spre surpriza unanimă, s-a 
dovedit că nu făcea parte din nici o organizaţie teroristă, iar armele pe care le poseda erau 
toate dobândite legal şi înregistrate. În mod normal, procuratura şi mas-media ar fi trebuit 
să dea înapoi, dar nimeni nu şi-a dat osteneala să corecteze afirmaţiile iniţiale. Mas-media 
nu a făcut decât să raporteze concluziile procuraturii. 


Această perioadă a fost foarte grea şi foarte neplăcută pentru mine şi pentru toţi 
cei care îl cunoşteau pe John Ford. De îndată ce a putut, m-a sunat din închisoare, căci 
eram singura persoană din Long Island care îl putea ajuta. Mama sa murise de puţin timp. 
Mai avea un frate şi o soră, care nu locuiau însă în Statul New York, şi oricum nu agreau 
deloc punctul său de vedere asupra OZN-urilor. Fiind singurul în care avea încredere, m- 
a rugat să mă duc acasă la el şi să îi hrănesc animalele de casă, veghind totodată să nu 
apară acte de vandalism sau alte probleme. 


Cauţiunea a fost fixată la suma ameţitoare de 500.000 de dolari, pe care 
procurorii ştiau că nu putea să şi-o permită. De regulă, atunci când cineva este arestat 
pentru suspiciunea de crimă, cauţiunea este fixată la 100.000 de dolari. Ford a fost acuzat 
doar de conspirație la comiterea unei crime prin plasarea de radiu într-o pastă de dinţi, 
acuzaţie în cel mai bun caz ridicolă. Nimeni nu fusese ucis, şi cu siguranţă nimeni nu 
credea că această înscenare va funcţiona, chiar dacă a fost făcută cu toată seriozitatea. În 
ce mă priveşte, îl cunoşteam mult prea bine pe John ca să fiu convins că nu dorea să 
ucidă pe nimeni. 


Această poveste a ridicat multe semne de întrebare. Totul era cusut cu aţă albă şi 
părea extrem de ciudat. La prima vedere, motivațiile din culisele arestării lui Ford păreau 


în întregime politice. Mama lui a fost un personaj politic important mulți ani la rând şi el 
însuşi era implicat puternic în Partidul Conservator, care avea legături strânse cu 
republicanii. Principalul său rival era tocmai John Powell, liderul de partid pe care se 
presupunea că a încercat să îl omoare „cu pasta de dinţi”. Povestea ar fi fost de-a dreptul 
amuzantă, dacă John Ford nu ar fi fost dincolo de gratii, fără nici o posibilitate de 
eliberare. 


În timp ce eu mă ocupam de casa lui John, Peter Moon a început să studieze 
aspectele legale ale cazului, inclusiv ale arestării. Procurorul adjunct Martin Thompson a 
pretins că un informator ar fi anunţat pe dat de 12 iunie autorităţile de posibilitatea unui 
complot criminal. În aceeaşi zi, poliţiştii au înregistrat conversațiile telefonice ale lui 
John Ford cu Joseph Mazzuchelli, susținând că i-au auzit pe cei doi discutând despre 
complot. Imediat, i-au şi arestat. Povestea ridica un mare semn de întrebare. De unde ar fi 
putut avea cunoştinţă informatorul de existența unui asemenea complot? Oare dăduse 
anunț Ford că se află în căutarea unor ucigaşi plătiţi? Pe de altă parte, Thompson a 
anunţat că au fost ascultate telefoanele acestuia. Acest lucru nu putea fi făcut decât cu un 
mandat emis de judecător. În caz contrar, ar fi fost considerat încălcarea proprietăţii lui 
Ford. 


După ce a stabilit aceste lucruri, Peter m-a sunat şi m-a întrebat dacă a existat un 
mandat de arestare. Dat fiind că ofiţerii care au făcut arestarea au lăsat un exemplar acasă 
la Ford, am avut grijă să fac o copie după el. În timp ce îi răspundeam lui Peter, am 
remarcat că mandatul de arestare era datat după momentul arestării. Mai târziu, biroul 
procuraturii a pretins că data de pe mandat era incorectă. Când avocatul lui John Ford, 
John Rouse, a cerut o copie după mandatul de arestare, a primit un mandat diferit de cel 
pe care îl găsisem eu acasă la John. Rouse a făcut o petiție, acuzând procuratura de 
emiterea unui document fals, dar judecătorul i-a respins-o. Acesta a fost doar vârful 
aisbergului în ceea ce priveşte succesiunea de ciudăţenii legate de arestarea lui John Ford. 
Doi reporteri diferiţi au investigat cazul şi au ajuns la nişte concluzii uimitoare, dar nici 
un ziar nu a dorit să le publice. Cazul era prea delicat din punct de vedere politic. 


Cel mai tulburător lucru mi s-a părut faptul că cineva dorea să îl scoată pe John 
din circulaţie. După toate aparențele, aceeaşi persoană ar fi dorit să mă scoată şi pe mine 
din scenă, de vreme ce arestarea a fost programată exact în ziua când trebuia să mă 
prezint acasă la John. Se pare însă că eu am avut mai mult noroc. Am primit un telefon 
anonim chiar înainte să plec, prin care am fost avertizat să nu mă duc. Am ascultat 
avertismentul primit şi nu am regretat niciodată acest lucru. 


Pe măsură ce procesul lui John Ford a continuat să se deruleze, Peter Moon s-a 
ocupat îndeaproape de ciudăţeniile cazului, publicându-le în The Montauk Pulse, 
buletinul trimestrial în care descrie ultimele evoluţii şi circumstanţe legate de Proiectul 
Montauk. În ceea ce mă privea, mă simţeam mai puţin sigur şi am considerat că 
deocamdată este periculos şi nesigur să dăm publicităţii asemenea informaţii. Deja 
existase o tentativă de arestare a mea, şi peste toate lucrasem ca şi consultant pentru 
organizaţia lui Ford, Long Island UFO Network. 


Mi-am consultat atunci un prieten, pe care îl voi numi generic „Colonelul”. 
Acesta a făcut parte din forţele speciale ale Air Force, fiind totodată şi fizician nuclear. L- 
am cunoscut cu mulţi ani în urmă, în cabinetul meu de consultanţă, când mi-a pomenit că 
a lucrat la baza din Montauk. Mi-a povestit că trebuia să coboare cu un lift în baza 
subterană, unde se ocupa de întreţinerea echipamentelor cu tuburi vidate în calitate de 
contractor independent. Mi-a spus chiar şi locaţia exactă în care era dus pentru a lua 
liftul. Era o clădire micuță din lemn, vopsită în albastru, care astăzi nu mai există. În locul 
ei nu mai poate fi văzut decât un teren viran, la sud de terenul de tenis din Camp Hero. 
Ştiam de existenţa clădirii, căci aveam poze cu ea de la primele mele investigaţii ale bazei 
de la sfârşitul anilor 80. Clădirea a fost demolată cu ani în urmă şi astăzi nu mai există 
nici o urmă din ea. Colonelul era interesat de descoperirile mele, dar am avut şi o relaţie 
profesională, întrucât cunoştinţele noastre se completează foarte bine reciproc. El este 


expert în fizica nucleară, iar eu în electromagnetism. Deşi ştim amândoi destule lucruri 
despre domeniul de referinţă al celuilalt, mai avem încă destule lucruri de învăţat. De-a 
lungul anilor, a acţionat ca un prieten adevărat şi m-a protejat de mai multe ori, dar nu am 
reuşit să îl cunosc niciodată suficient de bine pentru a înţelege cine este de fapt. Tot ce 
mi-a spus este că mai păstrează încă legături cu serviciile secrete ale Forţelor Aeriene. 


În ceea ce îl priveşte pe John Ford, Colonelul m-a informat că apele politicii din 
Suffolk County erau foarte tulburate. Circulau tot felul de poveşti că Suffolk County îşi 
depăşise cu mult plapuma, că devenise un fel de stat în stat şi chiar avea planuri să se 
separe de Statul New York şi de SUA. Deşi unora li se poate părea exagerat, a existat la 
un moment dat un efort foarte mediatizat de creare a unui nou district în partea de est a 
Long Island, care să includă East Hampton şi Montauk. Acesta urma să se numească 
Peconic County, dar până în prezent, campania nu a avut succes. John Powell, 
politicianul pe care John Ford era acuzat că a încercat să-l omoare cu pasta de dinţi, era 
omul cel mai puternic din Suffolk County. Era poreclit „Bugsy”, iar ca lider politic al 
Partidului Republican, a anticipat cine va reprezenta partidul la alegeri, inclusiv 
judecătorii. Nu mai trebuie să precizez că situaţia între Ford şi Powell era extrem de 
încordată, iar în spatele lui Powell se ascundeau interese majore. 


Indiferent dacă Suffolk County şi-a propus să se separe de Statele Unite sau nu, 
cert este că au avut loc nişte întâmplări foarte ciudate. O serie de revelații au ieşit la 
lumină atunci când un informator din sistemul juridic i-a comunicat lui Peter Moon că 
deşeurile radioactive de la Camp Hero erau deversate în groapa de gunoi a oraşului East 
Hampton. Informatorul i-a cerut lui Peter să nu dezvăluie nimănui acest lucru, căci 
„cineva ar putea fi ucis”. John Ford nu numai că ştia foarte multe lucruri despre politica 
districtului, dar se pare că ştia destule şi despre deversările ilegale de deşeuri radioactive. 
Casa sa era situată în apropiere de Brookhaven Town şi a existat o încercare de 
expropriere a sa şi a vecinilor săi, pentru a extinde groapa de gunoi a oraşului. De altfel, 
el a şi iniţiat, împreună cu vecinii săi, o mişcare ecologistă, cu scopul de a contracara 
această tentativă. După cum vedeţi, chiar dacă nu ar fi fost un cercetător atât de dedicat 
cauzei OZN-urilor, cunoştinţele sale în alte domenii ar fi fost suficiente pentru a face din 
el ţinta unui atac politic. 


Principalul adversar politic al lui Ford era aşa-zisa „victimă a tentativei sale de 
asasinat”, John Powell, unul dintre cei mai puternici republicani din New York şi cu 
siguranţă cel mai puternic lider politic din Suffolk County. Din câte spuneau ziarele, nici 
chiar Guvernatorul statului New York „nu mişca” în faţa lui Powell. Nu de puţine ori a 
fost auzit lăudându-se că atunci când îi telefona lui Pataki, Guvernatorul îi prelua apelul 
indiferent ce avea de făcut în clipa aceea. Unul dintre motive era acela că fără influenţa 
politică a lui Powell şi voturile aduse de el, Pataki nu ar fi fost niciodată ales. Nu ştiu 
dacă nu există şi alte legături între cei doi, mai oculte, dar este cert faptul că atunci când 
Powell a devenit ţinta prezumptivă a tentativei de asasinat a lui Ford, unul din primii care 
şi-au manifestat simpatia faţă de el a fost Pataki (conform relatării din Newsday). 


În mijlocul acestei nebunii politice, am primit un telefon de la Colonel, care mi- 
a sugerat să urmăresc reluarea unui episod din anul 1994 a Northern Exposure, un serial 
de televiziune ce urma să fie redifuzat pe un canal de cablu. Episodul mi s-a părut de-a 
dreptul suprarealist, fiind copia identică a înscenării făcute lui John Ford. Coincidenţa era 
prea mare pentru a fi accidentală. Filmul prezenta un politician conspiraţionist care purta 
uniforme de camuflaj şi avea o personalitate care reprezenta un amestec între mine şi 
Ford, la care se adăuga o doză de nebunie. Tipul era angrenat într-o afacere cu un dealer 
de artificii din Maspeth, New York, care trafica inclusiv arme pe filiera scandalului Iran- 
Contra. Ideea era că producătorul de artificii putea trafica foarte uşor arme de foc sub 
aparenţa unui comerț legal cu artificii. Altfel spus, producătorii îşi puneau întrebarea: 
unde se termină comerțul cu artificii şi unde începe cel cu arme de foc? În film, eroii 
negativi încercau să îl interneze pe politician într-un ospiciu sub pretextul că este 
incompetent din punct de vedere mental. Doamne, ce familiar îmi sună. În cele din urmă, 


John Ford a fost declarat incompetent din punct de vedere mental şi nu a mai fost judecat 
pentru acuzaţiile aduse. 


Deşi serialul de televiziune prezenta multe asemănări cu cazul lui John Ford, 
referinţa la producătorul de artificii mi s-a părut inedită. Întâmplarea face ca unul din cei 
mai mari şi mai prestigioşi dealeri de artificii din lume să îşi aibă sediul chiar în Long 
Island, nu departe de oraşul Maspeth, în statul New York. Pe de altă parte, se ştia că 
duşmanul personal al lui Ford, John Powell, are legături strânse cu un anumit producător 
de artificii din Long Island. 


Oricare ar fi adevărul, cert este că serialul difuzat în anul 1994 a făcut o aluzie 
evidentă la faptul că pe Long Island s-a făcut trafic de arme sub acoperire. În ceea ce 
priveşte declararea incompetenţei mentale a lui John Ford şi internarea lui într-un ospiciu, 
trebuie să recunosc că filmul a fost de-a dreptul profetic, spunând lucrurilor pe nume cu 
mult timp înainte ca ele să se petreacă cu adevărat. De unde putea şti scenaristul toate 
aceste detalii? La vremea când episodul a fost produs, John Ford nu fusese nici măcar 
arestat. Era oare o simplă coincidență, sau cineva s-a folosit de acest serial de televiziune 
pentru a transmite un mesaj? Şi peste toate, ironia sorții a făcut ca eu să aflu de acest 
episod prin intermediul unui om care lucrează în serviciile secrete ale Forţelor Aeriene! 
Pe măsură ce vom continua cu povestea noastră, veţi vedea că nu este deloc exclus ca 
mesajul să provină efectiv din viitor, fiind transmis prin intermediul televiziunii fie 
subconștient, fie intenţionat. 


Între timp, nu trebuia să te uiţi la seriale de televiziune ca să-ţi dai seama că în 
Long Island se petreceau lucruri grave. 


Capitolul 24 
Forţele aeriene 


Deşi am suferit odată un accident grav în condiţii extrem de ciudate (detaliile 
sunt oferite în cartea Întâlnire în Pleiade), nu mi-am dat seama pe loc că arestarea lui 
John Ford era în egală măsură şi problema mea. Altfel spus, nu am înţeles imediat că una 
din ţintele principale ale arestării, alături de John, eram eu. 


Povestea a început în anul 1992, în timpul investigaţiei prăbuşirii OZN-ului de 
la South Haven Park. Accidentul s-a petrecut într-un parc public, aflat practic în curtea 
din spate a Laboratoarelor Brookhaven. John a primit informaţii care l-au făcut să creadă 
că înainte de accident, nava făcuse manevre în zonă. Deşi nu aveam acces la Brookhaven 
Labs, South Haven Park era proprietate publică, aşa că am putut colinda peste tot, cu atât 
mai mult cu cât era situat chiar lângă sediul poliţiei din Yaphank. În consecință, am fost 
văzuţi de mulţi oameni din oraşul Brookhaven în timp ce făceam investigaţii. Cu 
siguranţă, cei care aveau ceva de ascuns (nu neapărat în legătură cu investigația OZN) au 
intrat în alertă. Oricum, rămăşiţele OZN-ului prăbuşit în South Haven Park au devenit 
inaccesibile chiar de a doua zi, căci armata a ocupat teritoriul, curăţând totul. 


Între timp, John Ford şi vecinii lui au creat un comitet politic, cerând oprirea 
extinderii gropii de gunoi a oraşului. Aceasta avea în jur o zonă-tampon, care o izola de 
restul comunităţii. Municipalitatea dorea să folosească inclusiv această zonă pentru 
aruncarea deşeurilor, urmând ca proprietatea lui John Ford şi a vecinilor săi să fie 
considerată noua zonă-tampon. În această perioadă, una din doamnele care făceau parte 
din comitetul lui Ford şi-a luat o slujbă ca recepţioner la groapa de gunoi. Ea a ţinut un 
jurnal secret în care a notat cine erau cei care depozitau deşeuri şi ce fel de gunoaie 
aruncau ei. Probabil asta căuta poliţia în ziua arestării lui John, când i-au percheziţionat 
casa. Adevărul este că au răscolit peste tot, întorcând întreaga casă cu susul în jos. Pe 
măsură ce vom avansa cu povestea noastră, istoria gropii de gunoi va deveni din ce în ce 
mai clară. 


Cei care ne-au privit uimiţi în ziua când am făcut cercetări la South Haven Park 
nu au putut să nu observe duba mea albastră cu antene şi echipament electronic pe 
acoperiş. Duba a rămas parcată în faţa casei lui John Ford întreaga zi. Oamenii se uitau la 
echipamentele mele fără să-şi dea seama ce reprezintă ele. Cu siguranţă, cei interesaţi au 
rămas pe gânduri, ducând apoi vorba mai departe. Fiind în apropiere de groapa de gunoi, 
nu este exclus să fi crezut că aveam un fel de echipament special pentru măsurarea 
purității aerului şi pentru a aduna alte date care să fie folosite de John Ford şi de 
comitetul lui ad hoc, despre activitatea căruia ştiau cu siguranţă. 


La scurt timp după această istorie s-a petrecut incidentul în care cineva mi-a 
slăbit şuruburile de la sistemul de tracţiune, încercând să provoace un accident de maşină. 
Am avut eu însumi multe altercaţii cu oficialii, inclusiv cu poliţia. Nu mă simţeam în 
siguranță, aşa că am încercat să caut protecţie în toate direcţiile. În cele din urmă, l-am 
sunat pe Colonel. Acesta mi-a spus că el şi cei din grupul din care face parte doresc să mă 
protejeze până când se mai calmează apele. Se pare că ei au fost cei care au împiedicat 
arestarea mea odată cu John Ford, la mijloc fiind implicaţi ofiţeri ai Forţelor Aeriene ale 
armatei SUA. Am primit chiar un număr care începea cu 800-, la care puteam suna 
oricând, dacă lucrurile s-ar fi înrăutățit. Trebuie să recunosc că am folosit numărul de mai 
multe ori, şi o dată m-a salvat chiar de la o arestare iminentă. În timp ce eram luat în 
custodie de poliţiştii locali, a apărut ca prin minune poliţia forţelor armate şi m-a luat sub 
oblăduirea sa. Mi s-a spus că mă aflam sub protecţia Forţelor Aeriene pentru că eram una 
din cele patru persoane de pe glob care înţelege cu adevărat chestiunea timpului. Se pare 
că, din punctul lor de vedere, acest lucru mă face inviolabil. 


Capitolul 25 
Declarat incompetent 


John Ford nu avea să-şi petreacă tot restul vieţii la închisoare. După ce a stat 
după gratii timp de un an, a fost declarat incompetent din punct de vedere mental de către 
o comisie de psihiatri. Avocatul său a cerut achitarea pe motiv de nebunie. Lui John i s-a 
spus că este o simplă tactică de apărare, dar el nu a fost de acord cu jucarea acestui rol. A 
fost însă păcălit, căci după examinare a fost declarat incompetent din punct de vedere 
mental, aşa că nu a mai putut schimba depoziţiile avocatului său. 


Nu ştiu cât de adevărate au fost afirmaţiile lui John Ford despre OZN-uri, dar 
ştiu cu siguranţă că a fost un cercetător dedicat şi profund, care nu a lăsat nici o piatră 
neîntoarsă. Conferinţele sale erau uneori cam aride, dar erau foarte bine documentate. 
Dosarele la care a lucrat atâţia ani i-au fost confiscate şi nimeni nu mai ştie ce s-a 
întâmplat cu ele. Evident, doctorii nu au menționat acest lucru în raportul lor! Din 
fericire, o parte din informaţiile atât de preţioase pentru el au fost ascunse în nişte nişe 
secrete din pereţii casei sale, fiind descoperite mai târziu de un prieten. Nimeni nu 
cunoaşte la ora actuală toate informaţiile pe care le-a acumulat John Ford de-a lungul 
anilor. Unul din motive este că îi plăcea să păstreze prea multe secrete. La fel ca în cazul 
multor agenţi ai serviciilor secrete, devenise un adevărat depozit de informaţii. 


Un lucru pe care îl ştim cu siguranţă este că în închisoare i s-au administrat 
medicamente. În parte, acest lucru s-a datorat faptului că avea probleme cu spatele, dar 
am observat în treacăt şi schimbări dramatice ale stării lui de spirit, în timpul vizitelor 
dese pe care i le făceam. Eram îngrijorat că ar putea să-l drogheze cu scopul de a-l face 
mai docil, acceptând să pledeze în favoarea nebuniei. O astfel de acceptare ar fi anihilat 
tot ce avea de spus, căci lumea l-ar fi putut considera într-adevăr nebun. 


Pentru ca lucrurile să devină şi mai complicate, John a fost trimis la Mid- 
Hudson Sanitarium, o instituţie pentru boli mintale în care sunt închişi criminalii 
periculoşi. Mai întâi şi-a pierdut casa, animalele pe care le iubea atât de mult şi 
cercetările la care a lucrat o viaţă întreagă, iar apoi l-au trimis la un azil de nebuni, de 
unde nu a mai ieşit niciodată. Chiar şi aşa, John mi-a spus că se simte într-un fel uşurat. 


x99 


Statutul de „incompetenţă” care i s-a acordat l-a scăpat cel puțin de acuzațiile 
procuraturii. Oricum, la înfăţişarea de dinainte de a fi trimis la azil, procuratura şi-a 
rezervat oficial dreptul de a-l acuza mai târziu. Oricum ar sta lucrurile, rețineți că John 
Ford nu a fost condamnat niciodată pentru vreo crimă. A fost acuzat, închis şi trimis într- 
un azil de nebuni, după câteva interviuri cu diverşi psihiatri şi foarte multă aşteptare. Nu 
este exclus să nu i se mai permită să revină vreodată în lumea obişnuită. 


Capitolul 26 
Distrugerea lui Powell 


Cu mulți ani înainte de începerea scandalului legat de John Ford, am făcut o 
excursie la Camp Hero, însoţit de Peter Moon, Duncan Cameron şi Cori, o doamnă care 
locuia în apropiere. Evenimentul s-a petrecut într-o perioadă în care în jurul clădirii 
transmițătorului se săpa o groapă uriaşă, sub pretextul unui program masiv de 
detoxificare. Deşi au fost eliminate în mod evident anumite materiale toxice, înclin să 
cred că povestea era doar o perdea de fum menită să ascundă alte operaţiuni. La urma 
urmei, locul este încărcat şi astăzi de toxicitate. 


În timp ce conduceam maşina lui Peter în jurul bazei, am observat că poarta din 
față a bazei Camp Hero s-a deschis şi pe ea a intrat o maşină. Am continuat să 
înconjurăm baza până când am găsit un loc de parcare lângă un câmp deschis, de unde 
puteam vedea toate maşinile care intrau sau ieşeau din bază. La scurt timp după ce am 
început să monitorizăm zona, din bază a ieşit un camion încărcat cu deşeuri. Spre surpriza 
noastră, nu avea plăcuţă de înmatriculare, lucru ilegal, aşa că ne-am gândit că trebuie să 
fie vorba de o afacere foarte murdară. De aceea, am pornit în urmărirea camionului, până 
când acesta a intrat în satul Montauk. Se mişca cu o viteză destul de mare, aşa că ne-am 
întrebat dacă nu cumva încearcă să scape de noi. Între Montauk Point şi sat sunt circa 12 
kilometri, şi întrucât nu existau alte drumuri alternative, şoferul camionului nu ar fi avut 
motive să creadă că este urmărit. După ce a trecut prin sat ca o săgeată, a intrat pe 
autostradă şi şi-a dat seama că îl urmărim, căci a accelerat fantastic, zburând literalmente 
pe şosea cu o viteză de 130 de kilometri la oră. Cel puţin, aceasta era viteza cu care 
mergea Peter în urma lui, dar camionul începuse deja să se îndepărteze de noi. Un camion 
de gunoi care merge cu o viteză atât de mare nu poate să nu aibă ceva de ascuns, mai ales 
într-o zonă rurală ca Montauk. L-am urmărit astfel pe o distanţă de alţi 15 kilometri, când 
a intrat în Amagansett şi a fost forţat să încetinească din cauza unei maşini pe care o avea 
în față. Abia atunci l-am putut ajunge din urmă, rămânând în coada lui până la East 
Hampton. În total, urmărirea a durat doar o jumătate de oră. Deşi începea să se însereze, 
intenţia noastră era să îl urmărim până la capăt, pentru a vedea ce face cu gunoiul de la 
Camp Hero. În mod evident, şoferul nu dorea însă ca noi să aflăm. Din păcate, prietena 
noastră Cori trebuia să se ducă la lucru a doua zi şi nu era dispusă să continue aventura. 
Ştiam cu toţii că povestea urma să fie de durată. Ajunşi în East Hampton, Peter a trecut în 
faţa camionului şi a văzut că avea de fapt o plăcuţă de înmatriculare, dar numai în partea 
din faţă. Deşi proprietarii săi încălcau legea, ştiam cel puţin că vehiculul este înregistrat. 
Pentru moment, ne-am întors şi am lăsat-o pe Cori acasă, abandonând investigația. 
Camionul trecuse deja de groapa de gunoi a oraşului, aşa că ştiam că nu aceasta era 
destinația lui. Singura concluzie logică era că se îndreaptă către Brookhaven, pentru a 
arunca acolo deşeurile. Această aventură a rămas o enigmă pentru noi până recent. Din 
fericire, la un moment dat vântul a început să sufle dintr-o altă direcţie şi roata justiţiei s- 
a învârtit. 

În noiembrie 1998, John Powell, ţinta aşa-zisului complot cu pasta de dinţi a lui 
John Ford, a fost arestat cu cătuşe la mâini şi închis sub acuzaţia de mită pentru 
permiterea deversării de deşeuri ilegale în vecinătatea oraşului Brookhaven. Şocanta 
veste a arestării lui Powell a făcut imediat înconjurul mas-mediei, zdruncinând viaţa 
politică din Long Island până în temelii. Din păcate, ştirile nu făceau nici o referire la 


situaţia lui John Ford. Chiar şi aşa, în presă au curs valuri de cerneală, care i-au creionat 
lui John Powell un portret foarte întunecat. 


Powell a fost unul din cei 19 oameni acuzaţi de procuratura federală că au 
participat la activități de crimă organizată, care includeau trafic cu alcool, şantaj şi 
extorcare de bani, incendiere, obstrucţionarea justiţiei şi trafic de droguri. Plângerea 
formulată de acuzare îl incrimina de asemenea de abuz în serviciu. 


Aşa cum am precizat, arestarea lui Powell a fost făcută în urma unei operaţiuni a 
autorităţilor federale. Autorităţile locale au fost evitate, de teama unor scurgeri de 
informaţii. Federalii au supravegheat operaţiunile de crimă organizată timp de un an, fără 
să suspecteze că Powell ar putea fi implicat până când au descins la compania de 
camioane a lui Joseph Provenzano. Câţiva operatori care şi-au recunoscut vinovăția au 
acceptat să colaboreze cu federalii, purtând microfoane asupra lor. Atunci a intrat în 
scenă Powell, care a făcut o serie de comentarii dintre cele mai compromiţătoare cu 
putinţă, ce au fost înregistrate. El a făcut glume pe seama lui Provenzano, care se temea 
că va fi prins de anchetatori. Newsday îl citează pe Powell spunând (pe una din benzile 
înregistrate de anchetatori): „Tu nu furi şi nu jefuieşti. Este ca şi cum i-ai lua banii unui 
alcoolic”. 


Glumele au încetat a doua zi, când federalii au făcut o percheziţie la un depozit 
al lui Provenzano. Acesta l-a sunat din nou pe Powell, care a început să înjure, spunând: 
„Cineva le-a arătat [agenţilor] unde trebuie să caute”. 


Powell a avut tupeul să se prezinte la baza de camioane a lui Provenzano, 
acuzându-i pe anchetatori că îl hărțuiesc pe el şi pe fratele său (care era la rândul lui un 
proprietar de camioane implicat în schemă). A mers până acolo încât l-a ameninţat chiar 
pe un ofiţer că va aranja să fie dat afară din poliţie. 


Acest comportament era foarte sfidător, cu atât mai mult cu cât venea din partea 
unui om care nici măcar nu ocupa o funcţie publică. În mod evident, Powell avea o putere 
enormă. Presa a raportat imediat legăturile dintre el şi Guvernatorul George Pataki, care 
fusese ales cu sprijinul lui. Deşi în ziua arestării lui John Ford, Pataki şi-a exprimat 
aproape instantaneu simpatia faţă de Powell, de data aceasta nu a mai luat nici o poziţie 
publică. 


Operaţiunea de supraveghere a traficului de alcool i-a condus pe federali către 
un deznodământ neaşteptat. Puţini politicieni sunt arestaţi pentru motive atât de triviale 
precum crimele de stradă. În această privinţă, Powell a stabilit un adevărat record. De aici 
s-a ajuns apoi la alte acuzaţii, chiar mai grave pentru el, cum ar fi deversarea de deşeuri 
ilegale, pentru care condamnarea este mult mai grea. Powell a fost acuzat că a primit cel 
puţin 20.000 de dolari mită pentru a permite deversarea de deşeuri ilegale în vecinătatea 
oraşului Brookhaven. Acuzaţia i-a fost adusă de proprietarul unei companii de salubrizare 
care a colaborat cu federalii. Acesta a declarat că i-a oferit mită lui Lapiensky, 
reprezentantul municipalităţii responsabil de groapa de gunoi. În documentele acuzării, 
Powell era citat spunând că: „această groapă este proprietatea mea”. 


Spre deosebire de John Ford, Powell a primit o cauţiune rezonabilă de 100.000 
de dolari, din care nu a trebuit să plătească decât 10%. A fost imediat eliberat. Şi-a 
susținut nevinovăția şi a promis că va câştiga această bătălie cu justiţia. Din fericire, nu a 
câştigat-o. Powell şi-a pierdut întreaga credibilitate politică. 


Câteva luni mai târziu, avocatul lui Ford a ajuns la o înţelegere cu procuratura, 
cerând achitarea clientului său pe motiv de incompetenţă mentală. Judecătorul Gary J. 
Weber a admis cererea, recunoscând că este imposibil să omori pe cineva introducându-i 
radiu în pasta de dinţi, şi a solicitat reevaluarea mentală a lui Ford, pentru ca acesta să 
poată fi reintegrat în societate. Avocatul lui Ford a lăudat decizia judecătorului, 
considerând-o „practic o achitare”. John ar fi preferat să fie judecat, dar în cele din urmă 
a acceptat înțelegerea cu procuratura, la sfatul meu. I-am explicat că tribunalul îl 
declarase deja incompetent din punct de vedere mental, aşa că nu mai avea ce face. 


Practic, nu mai avea nimic de pierdut acceptând condiţiile procurorilor. În cele din urmă, 
Ford a fost achitat, dar numai după arestarea şi căderea în dizgrație a lui Powell. Probabil, 
doar o coincidenţă! 


Înainte de a face înţelegerea cu avocatul, procurorul districtului Catterson a cerut 
o aprobare a victimei aşa-zisului complot, la cererea judecătorului. Powell a acceptat să-şi 
dea acordul pentru achitarea lui Ford, sperând că această atitudine va conta în favoarea sa 
la proces. Era însă prea târziu. Ceea ce îl aştepta avea să se dovedească un coşmar. 


Pe data de 2 decembrie 1999, Powell a fost găsit vinovat de un juriu pentru 
acuzaţia de mită şi extorcare de bani, pe motiv că a acceptat 20.000 de dolari de la o 
companie locală de transport pentru accesul la groapa de gunoi a oraşului. Auzind 
verdictul, sala a explodat, căci se adunaseră mulți suporteri ai lui Powell. Intervievat pe 
treptele tribunalului, Powell şi-a păstrat calmul şi şi-a manifestat indignarea. El a spus că 
a învăţat un lucru din acest proces: „Cei nevinovaţi ajung la închisoare”. Procurorul 
general adjunct al Sttaelor Unite, George Staboulidis, a declarat în timpul procesului că 
tot ce a făcut procuratura a fost „să ridice vălul de pe corupţia generalizată din oraşul 
Brookhaven, fieful lui John Powell”. 


Powell a fost acuzat şi de complicitate la o reţea de furturi de camioane, care 
erau apoi dezmembrate şi reasamblate, fiind vândute apoi cu 50.000 de dolari bucata. 
După două luni, el şi-a recunoscut vinovăția pentru această acuzaţie şi pentru cea de mită. 
Se pare că dorea să ajungă la o înţelegere cu procuratura pentru a i se reduce din 
pedeapsă. 


Chiar la ora la care această carte mergea la tipar, Powell a primit o sentinţă 
uşoară de 27 de luni de închisoare şi o amendă de 16.000 de dolari pentru rolul său în 
furtul de camioane. I s-a ordonat să se predea autorităţilor federale pe data de 5 iunie 
2000. Cei 16.000 de dolari au fost restituiţi victimelor sale, printre care se număra şi o 
doamnă a cărei scrisori a fost citită în tribunal în timpul procesului. Aceasta a declarat că 
familiei sale îi vor trebui ani pentru a-şi readuce afacerea (fondată în anul 1912) pe linia 
de plutire, după furtul a două camioane şi un buldozer. Desigur, sentința nu a menţionat 
nici o reparaţie pentru John Ford şi pierderile suferite de acesta. 


Avocatul lui Powell a menţionat că nu va face apel. 


Capitolul 27 
Câteva consideraţii 


Arestarea lui Powell a pus capăt unui capitol important în viaţa politică din Long 
Island, la prima vedere părând să reducă presiunile asupra lui John Ford. Drama este că, 
la data publicării acestei cărţi, John Ford a fost retrimis la azil, fără şansa unei eliberări 
iminente. În toată această perioadă i s-au administrat o cantitate considerabilă de droguri, 
iar dosarele sale privind investigația OZN au dispărut. Desigur, dacă ar fi eliberat, le-ar 
putea reconstitui cu siguranță. Chiar dacă imaginea sa publică a fost discreditată de 
declararea incompetenţei sale mentale, el ar putea transmite aceste informaţii altor 


Nu ştiu nici astăzi dacă adevăratele motive care au stat la baza arestării sale au 
avut legătură cu cercetările pe care le-a făcut în domeniul OZN, dar este cert că există 
numeroase întrebări la care nimeni nu s-a ostenit să răspundă. Un singur lucru este sigur: 
John Ford a devenit inamicul numărul unu al lui John Powell din cauza istoriei cu groapa 
de gunoi. Între cei doi au existat conflicte majore şi pe motive politice. Este evident că 
între cei doi politicieni au existat divergențe majore pe multiple planuri, şi probabil că nu 
vom afla niciodată toate dimensiunile acestora. Din păcate, John Ford a fost un adevărat 
maestru în compartimentarea informaţiilor şi în ascunderea secretelor. Deşi mi-a 
mărturisit multe dintre acestea, ştiu sigur că au rămas încă şi mai multe pe care a preferat 
să le păstreze numai pentru el. La urma urmei, nici eu nu obişnuiesc să spun tot ce ştiu. 


Atunci când viaţa îţi este pusă în pericol, trebuie să fii foarte atent cu cine faci schimb de 
informaţii. Pe de altă parte, dacă ar fi împărtăşit mai multe din informaţiile sale altor 
persoane, poate că nu ar fi sfârşit atât de singur, trădat chiar de cei care ar fi trebuit să-l 
susțină cel mai mult. 


În cartea de față am redus la minim speculaţiile, prezentând doar relatările din 
presă şi faptele concrete legate de cazul lui John Ford şi al lui John Powell. Afirmația că 
John Powell ar fi putut fi folosit ca acoperire pentru confiscarea dosarelor OZN ale lui 
Ford ar suna neverosimilă în ochii multora, căci nu pot aduce dovezi incontestabile în 
această direcţie. Există totuşi un fir care face legătura între Powell şi Camp Hero, şi 
anume povestea camionului cu deşeuri pe care am relatat-o mai devreme. Să fi fost oare o 
simplă coincidenţă faptul că eu, Duncan şi Peter ne-am nimerit la Camp Hero tocmai în 
ziua când a ieşit camionul care a făcut cursa aceea ciudată? La urma urmei, nici unul din 
noi nu vizităm foarte frecvent Montauk-ul, şi în orice caz nu împreună. Povestea a rămas 
un mister până astăzi. 


Din câte am auzit, deşeurile toxice din Camp Hero au fost curățate de Grimes, o 
companie contractoare majoră din Montauk, care face aproape toate lucrările de acest fel 
la Camp Hero. Mi s-a spus de asemenea că domnul Grimes este văr primar cu domnul 
Lapiensky, reprezentantul municipalității însărcinat cu groapa de gunoi a oraşului 
Brookhaven. Chiar dacă povestea este adevărată, ea tot nu explică prea multe. 


Unul din cititorii fideli ai buletinului nostru, The Montauk Pulse, ne-a atras 
atenţia că guvernul dispune de numeroase locaţii în care ar putea fi depozitate deşeurile 
nucleare. De altfel, legea cere ca terenurile virane folosite pentru depozitarea deşeurilor 
nucleare să fie identificate şi însoţite de fişe în care să se menţioneze cine şi în ce condiţii 
a produs respectivele deşeuri. 


Trebuie să ţinem seama apoi de faptul că adevărata responsabilitate pentru 
curăţarea acestor deşeuri din Camp Hero revine Corpului de Ingineri ai Armatei. Din câte 
am auzit, această instituţie a făcut un contract cu Grimes, după care a preferat să se uite în 
direcţia opusă, făcându-se că nu vede ce face acesta cu deşeurile toxice. O altă 
posibilitate ar fi ca cei de acolo să nu-şi dea seama ce se întâmplă. De fapt, ce interes au 
aceştia să ascundă aceste lucruri? Doresc oare să nu fie deranjaţi? Vă reamintesc că 
guvernul are oricum locaţii special amenajate pentru depozitarea acestor deşeuri. De 
vreme ce contractorul este oricum plătit, câţi bani poate economisi el lăsând deşeurile la 
groapa de gunoi a oraşului Brookhaven? Oricare ar fi suma, cu siguranţă nu merită riscul 
de a fi prins, căci pedepsele sunt foarte severe în asemenea cazuri. Un lucru este cert: 
Camp Hero rămâne şi la ora actuală o zonă militară strict secretă. Toate dosarele care 
conţineau date despre Camp Hero au fost retrase de armată din biblioteca oraşului 
Montauk în anul 1990, fiind considerate confidenţiale. Nu putem decât să tragem 
concluzia că deşeurile deversate la periferia oraşului Brookhaven nu îndeplineau criteriile 
pentru a fi transportate în locaţiile speciale ale guvernului. Cineva din cadrul armatei i-a 
cerut lui Grimes să le depoziteze într-un loc clandestin. Cât de mare a fost complicitatea 
politicienilor locali, de genul lui Powell, în această operaţiune, nu vom putea şti vreodată. 
Nu ştim nici până unde se întind aceste conexiuni, dar întreaga poveste este în mod 
evident doar vârful aisbergului. 


Cititorul buletinului trimestrial care ne-a atras atenţia că guvernul are locaţii 
speciale pentru deşeurile nucleare a mai făcut un comentariu foarte interesant. El ne-a 
spus că a citit într-o revistă o explicaţie a sistemului de propulsie a unui OZN oferită de 
Bob Lazar, savantul care a scăpat din Area 51. În interiorul compartimentului sistemului 
de propulsie al OZN-ului s-a găsit un dispozitiv din plumb care conţinea elementul cu 
numărul atomic 114. Acesta este bombardat cu protoni care îi ridică numărul atomic la 
115. Noul element se descompune în numai câteva secunde. Cercetări secrete făcute în 
timpul testelor atomice din perioada celui de-al Doilea Război Mondial au scos la iveală 
că atomii care se descompun produc inclusiv unde gravitaționale. OZN-ul de care vorbim 
folosea amplificatoare similare celor din aparatele de radio pentru a mări aceste unde 


gravitaționale. Aceste amplificatoare erau depozitate în trei cutii de metal situate sub 
navă, generând astfel un scut antigravitaţional în jurul acesteia. Desigur, acest proces 
produce deşeuri radioactive, care trebuie apoi depozitate undeva. Explicaţia cititorului 
nostru este doar o supoziţie, dar nu o putem exclude din calcule. 


La ora actuală, nu pot trage alte concluzii decât cele care rezultă din datele 
explicite de care dispun. Deşi au rămas foarte multe necunoscute, se ştie că după 
arestarea lui John Powell, comisarul de poliţie Cosgrove a fost demis, căci agenţii 
federali doreau în locul lui un comisar mai cooperant, care să îi ajute în investigația 
împotriva lui Powell. Prietenul meu Colonelul crede că adevărata ţintă a conspirației 
împotriva lui John Ford am fost eu. Se pare că cei care s-au ascuns în spatele arestării lui 
John credeau că, fără mine, acesta nu putea face mare lucru. 


Colonelul mi-a spus că grupul care avea interesul să scape de John Ford şi de 
mine se numeşte Omega. Se presupune că una din principalele sale conexiuni în Suffolk 
County are legătură cu mafia. Din ordin se pare că fac parte şi cei din familia Kennedy. 
Aceasta ar putea fi una din explicaţiile doborârii avionului în care se afla JFK Jr. Este 
posibil ca cineva să fi trimis în acest fel un mesaj. Marina militară s-a implicat puternic în 
căutarea cadavrelor. Autopsia lor s-a făcut în timp record, iar cablurile şi legăturile 
electrice din avion s-au dovedit complet arse şi nefuncţionale. O astfel de defecţiune nu 
ar fi putut fi provocată decât de un puls electromagnetic, de genul unui flux de particule 
îndreptat către avion. Cei de la Brookhaven au afirmat public că acceleratorul lor de 
particule a fost activ în ziua tragicului accident. Desigur, astfel de chestiuni nu sunt 
niciodată atinse de organele de presă. Acestea nu raportează decât datele oficiale ale 
investigației. 


Înainte de a muri, John Kennedy Jr. a fost înconjurat de multe controverse. Presa 
susţine că în ziua în care avionul în care se afla s-a prăbuşit, John a vorbit cu un agent 
Mossad. Kennedy dorea să dezvăluie anumite conspirații şi asasinate care au avut loc în 
Israel, dar agentul l-a avertizat să nu o facă. Un prieten mi-a spus că în momentul morţii, 
Kennedy avea în mână cartea mea, Proiectul Montauk. Deşi pe vremea când era 
adolescent a locuit în apropiere de Camp Hero în timpul vacanţelor de vară, nu a apărut 
niciodată în investigațiile mele. După moartea sa, revista Life a publicat o fotografie a sa 
la Montauk, pe vremea când era adolescent. Autorul fotografiei este Peter Beard, care 
locuieşte chiar lângă Camp Hero. 


Deşi nimeni nu ştie ce s-a întâmplat în realitate în cazul Kennedy, este cunoscut 
faptul că în sânul armatei şi al Guvernului SUA există mai multe facţiuni aflate în 
conflict. În toate aceste cazuri stranii (Kennedy, Powell şi povestea cu deversarea de 
deşeuri ilegale), un singur lucru pare evident: că toate drumurile duc la Montauk. 


Capitolul 28 
Viitorul 


Dacă este adevărat că principala ţintă a adversarilor lui John Ford am fost eu, 
este posibil ca adevăratele motivații care s-au ascuns în spatele arestării acestuia să 
depăşească cu mult povestea cu deşeurile ilegale. În timp ce drama lui Ford şi a lui 
Powell continua să se deruleze, eu îmi vedeam de treabă, construindu-mi un mic imperiu 
imobiliar, ca să nu fiu nevoit să plătesc impozite pe câştigul de capital. Chiriile pe care le 
percepeam mi-au permis să acumulez din ce în ce mai multe lichidităţi. Trebuia să fac 
neapărat o nouă manevră contabilă, căci altfel consecinţele fiscale ar fi fost dezastruoase. 
De aceea, avocatul meu (specializat în probleme fiscale) m-a sfătuit să investesc bani 
peste ocean. Am ales împreună Banco Nacionale din Barbados, ştiind că acolo îşi ţine şi 
CIA fondurile de rezervă. Ne-am gândit că dacă banca era bună pentru ei, era bună şi 
pentru mine. Ştiam între altele că şi Forţele Aeriene îşi păstrează o parte din bani la 
această bancă. Am aranjat întreaga operaţiune de transfer şi am lăsat-o în seama 
avocatului meu. 


S-a produs astfel un du-te vino financiar între bancă şi proprietăţile mele din 
State. Am cumpărat o parte din posturile de radio WONG şi WDAC din Hartford. Am 
făcut şi o serie de lucrări de îmbunătăţire pe proprietatea mea din Cape Cod. În acest fel, 
din milioanele de altădată nu au mai rămas decât cel mult jumătate. La un moment dat, 
având nevoie de 100.000 de dolari pentru o tranzacţie, avocatul meu şi-a trimis un om 
pentru a scoate banii. Acest gen de operaţiuni nu se fac cu un simplu telefon. Dintr-o 
dată, m-am trezit că toate conturile din Barbados au fost înghețate. Dacă vă mai amintiţi, 
în luna ianuarie 1999 s-a produs un dezastru financiar colosal, care a afectat marea 
majoritate a băncilor din reţeaua Oriental. Am aflat cu această ocazie că Banco Nacionale 
din Barbados se afla în proprietatea acestui lanţ de bănci. Ni s-a spus că nu putem retrage 
decât cel mult 10.000 de dolari, în moneda locală. Suma nu era nici pe departe suficientă, 
aşa că am făcut o plângere. La scurt timp, am primit o scrisoare din partea băncii în care 
mi se spunea că dacă sunt dispus să semnez un anumit document, mi se garanta o treime 
din banii depuşi. Avocatul m-a sfătuit să nu semnez această hârtie, căci dacă aş fi făcut-o, 
aş fi rămas doar cu circa un milion de dolari din suma iniţială de patru milioane. După 
părerea lui, dacă aşteptam până când lucrurile se potoleau, mi-aş fi putut recupera integral 
banii. 

În acest context, legăturile mele cu Forţele Aeriene s-au dovedit destul de utile. 
Serviciile secrete ale acestora ştiau deja că am probleme şi că sunt pe punctul de a pierde 
patru milioane de dolari. La un moment dat, am primit vizita unui tânăr locotenent care 
mi-a spus că Departamentul Forţelor Aeriene avea posibilitatea să îmi scoată banii de la 
Banco Nacionale sub formă de Bonuri de Tezaur Militare. Acestea sunt emise de 
Trezoreria SUA, dar nu pot fi folosite decât de către armată. Locotenentul mi-a sugerat să 
autorizez Forţele Aeriene să îmi scoată şi mie banii, odată cu ai lor, plasându-i apoi în 
reţeaua financiară militară. Altfel spus, banii mei au fost retraşi în bonuri de tezaur 
militare, dar eu nu puteam avea acces la ei. La început, am crezut că voi putea scoate 
sumele de care am nevoie din reţeaua financiară militară, dar s-a dovedit că nu este cazul. 
Am discutat atunci cu prietenii mei din Forţele Aeriene, încercând să găsim o soluţie de 
ieşire din această încurcătură. Cineva mi-a sugerat să cumpăr armament, dar soluţia nu 
mi-a surâs. I-am întrebat atunci cel alte proprietăţi mai are armata. Mi s-a spus să iau 
legătura cu Agenţia de Logistică a Apărării. M-am gândit că poate fac o afacere, 
cumpărând anumite proprietăţi pentru un milion de dolari, vânzându-le apoi cu două 
milioane. 


O doamnă căreia îi spuneam cu toţii Tank (cu afecţiune) mi-a sugerat să cumpăr 
un siloz de rachete în Wyoming. I-am răspuns că aş prefera o proprietate în New York. În 
cele din urmă, Tank a apelat la un şef de departament care se ocupa cu proprietăţile 
imobiliare în regiunea de nord-est. După ce am răsfoit împreună un catalog, i-am spus că 
aş dori să cumpăr o bază militară dezafectată, dar că aş vrea să fie împădurită şi curată 
din punct de vedere al mediului. Putea avea facilități subterane şi câteva clădiri la 
suprafaţă, dar nu prea multe, căci m-ar fi costat prea scump întreţinerea lor. Şeful de 
departament mi-a făcut diferite sugestii. Fiecare locaţie pe care mi-a arătat-o în catalog 
era însoţită de o hartă şi de o fotografie a proprietăţii. În fine, am găsit o proprietate 
certificată din punct de vedere mediului, care s-a dovedit a fi o staţie de comunicaţii 
„satelit” al unei baze mai mari din vecinătate. Nu avea mai mult de 600 de acri, cu 
posibilitatea de a rechiziţiona alte proprietăți federale din vecinătate la cererea 
autorităţilor. Dacă îmi jucam bine cartea, mă puteam alege cu un total de 15.000 de acri 
de teren. Militarul mi-a spus că miza era de 3-4 milioane de dolari şi că trebuia să particip 
la o licitaţie. În cele din urmă, am obţinut proprietatea pentru o sumă confidențială şi am 
reuşit astfel să-mi salvez banii din banca din Barbados. Am devenit astfel proprietarul a 
20 de clădiri, din care şase le-am demolat. În plus, aveam o bază subterană uriaşă cu o 
suprafaţă de 130.000 metri pătraţi. După ce am reamenajat-o, armata m-a contactat şi mi- 
a spus că doreşte să închirieze baza pe o perioadă de un an, între mai 1999 şi mai 2000. 
M-au întrebat dacă sunt interesat de un astfel de aranjament. 


Am semnat un contract cu o instituţie numită US Army Millenium Management 
Group. Bănuiesc că avea o legătură cu virusul mileniului, Y2K. Militarii mi-au spus că 
vor termina până pe data de 20 mai 2000. Pe 5 mai, cu ocazia sărbătorii Cinco de Mayo, 
s-a produs o aliniere a şapte planete în Constelaţia Taurului. Mulţi mediumi au afirmat că 
după această dată energia planetei se va schimba fundamental. Pe proprietatea mea se afla 
un deal numit de localnici Spook Hill (n.n. Dealul Întâmplărilor Stranii). Într-adevăr, 
multe lucruri ciudate se întâmplau acolo. Au fost inclusiv echipe de televiziune care şi-au 
instalat camerele de luat vederi pe un deal din apropiere pentru a vedea ce se întâmplă pe 
el. Au fost semnalate tot felul de activităţi OZN şi alte asemenea întâmplări. Nu doresc să 
revelez locaţia exactă a locului pentru că nu vreau să atrag curioşii în acest loc. Se pare că 
în viitorul apropiat aici vor avea loc nişte activităţi importante, potenţial periculoase. 


Cu mulţi ani în urmă, pe la începutul anilor 90, Duncan Cameron a primit un 
mesaj extrasenzorial în care i s-a comunicat că el şi cu mine avem două misiuni 
importante de îndeplinit. Una din acestea a fost denumită „Funcţia Freeman”. Nu am ştiut 
despre ce este vorba până recent, când am instalat transmiţătorul pentru postul de radio B 
103. Ghici unde era plasat transmiţătorul? Pe Bulevardul Freeman! Se pare că aceasta era 
Funcţia Freeman. La ora actuală, transmiţătorul este conectat la un aparat uriaş de 
radionică, ce transmite „vibrații pozitive” în atmosferă. Aceasta este Funcţia Freeman. 


Comunicatul primit de Duncan vorbea şi de o maşinărie mare care urmează să 
fie construită în apropiere de „Ținutul Promis”. La început nu am înţeles despre ce este 
vorba, dar ştiam că lângă Montauk se află un loc numit „Ținutul Promis”. În zonă existau 
depozite pe care scria „Pescărie”. Era greu de stabilit vreo legătură, dar Duncan mi-a 
sugerat să construim aici o maşinărie care să controleze vortexul din Montauk începând 
din anul 2003. 


După ce am cumpărat baza militară de la armată, am descoperit cu surpriză că şi 
lângă aceasta se afla o zonă numită „Ținutul Promis”. Se pare că lectura psihică făcută de 
Duncan era extrem de precisă. Când am cumpărat proprietatea, nici prin cap nu mi-a 
trecut să mă interesez de numele locurilor din apropiere. Dacă vizitezi la ora actuală 
această zonă (Ținutul Promis), poţi găsi uneori o maşinărie mare, în timp ce alteori 
dispare fără urmă. Între timp am aflat că ea vine de undeva, din viitor. Nici locaţia exactă 
a clădirii nu este uşor de găsit. 


După ce am cumpărat această proprietate, în anul 1998, Duncan a făcut o 
excursie în Egipt, unde a petrecut o vreme în interiorul Marii Piramide. Exact în acel 
week-end (cred că era chiar în timpul solstițiului de vară), m-am dus la un festival din 
New Jersey. Era incredibil de cald, aşa că am început să mă dau cu o maşinuţă mecanică 
din parcul de distracţii. Prietenii mei râdeau de mine, dar le-am spus că nu mai suport 
căldura şi simt nevoia să mă răcoresc. La un moment dat, un tip s-a apropiat de mine şi 
m-a întrebat cum mă cheamă. l-am răspuns că mă numesc Preston Nichols. Mi-a spus 
atunci că este una cu mine, dar că vine din viitor. Vezi să nu! m-am gândit în sinea mea, 
convins că face o glumă. S-a uitat la mine cu toată seriozitatea. Era puţin mai slab ca 
mine şi avea părul ceva mai alb, dar în rest semăna leit cu mine. S-a urcat lângă mine în 
maşinuţă şi mi-a dat un mic dispozitiv, spunându-mi că este creat în viitor. Mi-a spus 
apoi că ar dori să mergem împreună pe proprietatea mea, ca să-mi arate ceva. Ne-am 
îndreptat împreună către parcare şi am urcat într-un Lincoln Continental albastru, vechi şi 
prăfuit. Probabil că era fabricat pe la sfârşitul anilor 60 sau începutul anilor 70. După ce 
am condus o vreme, mi-am dat seama că ne îndreptăm către Ținutul Promis. Am cotit-o 
apoi către proprietatea mea şi am oprit în faţa porţii. Administratorul proprietății s-a 
frecat la ochi, căci m-a văzut în maşină în dublu exemplar. Mi-a spus că pe deal se petrec 
lucruri ciudate şi că nu are de gând să se ducă acolo astăzi. 


În timp ce urcam pe deal, am trecut de o linie invizibilă, dincolo de care ne-am 
trezit că toţi copacii erau desfrunziţi (deşi eram în plină vară şi întreaga natură era 
înfrunzită). Am continuat să avansăm către proprietatea din vârful dealului şi când am 
ajuns, am constatat că aceasta avea o frumoasă pictură murală pe unul din pereţi, pe o 


temă temporală. Holul de la intrare era tapetat cu mai multe picturi care semănau izbitor 
cu cele pe care le făcea pe timpuri mama. Exista de asemenea un lift de existenţa căruia 
nu ştiam nimic. Circa 50-70 de persoane ne aşteptau. Gazda mea eram tot eu, dar venit 
din viitor. Celălalt Preston mi-a arătat nişte echipamente, din care am recunoscut câteva. 
M-a condus cu liftul în subteran, unde se afla o mare piramidă, chiar sub proprietate. În 
interiorul acesteia se aflau cristale mari, conectate la tot felul de cabluri care duceau către 
nivelele superioare. Din câte mi-am dat seama, aveam de-a face cu o maşină a timpului, 
construită de mine în viitor. Lectura psihică a lui Duncan indica faptul că, din când în 
când, instalarea maşinăriei din anul 2003 va putea fi văzută. Ori de câte ori anul 2003 
interfera cu timpul prezent, se crea o buclă temporală, actualizând acest eveniment. 
Duncan mi-a mai spus o serie de lucruri despre viitor, dar nu am încă libertatea să le 
dezvălui. Am văzut chiar şi calul de aur pe această proprietate. Este vorba de calul de aur 
despre care am vorbit în Proiectul Montauk, care a fost găsit printre ruine într-un oraş din 
viitorul îndepărtat. Duncan îşi aminteşte că s-a urcat pe calul de aur în anul 2003 şi l-a 
călărit, întorcându-se în timp până în anul un milion sau un miliard î.Ch. (nu-mi mai 
amintesc data exactă). În piedestalul statuii se afla un loc special amenajat pentru 
introducerea unui monitor de televiziune. Scopul acestui proiect era în mod evident acela 
de a prelua controlul asupra vortexului Philadelphia/Montauk, astfel încât proiectul 1943- 
1983 să fie anihilat (ca şi cum nu s-ar fi petrecut niciodată), pentru a purifica astfel 
atmosfera planetară de efectele negative generate de el. 


În final, m-am întors la festivalul de la care am plecat însoţit de sinele meu din 
viitor. Prietenii mei mi-au spus că nu am lipsit decât două ore, deşi timpul pe care l-am 
petrecut eu în viitor a fost mult mai lung. Mi-am revăzut şi altădată sinele meu din viitor, 
dar acesta era mult mai bătrân. Deocamdată nu doresc să spun mai mult despre acest 
subiect. Cert este că mi s-a permis să îmi văd cu anumite ocazii sinele din viitor. 


Sunt perfect conştient de faptul că cititorii trebuie să fie uluiţi: când citesc 
informaţii incredibile şi bizare, când fapte oarecum banale, pentru a reveni apoi la cele 
neverosimile, dar chiar aşa s-a derulat viaţa mea până în prezent. Am trăit în mai multe 
linii temporale şi mi-am văzut sinele din viitor. Acest potenţial există în orice om. 
Întâmplarea a făcut ca eu să mi-l exploatez la maxim. Menirea cu care m-am născut este 
de a ajuta umanitatea să treacă cu bine prin marea tranziţie a conştiinţei care se apropie. 
Numai în ultimii opt ani, de când am publicat Proiectul Montauk, schimbările culturale 
au fost enorme. În viitor schimbările vor deveni din ce în ce mai accelerate. Nici mie nu- 
mi sunt încă foarte clare toate lucrurile, aşa că am propriile mele bătălii de dat. 
Următoarea carte pe care urmează să o public este un Manual al călătoriilor în timp. 
Intenţia mea este să vă ofer mai multe detalii tehnice despre călătoriile în timp, dar şi să 
vă dezvălui mai multe informaţii în legătură cu proiectul 2003. Deocamdată nu mă simt 
pregătit să fac publice aceste informaţii, căci nu am reuşit să prelucrez încă toate datele. 


Un lucru pe care nu am apucat să îl lămuresc până acum se referă la telefonul 
misterios de avertizare pe care l-am primit în noaptea în care a fost arestat John Ford. În 
cele din urmă, am reuşit să descopăr de unde a fost dat acel telefon: din sediul în care 
operează grupul de Management al Mileniului. Aşa cum v-am explicat, acesta îşi are 
sediul chiar în baza militară dezafectată pe care am cumpărat-o, cu menţiunea că aceasta 
nu are telefon! În mod evident, mesajul mi-a parvenit din viitor. Am prieteni care au fost 
de faţă atunci când am primit telefonul, deci nu este o poveste inventată de mine. În plus, 
a existat şi acel episod din serialul Northern Exposure, care a prezis cu exactitate soarta 
lui John Ford. Este limpede pentru mine că există forţe în viitor care nu numai că au 
conspirat să mă ferească de necazuri, dar m-au ajutat şi să reuşesc în afaceri, astfel încât 
să am mijloacele necesare pentru a mă implica în actuala linie temporală. Incontestabil, 
există şi forţe adverse, care mă înconjoară de pretutindeni. La ora actuală, banii mei sunt 
blocaţi de IRS (n.n. fiscul american), astfel încât nu prea pot să mă ating de ei. La nivel 
guvernamental există mai multe facţiuni rivale, din care unele încearcă să mă ajute, iar 
altele dimpotrivă, să îmi pună bețe în roate. Am primit chiar o scrisoare de la Ed Zabo, 
persoana arestată alături de John Ford. Acesta a fost acuzat de deţinere de substanţe 


explozive şi a făcut închisoare pentru acest lucru. A fost bănuit şi de implicare în 
„complotul” lui John Ford. După ce a fost eliberat, m-a sunat la telefon. Am dat telefonul 
în urmărire şi am aflat că a fost dat din biroul producătorului de artificii descris în 
episodul din Northern Exposure ca traficant de arme. După ce am descoperit acest lucru, 
m-am decis să mă feresc pe viitor de domnul Zabo. Un alt eveniment care s-a petrecut în 
această perioadă a fost un atac de presă masiv la adresa lui Peter Moon, după apariţia 
cărţii sale Soarele Negru, având probabil legătură şi cu faptul că a fost co-autor la 
celelalte cărţi ale mele. Din cauza acestor atacuri, Muzica timpului este prima carte pe 
care am reuşit să o scriem în ultimii ani. Deşi nu doresc să descriu deocamdată natura 
acestui atac, vă pot spune că l-am ajutat să reziste şi că sper ca viitorul să ne găsească în 
continuare pe aceleaşi poziţii. 


În încheiere, vă reamintesc că în fizica cuantică, trecutul, prezentul şi viitorul 
coexistă în simultancitate. Funcţia care uneşte trecutul şi viitorul este conştiinţa. La urma 
urmei, aventurile mele nu ar fi considerate atât de incredibile şi nu ar fi devenit atât de 
populare dacă toată lumea le-ar experimenta în viaţa de zi cu zi, sau dacă toţi oamenii ar 
fi la fel de conştienţi ca şi Buddha sau Christos. Întâmplarea a făcut ca destinul meu să nu 
semene cu al celorlalți oameni de pe această planetă, ducându-mă pe această cale. 
Speranţa mea este că veţi reuşi să înţelegeţi din ce în ce mai bine misterele timpului, 
savurând propriile aventuri pe calea care duce către sinele dumneavoastră viitor. 


Epilog 


V-am spus în introducerea acestei cărți că după ce veţi digera informaţiile oferite 
de Preston, vă voi oferi în final o perspectivă nouă asupra adevărului spuselor sale. 
Înainte de a intra în detaliile poveştilor care confirmă informaţiile lui Preston, doresc să 
fac câteva comentarii cu privire la subiectul general al acestei cărţi şi la felul în care 
trebuie privit el. 


Am înţeles cu mult timp în urmă că cititorii cărţilor noastre se încadrează în 
cinci categorii diferite. Mai întâi de toate, există oameni care citesc cu interes tot ce 
publicăm Preston şi cu mine, savurând sincer ideile noastre, pe care le înţeleg cu uşurinţă. 
Aceşti cititori sunt înzestrați cu discernământ şi nu acceptă că toate faptele descrise în 
cărţile noastre sunt evenimente literale (stricto sensu). Există apoi oameni care acceptă 
orice am spune, fără să îşi folosească însă discernământul. O a treia categorie se referă la 
oamenii cu înclinații tehnice, care doresc să afle cum îşi pot construi aparate exotice, cu 
ajutorul cărora să poată influenţa mintea şi timpul. A patra categorie îi include pe cei 
curioşi, dar mai degrabă sceptici, care nu se aleg cu mare lucru din lectura cărților 
noastre, căci descoperă prea multe aspecte neclare sau care nu corespund logicii lor. 
Aceşti oameni sunt incapabili să îşi schimbe tiparul mental în care sunt ancoraţi şi nu se 
simt liniştiţi decât dacă reuşesc să anihileze cu argumente logice tot ce avem noi de spus 
în aceste cărţi. În sfârşit, mai există o categorie, a cititorilor care resping a priori orice fel 
de informaţii de acest fel. Ei nu citesc decât atât cât să le dea apă la moară, repezindu-se 
apoi să discrediteze cât mai făţiş şi mai agresiv cu putinţă întreaga tematică abordată de 
noi. Aceştia sunt cei care se grăbesc să-l declare pe Preston un nebun care nu spune 
altceva decât minciuni. 


În rândul celor din urmă se numără şi câţiva oameni de ştiinţă dogmatici, care nu 
acceptă nici una din informaţiile oferite de Preston Nichols, pentru simplul motiv că nu 
vin gata preambalate astfel încât să le poată consuma rapid, înțelegând — instantaneu, 
dacă se poate — tot ce poate fi înţeles despre subiectul timpului. După părerea acestor 
savanţi, premisele şi ipotezele cu care lucrează Preston nu explică nimic. Aceşti oameni 
uită că nivelul umanităţii nu îi permite la ora actuală să cunoască misterele interioare 
profunde ale naturii şi ale creaţiei. Numai în acest context au putut apărea atâtea legende, 
experienţe şi date confirmate în jurul unui fenomen atât de enigmatic şi de intangibil ca 
Proiectul Montauk. Dacă profesorii din universităţi ar înţelege aceste fenomene şi le-ar 
explica studenţilor lor la cursuri, nu am mai vorbi de un mister. Din păcate, foarte multe 


din informaţiile care circulă în legătură cu Proiectul Montauk sunt privite cu reţinere din 
cauza haosului şi a confuziei care îl înconjoară pe Preston Nichols. Pe de altă parte, dacă 
privim felul în care creează natura, oscilând între ordine şi haos, acest lucru nu ar trebui 
să ne deranjeze atât de tare. 


Personal, aş fi cel mai încântat dacă Preston ar reuşi să îşi prezinte informaţiile 
într-o manieră mai concisă şi mai coerentă. Oricum, dacă aţi auzi aceste poveşti în forma 
lor primară, aşa cum le aud eu, v-aţi convinge că haosul este chiar mai mare decât vă 
puteţi imagina la ora actuală (şi decât apare el pe coperta acestei cărți). De aceea, nu este 
deloc simplu să prezinţi aceste lucruri într-o manieră concisă şi organizată. Uneori, 
Preston face afirmaţii care par lipsite de logică. Îţi este imposibil să crezi că are dreptate, 
dar când te aştepţi mai puţin, descoperi o sumedenie de dovezi că până şi cele mai 
scandaloase afirmaţii ale sale erau adevărate. Din această perspectivă, nimic nu mi s-a 
părut mai revelator decât drama şi intrigile incredibile care au înconjurat arestarea şi 
închiderea lui John Ford. 


M-am întâlnit cu John în luna februarie, înainte de arestarea sa. Dorea să mă 
întrebe cum se scrie o carte şi am discutat despre posibilităţile pe care le are. Din această 
discuţie, a rezultat clar că deţine numeroase informaţii referitoare la conexiunile politice 
şi industriale cu anumite operaţii negre, de genul Proiectului Montauk. Erau indicii pe 
care Preston nu dorea să le urmeze. Urma ca John să-mi dea un rezumat al cărţii şi un 
prim capitol până în mai 1996. Din păcate, lucrurile au luat o întorsătură urâtă în viaţa lui. 
Într-o zi, Preston m-a sunat şi mi-a spus că nu voi mai primi nici o carte de la John Ford. 


Prima dată când l-am vizitat pe John Ford la închisoare, l-am auzit discutând cu 
Preston despre nişte lucruri pe care numai serviciile secrete le puteau şti. Parcă auzeam 
doi nativi discutând într-o limbă străină. Era evident că nu aveam de-a face cu un om 
nebun sau dezechilibrat. Dincolo de conexiunile pe care le-ar putea avea John cu 
serviciile secrete, este cert că în cazul lui s-au produs violări ale drepturilor omului cu 
implicaţii până la vârful piramidei. Nu există nici o îndoială că s-a încercat încarcerarea 
lui John Ford fără un proces cinstit şi că s-au făcut presiuni asupra lui ca să renunţe la 
drepturile sale. 


Înainte de a redacta această carte, l-am întrebat pe Preston dacă putem prezenta 
conexiunile juridice şi politice cu cazul lui John Ford. Dat fiind că Powell fusese arestat, 
mi-a răspuns că nu ar trebui să avem probleme. Când am citit prima versiune pe care mi-a 
dat-o Preston, acesta era fericit că spusese totul şi că se răzbunase. Din păcate, era 
imposibil să publicăm tot ce a scris. Atât tatăl său cât şi Colonelul se temeau să nu fie 
ucis. Preston oferea prea multe nume şi date concrete. Chiar dacă majoritatea 
informaţiilor erau publice, întrucât apăruseră în ziare şi în restul mas-mediei, cartea 
oferea prea multe explicaţii. De aceea, am fost forţat să şterg multe din aceste informaţii. 
Am avut totuşi grijă să nu afectez structura cărţii Muzica Timpului. În esenţă, povestea a 
rămas neschimbată. Deşi celelalte informaţii ar fi contribuit cu siguranţă la mărirea 
vânzărilor acestei cărţi, am preferat să îl ştiu pe Preston viu decât să avem mai mulţi bani. 


Nu pot să vă confirm tot ce a scris Preston în această carte, până la ultimul 
amănunt, dar pot să vă spun că viaţa lui s-a schimbat dramatic de când pe fir au intrat cei 
din Forţele Aeriene. Povestea nu este o simplă glumă. Tatăl lui Preston poate să confirme 
la rândul lui că viaţa fiului său s-a schimbat mult de când a început drama lui John Ford. 


Sunt conştient că foarte mulţi oameni vor rămâne perplecşi în faţa experienţelor 
descrise de Preston Nichols în această carte. Există mult prea mulți factori rămaşi 
inexplicabili sau necunoscuţi. Ştiu că ar fi fost mult mai simplu dacă am fi citit o carte ca 
un manual predat de profesorii noştri, care ar explica pe înţelesul tuturor aceste lucruri. 
Tot ce am avea de făcut atunci ar fi să aprobăm placid din cap, căci totul ni s-ar părea 
simplu şi clar. 


Universul necunoscut se naşte însă din haos. Aceasta este sarcina vieţii — să 
transforme haosul în ordine. Pe de altă parte, dacă ordinea devine excesivă, lucrurile 


devin previzibile şi stagnante. De aceea, viaţa se joacă din nou cu haosul, făcând lucrurile 
să pară din nou interesante. Preston Nichols este primul care recunoaşte că o parte din 
afirmaţiile sale par de-a dreptul ridicole. Aşa acţionează însă viaţa. De pildă, cazul lui 
John Ford este plin de elemente neprevăzute, dar profund dramatice. În pofida enigmelor 
bizare care o caracterizează, viaţa lui Preston este cât se poate de serioasă şi nu ar trebui 
luată în derâdere. 


Am avut personal multe conexiuni cu lumea muzicii, astfel încât m-am putut 
convinge de intrigile şi dramele care se desfăşoară în acest domeniu de activitate. 
Lucrurile sunt însă prea complicate pentru a putea intra în prea multe detalii. Oricum, 
scenariul lui John Ford este mult mai dramatic. Deşi am încercat să verific circumstanţele 
în care a fost implicat Preston în industria muzicii, însăşi natura acestor lucruri m-a 
împiedicat să am parte de o cooperare deplină din partea celor implicaţi. Dimpotrivă, 
toată lumea a încercat să mă direcţioneze către piste false. 


Spre exemplu, una din cele mai mari enigme descrise în paginile acestei cărți a 
rezultat atunci când i-am pus lui Preston o întrebare aparent nevinovată: „Care a fost 
muzicianul cel mai talentat cu care ai lucrat vreodată?” Mi-a răspuns fără nici o ezitare: 
„Chuck Hamill, fără doar şi poate”. 


Acest om este considerat fratele actorului Mark Hamill, dar nu am reuşit să 
găsesc nici un document istoric care să ateste existenţa lui, cu excepţia fotografiei pe care 
am prezentat-o mai devreme în această carte. Acest mister conturează de regulă profilul 
unui agent guvernamental sau care se ocupă cu misterele timpului şi spaţiului. Enigma a 
devenit şi mai complicată când Preston mi-a spus că Chuck are încă cel puţin trei 
identități cunoscute în lumea muzicii: Gary Puckett, Peter Knight şi Scott McKenzie. 


Scott McKenzie este faimos pentru cântecul San Francisco („All those who 
come to San Francisco, be sure to wear some flowers in your hair” — Toţi cei care veniţi 
la San Francisco, nu uitaţi să vă prindeţi flori în păr), care a fost la vremea lui un mare 
hit. L-am văzut odată la televizor pe Scott McKenzie, dar nu mi s-a părut că se potriveşte 
cu descrierea lui Chuck Hamill. Biografia lui McKenzie afirmă că acesta a fost prieten cu 
John Phillips, fondatorul şi marele talent al grupului Mamas and Papas, căruia i s-a 
atribuit inclusiv scrierea melodiei San Francisco. Preston mi-a spus că în industria 
muzicii se practică în mod curent vânzarea şi cumpărarea de nume, fiind absolut sigur că 
cel care a înregistrat cântecul a fost Chuck Hamill, chiar dacă acum i se atribuie lui Scott 
McKenzie. În autobiografia sa, Papa John, John Phillips afirmă că Scott McKenzie avea 
mari probleme cu abuzul de droguri, la fel cum a avut el însuşi. Phillips susţine că a scris 
cântecul San Francisco pentru festivalul de muzică pop de la Monterey, un eveniment pe 
care l-a sponsorizat el însuşi, pentru ca participanţii la concert să trăiască o stare de iubire 
şi de pace. Această declaraţie sună ca o confirmare deschisă a încercării de inducere a 
unei stări de control mental. Phillips comentează între altele că atunci când Scott a 
început să cânte faimoasa melodie la festival, acesta nu era deloc în formă şi sunetul a 
fost groaznic. De aceea, când s-a făcut filmul cu festivalul de la Monterey, singurul 
cântec care a trebuit să fie dublat cu înregistrarea originală a fost cel al lui Scott 
McKenzie. Melodia nu este deloc uşor de cântat, aşa că nu putem să nu ne întrebăm ce s- 
a întâmplat în realitate. 


În ceea ce îl priveşte pe Gary Puckett, Preston mi-a explicat că în timp ce Chuck 
făcea înregistrări de studio, Gary Puckett avea o formaţie, Union Gap, care făcea turnee 
prin ţară. Dacă faci cercetări serioase, găseşti până la urmă confirmări ale afirmațiilor lui 
Preston. 


Nu am nici cea mai mică îndoială că Preston are legături cu Moody Blues, dar 
identificarea lui Chuck Hamill cu Peter Knight nu reprezintă un lucru uşor de demonstrat. 
A existat un dirijor londonez faimos numit Peter Knight căruia i se atribuie orchestrarea 
albumului Days of the Future Passed, al formaţiei Moody Blues. Acest personaj este însă 
mult mai bătrân şi foarte diferit de Chuck Hamill. Pe de altă parte, a existat un „Peter 
Knight” care a apărut în paginile revistei Rolling Stone (şi care a fost menţionat în cartea 


de faţă), unde a vorbit de probleme sale cu serviciile secrete, care îl hărţuiesc. El a 
declarat că a fost agent sub acoperire. Povestea se suprapune perfect peste descrierea 
făcută de Preston lui Chuck Hamill, făcând enigma şi mai complicată, căci realităţile par 
să se intersecteze şi este greu să mai urmăreşti firul evenimentelor. 


Ca să putem accepta scenariile de mai sus, trebuie să pornim de la premisa că 
există o duplicitate incredibilă pe diferite nivele. Chuck Hamill îşi merită titlul de 
„falsificator al timpului”, căci se pare că în timp ce el ne poate vedea, noi nu îl putem 
vedea pe el. Dacă există într-adevăr legendarii „agenţi ai timpului şi spaţiului”, cu 
siguranţă aşa arată ei. 


Fratele lui Chuck, Mark, este el însuşi o enigmă vie. Deşi extrem de talentat pe 
multiple planuri, este puţin probabil că ar fi ajuns la o celebritate atât de mare dacă nu ar 
fi jucat rolul lui Luke Skywalker din Războiul Stelelor. Am citit odată un interviu al său 
în Ghidul TV, în care afirma că nu a trăit niciodată experienţe cu OZN-uri sau de gen 
Dosarele X, lucru greu de crezut, dat fiind că în anul 1993 a apărut la emisiunea This 
Morning de pe CBS, după ce casa sa a fost singura care nu a ars în timpul masivului 
incendiu din Malibu, care a distrus întreaga zonă. El a explicat în timpul acelei emisiuni 
că a făcut un ritual indian-american care i-a permis să-şi păstreze casa intactă. Dacă 
aceasta nu este o experienţă de tip Dosarele X, mă întreb cum poate fi catalogată. După 
părerea mea, această întâmplare confirmă afirmaţia lui Preston potrivit căreia acest om 
este profund implicat în domeniul ocultismului, viaţa nefiind chiar atât de inocentă cum 
şi-ar dori să pară. Cel mai izbitor este faptul că nici una din biografiile sale nu 
menţionează implicarea sa în domeniul muzicii. Nu există totuşi nici o îndoială că a fost 
implicat în Ohio Express şi în 1910 Fruitgum Company. Oare de ce ignoră aceste fapte 
biografii săi? Cu siguranţă, există motive pe care preferă să le ţină ascunse. 


Dacă ne referim la experimentele de control al minţii cu ajutorul drogurilor, 
făcute la Montauk, şi la asocierea lui Preston cu Phil Spector, Rolling Stones şi Beatles, 
există dovezi puternice care susţin aceste afirmaţii, chiar dacă sunt greu de explicat. În 
cartea El este un rebel, autorul descrie lupta lui Andrew Oldham pentru drepturile de 
management ale formaţiei Rolling Stones, pe care până la urmă reuşeşte să le obţină. 
Când Phil Spector ajunge la Londra, el îl ignoră cu desăvârşire pe Oldham. Să nu uităm 
că Spector era considerat un mic dictator şi că asculta de foarte puţini oameni. Oldham îl 
droghează pe Spector, care îi cunoaşte în această stare pe Beatles. Spector se întoarce 
apoi la New York cu Beatles-şii pentru faimoasa apariţie a acestora la Show-ul lui Ed 
Sullivan. Astfel începe o lungă asociere a sa cu grupul Beatles. În acest context, Oldham 
se potriveşte perfect cu rolul de controlor mental. Se ştie că aceşti oameni îşi controlează 
victimele cu ajutorul drogurilor, al comenzilor hipnotice, etc. 


Povestea devine şi mai clară dacă o luăm în calcul pe Ronnie Spector, fosta soţie 
a lui Spector, care l-a acuzat că a abuzat de ea şi a închis-o în casa lui, ţinând-o 
prizonieră. Dar dovada cea mai izbitoare este întâlnirea aranjată de Danny Davis între 
Spector şi LaToya Jackson, în vederea lansării carierei acesteia. Spector este descris în 
cartea El este un rebel stând confortabil lângă LaToya şi dându-i o cheie cu cuvintele 
„Bates Motel”. LaToya nu a înţeles referința la filmul Psycho decât mai târziu. În 
continuare, comportamentul său a fost prea bizar pentru a fi credibil. După ce s-a purtat 
frumos o vreme, el şi-a schimbat brusc atitudinea, devenind agresiv şi ameninţător. 
LaToya s-a luptat timp de patru ore să scape din ghearele lui. Spector îi ţinea discursuri 
timp de 15 minute, după care pleca şi se întorcea, „de fiecare dată cu o personalitate 
nouă”. Uneori era agresiv, alteori amuzant, etc., etc. Aceste extreme descriu acelaşi suflet 
chinuit de care vorbeşte Ronnie Spector în cartea ei, Fii copilul meu. 


Acest comportament corespunde perfect afecțiunii numită sindromul 
personalităţii multiple. În cartea Soarele Negru, am descris acest fenomen care se petrece 
în urma unor abuzuri cumplite, care determină individul să îşi construiască o 
personalitate nouă, pentru a putea face față traumei suferite. Noua personalitate 
corespunde de multe ori instrucţiunilor unui programator. Într-una din biografiile sale se 


afirmă că este posibil ca problemele lui Phil să fi apărut pe vremea când se juca cu 
ursuleţi de pluş pe vremea când era foarte tânăr. Există o poveste care spune că un patron 
a abuzat de el şi a urinat asupra lui într-o noapte, pe când se afla în toaleta localului. Deşi 
evenimentul este traumatizant în sine, nu este exclus ca el să fi creat cadrul necesar 
pentru declanşarea unei programări diferite. Sora lui Phil Spector a fost închisă şi ea într- 
o instituţie de boli mintale. El o privea cu multă duioşie, probabil şi din cauza propriilor 
sale experienţe. 


Între altele, Phil Spector este vestit şi pentru înregistrările pe care le-a lansat pe 
piaţă în numele unor grupuri muzicale, deşi nu acestea erau cele care le-au făcut. Unul 
din aceste grupuri este The Crystals. Acest fapt confirmă afirmaţia lui Preston, potrivit 
căreia nu toate înregistrările celebre au fost făcute de artiştii cărora le sunt atribuite. Dacă 
te documentezi suficient de atent, poţi găsi nenumărate exemple de acest fel. 


Chiar şi Beatles-şii corespund acestui scenariu al controlului mental. Foarte 
multe din legendele care îi înconjoară au fost create în scopuri publicitare, ascunzând 
anumite adevăruri legate de ei. Lennon însuşi a criticat biografia oficială a Beatles-şilor, 
infirmând îndeosebi orgiile cu droguri care le-au fost atribuite. 


Există o carte interesantă scrisă de Albert Goldman, numită Vieţile lui John 
Lennon, în care acesta îl descrie pe Lennon ca fiind un sclav mental suferind de 
sindromul personalităţii multiple. Cartea descrie mai multe episoade bizare din viaţa 
cântăreţului. La un moment dat, Lennon a vrut să facă o conferinţă de presă, anunțând că 
el este Iisus Christos. Dar cel mai bizar amănunt pe care l-am găsit în această biografie a 
lui Lennon se referă la o excursie pe care acesta a făcut-o împreună cu Yoko la Alborg, 
un orăşel danez îngropat în zăpadă, într-un mediu de-a dreptul arctic. Cei doi s-au dus să 
o viziteze pe fiica lui Yoko, sfârşind prin a se implica în cultul din care făcea parte fostul 
soţ al acesteia, condus de dr. Don Hamrick, un lider carismatic ce dorea să îi pună în 
legătură pe oameni cu extratereştrii, folosindu-se în acest scop de celebritatea celor doi 
soţi Lennon. Aceştia au stat în Alborg timp de trei săptămâni şi au consumat foarte multe 
droguri. Cartea povesteşte cum impresarul lui Lennon, John Brower, l-a vizitat pe acesta 
în timpul acestei perioade şi l-a cunoscut pe dr. Hamrick. Brower îl descrie ca având o 
înălțime de doi metri, cu părul grizonat şi lung, aşa cum îl poartă Baby Huey. Purta doar 
un şort şi „avea o gaură în spinare de mărimea mâinii mele”. Trupul îi era plin de 
cicatrice de la o operaţie pe care o suferise la Londra cu o lună înainte. Deşi doctorii ar fi 
dorit să rămână în recuperare timp de două luni, Hamrick a părăsit spitalul după numai o 
săptămână. Brower susţine că Hamrick vorbea cu un fel de accent german. Între altele, i-a 
arătat o machetă a unui oraş care plutea misterios la circa 30 de centimetri deasupra 
mesei. I-a spus lui Brower că a aflat secretul antigravitaţiei de la oamenii din spaţiu şi că 
tocmai construia un oraş deasupra Braziliei, dincolo de plafonul de nori. Macheta avea 
doar rolul de a ilustra puterea ce i-a fost acordată. Lennon părea să-l divinizeze pe acest 
om, dar cartea nu oferă prea multe amănunte despre oraşul plutitor şi despre felul în care 
a fost construit el. 


Dacă încă mai aveţi îndoieli că John Lennon a avut mintea controlată, vă 
sugerez să studiaţi viaţa lui Mark David Chapman, asasinul faimosului Beatle. Chapman 
era un automat controlat mental. Întreaga sa viaţă demonstrează acest lucru, inclusiv felul 
în care a fost prins după comiterea asasinatului. Deşi ar fi putut fugi fără probleme, el s-a 
lăsat prins la locul faptei, strângând în mână un exemplar din cartea Catcher in the Rye. 
John Hinckley, omul care a tras asupra lui Ronald Reagan, avea de asemenea la el un 
exemplar din această carte. Într-una din scrisorile sale, el i-a povestit lui Jodie Foster cât 
de tare l-a tulburat uciderea lui Lennon de către Chapman. În anul 1989 s-a produs o altă 
crimă foarte mediatizată în care asasinul avea la el un exemplar din cartea Catcher in the 
Rye. De această dată, victima a fost vedeta de televiziune Rebecca Schaeffer care apărea 
în serialul Sora mea, Sam. 


În pofida acestor conexiuni evidente, autorităţile nu au investigat niciodată pista 
controlului mental în cazul asasinării lui John Lennon. După ce a fost închis la Ryker’s 


Island, Chapman a primit permisiunea fără precedent de a avea numeroase contacte cu 
lumea exterioară. El a primit vizitele a tot felul de personaje ciudate, în urma cărora şi-a 
schimbat depoziţia din „nevinovat pe motiv de nebunie” în „vinovat”. Ar fi putut fi 
declarat cu cea mai mare uşurinţă nebun. Doisprezece psihiatri au fost consultați pentru a 
stabili starea sa mentală, dar nimeni nu a luat în calcul posibilitatea ca el să facă parte 
dintr-un program de control mental. 


O altă curiozitate este menţionarea lui Aleister Crowley pe albumul Sgt. Pepper 
de către Beatles. Ringo Starr, ale cărui probleme cu abuzul de droguri sunt legendare, a 
scos recent un album intitulat Vertical Man (n.n. Omul Vertical). Deşi mulţi oameni nu 
cunosc acest lucru, această expresie reprezintă o referinţă la un fragment din cartea lui 
Crowley, Teoria şi practica magiei. 


George Harrison a fost un prieten apropiat al liderului mişcării Hare Krishna din 
America. „Întâmplarea” face ca acesta să fi fost şi director la o mare companie 
farmaceutică. Recent a avut loc un atentat la viaţa lui Harrison. Cel care l-a atacat, 
înfigându-i un cuţit în piept, era un fost pacient al unui azil de nebuni. Deşi Harrison a 
afirmat clar că a fost vorba de ceva mai mult decât de o tentativă de asasinat, presa a 
preferat să păstreze discreţia asupra circumstanțelor precise ale atacului. Paul McCartney 
pare să fi fost „băiatul cel bun” din grupul Beatles-şilor, ceea ce nu l-a împiedicat să 
recomande public consumul de LSD. Se pare că la ora actuală regretă sincer acest lucru, 
dacă e să ne luăm după propriile sale confesiuni. 


Toate lecturile şi interviurile mele cu oameni din industria muzicii confirmă 
faptul că acest domeniu are legături strânse cu Mafia şi cu drogurile. Foarte mulți 
cântăreţi se risipesc în abuzuri sexuale şi în droguri, pierzându-și de multe ori controlul 
asupra propriilor lor vieţi. Un asemenea exemplu este Brian Wilson, de la Beach Boys. 
La un moment dat, acesta s-a aflat sub controlul total al unui psihiatru, care nu le-a 
permis nici măcar membrilor familiei sale să-l vadă, până când nu l-au dat în judecată. A 
fost un scandal public de proporţii, care a sfârşit prin a fi muşamalizat. Fratele lui Brian, 
Dennis Wilson, a avut legături strânse cu Charles Manson, omul acuzat pentru crimele 
Tate-LaBianca. Există voci care afirmă că sinuciderea lui Dennis a avut legătură cu acest 
Manson. 


Mulţi observatori ai scenei muzicale şi-au exprimat nedumerirea privind 
motivele pentru care crima organizată şi-a consacrat atât de mult timp şi a investit atâta 
energie într-o afacere considerată minoră prin anii 60-70. La acea vreme, industria 
muzicii era considerată un domeniu de activitate de mică anvergură economică. În mod 
evident, există o legătură între controlul acestei industrii şi cei interesaţi de controlul 
mental. 


În afara verificărilor pe care le-am făcut citind tot felul de cărți despre artiști şi 
despre industria muzicii, am cunoscut şi persoane care şi-l amintesc pe Preston din 
perioada în care a lucrat la Bell Sound şi la Buddah Records. L-am consultat chiar şi pe 
tatăl lui Preston, Bob Nichols, care se consideră un fel de „Toma Necredinciosul” atunci 
când vine vorba de Proiectul Montauk. Când l-am întrebat dacă îşi mai aminteşte de 
perioada în care Preston a fost implicat în industria muzicii, mi-a răspuns că nu îşi aduce 
aminte decât de un singur moment: acela când a venit acasă şi i-a găsit pe cei de la Beach 
Boys în sufrageria sa. Aceştia aşteptau ca Preston să le repare un amplificator (istoria este 
povestită în paginile acestei cărţi). Mai târziu, l-am întrebat pe Bob dacă realizează că 
singura conexiune pe care şi-o aminteşte are legătură cu un „„Wilson” (apropo de 
neîncrederea lui în poveştile legate de Montauk). S-a amuzat şi mi-a spus că înţelege la ce 
fac aluzie. Pentru cititorii care nu ştiu despre ce este vorba, precizez că numele de Wilson 
apare frecvent în cărțile din seria Montauk, fiind implicat într-o serie de sincronicități 
incredibile. 


Cu o altă ocazie, l-am întrebat pe Bob dacă îşi mai aminteşte de asocierea lui 
Preston cu Chubby Checker. Mi-a răspuns: „O, da, îmi amintesc că venea de multe ori la 
noi acasă”. 


Bob nu a fost implicat în nici un fel în cariera muzicală a lui Preston sau în 
experienţele de la Montauk. De fapt, Preston însuşi a încercat să îl ţină departe de cât mai 
multe din activităţile sale, pentru a-l proteja. Dacă i-ar fi spus prea multe lucruri, nu ar fi 
făcut decât să-i provoace griji inutile tatălui său. Situaţia a început să se schimbe odată cu 
cazul John Ford. În prezent, Bob are peste 80 de ani. Odată, mi-a mărturisit că nu s-a 
aşteptat să treacă peste vârsta de 70 de ani, iar principalul motiv pentru care a preferat să 
rămână în viaţă este dorinţa de a avea grijă de Preston. În anii din urmă şi-a dovedit 
utilitatea, având grijă de casa lui Preston, pe care a supravegheat-o în permanenţă, căci 
foarte multe personaje dubioase se perindă pe acolo. Derularea cazului John Ford şi felul 
în care acesta l-a afectat pe Preston i-au înlăturat o mare parte din îndoieli lui „Toma 
Necredinciosul”. Asta nu înseamnă că Bob a ajuns să creadă poveştile fiului său până la 
ultimul detaliu, dar drama complicată prin care trece acesta i-a devenit evidentă, căci 
lucrurile s-au apropiat prea mult de casa în care locuieşte. 


Chiar dacă adevărul nu a ieşit la iveală decât în cazul concret al lui John Ford, 
nu avem motive să respingem automat aspectele ezoterice legate de implicarea lui 
Preston în industria muzicii, care sunt la fel de cutremurătoare. 


Există încă multe mistere din viaţa lui Preston care aşteaptă să fie scoase la 
suprafaţă. Intenţia noastră este să scriem o altă carte, intitulată Manual pentru călătoria 
în timp. Cât despre Preston, acesta anticipează implicarea lui în proiectul 2003. Cu 
siguranță, viaţa noastră nu va fi plicticoasă nici de acum înainte. Să sperăm doar că va 
deveni din ce în ce mai plăcută şi că atacurile împotriva noastră vor înceta. 


Vă mulţumesc tuturor pentru sprijinul pe care ni-l acordaţi. 


